**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 5 Ιουλίου 2022, ημέρα Τρίτη και ώρα 12.15΄μ.μ., στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης «Πώς μπορεί ο αγροδιατροφικός τομέας να αντιμετωπίσει τις προκλήσεις του αύριο, σήμερα;» (2η συνεδρίαση)

Τα μέλη της Επιτροπής ενημέρωσε ο Υπουργός Αγροτικής Ανάπτυξης και Τροφίμων, κ. Γεώργιος Γεωργαντάς, σύμφωνα με το άρθρο 36§5 του Κανονισμού της Βουλής.

Επίσης, τα μέλη της Επιτροπής ενημέρωσαν οι κ.κ. Σπυρίδων Κίντζιος, Πρύτανης του Γεωπονικού Πανεπιστημίου Αθηνών, Αθανάσιος Μαύρος, Εταίρος Ernst & Young-Επικεφαλής Τμήματος Εφοδιαστικής Αλυσίδας και Διεπιχειρησιακών Λειτουργιών ΕΥ Ελλάδος και ΕΥ Κεντρικής, Ανατολικής, Νοτιοανατολικής Ευρώπης και Κεντρικής Ασίας (CESA), Νατάσα Κουμπουρέλου, Διευθύντρια Συμβουλευτικών Υπηρεσιών ΕΥ Ελλάδος, Ανδρέας Δημητρίου, Αντιπρόεδρος του Δ.Σ. της Εθνικής Ένωσης Αγροτικών Συνεταιρισμών (ΕΘΕΑΣ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα, κυρίες και κύριοι συνάδελφοι. Αρχίζει η συνεδρίαση της Διαρκούς Επιτροπής Παραγωγής και Εμπορίου της Βουλής. Είναι η δεύτερη σε σειρά συνεδρίαση, όπου σήμερα θα συνεχίσουμε να συζητάμε το αγροδιατροφικό θέμα.

Θυμίζω ότι συνεδριάζουμε, με βάση το άρθρο 36, παρ.5 του Κανονισμού της Βουλής και με θέμα «Πως μπορεί ο αγροτοδιατροφικός τομέας να αντιμετωπίσει τις προκλήσεις του αύριο, σήμερα;» Το θέμα παραμένει επίκαιρο, όπως είπαμε και την προηγούμενη φορά και πιστεύω, ότι όσοι παρακολούθησαν τις συζητήσεις, τόσο από το Κανάλι της Βουλής, όσο και από τα Πρακτικά των δύο συνεδριάσεων, η όλη κουβέντα να τους φανεί χρήσιμη.

Ως προς τη διαδικασία, για την οποία είχαμε δεσμευτεί από την προηγούμενη φορά, θα ξεκινήσουμε με τους συναδέλφους που είχαν ζητήσει τον λόγο. Στη συνέχεια, θα δώσουμε τον λόγο στον Πρύτανη, τον κ. Κίντζιο, για να παρουσιάσει τη μελέτη του Γεωπονικού Πανεπιστημίου Αθηνών. Ακολούθως, θα κάνουμε έναν κύκλο ερωτήσεων-τοποθετήσεων με τους συναδέλφους εκπροσώπους των Κομμάτων και όποιον άλλον συνάδελφο θέλει, ενώ τη συζήτηση θα κλείσει, ο Υπουργός, ο κ. Γεωργαντάς, ο οποίος παρευρίσκεται και τον οποίο ευχαριστώ, για μία ακόμη φορά, τόσο για την παρουσία του, όσο και για το ενδιαφέρον του για το συγκεκριμένο θέμα, διότι ο ίδιος δέχθηκε να έχουμε δύο συνεδριάσεις, κάτι που το θεωρώ πολύ σημαντικό, καθώς αναβαθμίζει τον ρόλο της Επιτροπής, των φορέων που συμμετέχουν, αλλά και γενικότερα την κουβέντα στον δημόσιο λόγο.

Με αυτή τη μικρή εισαγωγή ξεκινάμε, δίνοντας τον λόγο στον συνάδελφο, τον κ. Χρήστο Μπουκώρο από τη Νέα Δημοκρατία.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Καταρχάς, να σας συγχαρώ, γιατί πολύ σύντομα ορίσατε, όπως είχαμε συμφωνήσει με τον κ. Υπουργό, τη δεύτερη συνεδρίαση της Επιτροπής για ένα κεφαλαιώδες ζήτημα, την ουσία, το βάθος και τη σημασία του οποίου, δεν αγνοεί καμία πτέρυγα της Βουλής, εξ όσων γνωρίζω, όπως δεν αγνοούν και οι επιφορτισμένοι φορείς, με πρώτο το Υπουργείο Αγροτικής Ανάπτυξης, αλλά και συνεργαζόμενοι ή δορυφορικοί φορείς που ασχολούνται με το θέμα.

Η Έκθεση της Ernst & Young και της Τραπέζης Πειραιώς είναι μία επέκταση σφαιρική, που περιγράφει τα πράγματα και προβαίνει σε ορισμένες προτάσεις για την αντιμετώπιση του αγροδιατροφικού ζητήματος. Για να είμαστε ακριβείς, κύριε Πρόεδρε, κυρίες και κύριοι συνάδελφοι, έχουμε δει στο παρελθόν ανάλογες εκθέσεις, όπως είναι η Έκθεση της Εθνικής Τράπεζας της Ελλάδος για την αξία των γεωργικών και κτηνοτροφικών προϊόντων της χώρας, εκθέσεις που είναι σπουδαίες και μπορούν να αποτελέσουν εργαλεία για τις πολιτικές ηγεσίες του Υπουργείου, αλλά και για όλους μας για την προώθηση ανάλογων πολιτικών.

Παρά ταύτα και παρά την επιστημονική δουλειά που γίνεται, ο αγροδιατροφικός τομέας, η αγροτική παραγωγή της χώρας για να συνεννοούμαστε καλύτερα, τα αγροτικά μας και κτηνοτροφικά μας προϊόντα συνεχίζουν να συμμετέχουν με πολύ μικρό ποσοστό στο Ακαθάριστο Εθνικό Προϊόν.

Και ερχόμαστε τώρα, με αφορμή, γιατί αιτίες υπήρχαν, τον πόλεμο στην Ουκρανία, να συζητήσουμε την πιθανότητα μιας επισιτιστικής κρίσης, όχι μόνο εμείς, αλλά ολόκληρη η Ευρώπη και ολόκληρος ο κόσμος. Τώρα που τα σιτηρά της Ουκρανίας έλειψαν ή μειώθηκαν, κατά 50%, τώρα που τα λιπάσματα της Ρωσίας δεν βρίσκουν τον δρόμο για τις αγορές, τώρα όλη η Ευρώπη συζητάει γι’ αυτά τα ζητήματα.

Έχω, κύριε Πρόεδρε, μία εντελώς διαφορετική αντίληψη για την ορολογία αυτή. Συζητούμε για επισιτιστική κρίση, αυτή την ώρα. Θεωρώ ότι η χώρα μας, από την ώρα που δεν έχει διασφαλίσει τη διατροφική επάρκεια, μαστίζεται, συνεχώς, από μία επισιτιστική κρίση. Όταν είσαι αναγκασμένος να εξάγεις πλούτο, χρήματα, που η Ελλάδα δεν τα έχει, για να εισάγεις τρόφιμα, αυτό σημαίνει διαρκής επισιτιστική κρίση. Το εμπορικό ισοζύγιο εξισορρόπησε την περσινή χρονιά μόνο σε αριθμούς, όχι σε είδη, σε χρήματα, όχι σε είδη. Εφόσον, λοιπόν, είσαι αναγκασμένος να στέλνεις χρήμα του ελληνικού λαού, για να φέρεις τρόφιμα για τη διατροφή του, η επισιτιστική κρίση είναι δεδομένη. Συζητάμε για την περίπτωση λιμού τώρα, για την περίπτωση έλλειψης τροφίμων. Δηλαδή, είτε να μην έχεις τους αναγκαίους οικονομικούς πόρους, είτε να μην προσφέρει η παγκόσμια αγορά τα αναγκαία τρόφιμα. Γι’ αυτή την περίπτωση συζητάμε τώρα και όχι για το σύνηθες πρόβλημα του διατροφικού ελλείμματος.

Ποια είναι, λοιπόν, τα προβλήματα; Λαμβάνω σοβαρά υπόψη μου την Έκθεση, η οποία είναι η βάση της συζήτησης μας και περιμένουμε, βεβαίως, να γίνει συζήτηση και για την έκθεση του Γεωπονικού Πανεπιστημίου που παρακολουθεί τα ζητήματα αυτά και την εξέλιξή τους. Ποια είναι τα προβλήματα σήμερα του πρωτογενούς τομέα, στον οποίο βασιζόμαστε όλοι για την επίλυση του διατροφικού προβλήματος και για την ανάπτυξη του διατροφικού τομέα, κάτω από συγκεκριμένες προϋποθέσεις και με βάση έναν καλό σχεδιασμό;

Στο σημείο αυτό, κύριε Υπουργέ, να μου επιτρέψετε να σας συγχαρώ, γιατί, εν μέσω πολλών κρίσεων και του πρωτογενούς τομέα, παρά το γεγονός, ότι ούτε έξι μήνες δεν έχετε συμπληρώσει στο Υπουργείο Αγροτικής Ανάπτυξης, δίνετε, νυχθημερόν, έναν «αγώνα», τους τελευταίους πέντε μήνες, για να αντιμετωπίσετε προβλήματα που σας κληροδότησαν προηγούμενες κρίσεις, εισαγόμενες και ενδογενείς, αλλά και για να αντιμετωπίσετε και τα τρέχοντα, τώρα που ολόκληρος ο κόσμος τρομάζει με την πιθανότητα έλλειψης τροφίμων. Άρα, αυτό και μόνο αποδεικνύει τον κομβικό σας ρόλο στη σημερινή διακυβέρνηση, αλλά και στις σημερινές ανάγκες των πολιτών.

Κυρίες και κύριοι συνάδελφοι, κυρίες και κύριοι φιλοξενούμενοι, νομίζω ότι τα δομικά προβλήματα του πρωτογενούς τομέα ουδέποτε έχουν αντιμετωπιστεί. Γίνονται, όμως, ορισμένες προσπάθειες. Ποια είναι, όμως, αυτά τα προβλήματα; Είναι ο υψηλός ηλικιακός μέσος όρος των παραγωγών μας, αγροτών και κτηνοτρόφων. Γίνεται, βέβαια, μια προσπάθεια με το Πρόγραμμα Νέων Αγροτών, που η σημερινή Κυβέρνηση αύξησε τα κονδύλια κατά πολύ. Θα σας έλεγα, στο σημείο αυτό, κύριε Υπουργέ, ότι το ηλικιακό ζήτημα είναι πάρα πολύ κρίσιμο, διότι δεν μπορούν αγρότες και κτηνοτρόφοι, ηλικίας 60 και 65 χρόνων, να αφομοιώσουν νέες καινοτομίες. Δεν έχουν το κουράγιο να αντιμετωπίσουν χρέη και ζητήματα που δημιουργήθηκαν τα προηγούμενα χρόνια και που, εν πάση περιπτώσει, μετράνε μέρες, μέχρι να πάρουν την «πενιχρή» σύνταξη του ΟΓΑ και να ηρεμήσουν.

Στο Πρόγραμμα Νέων Αγροτών, παρά το γεγονός ότι αυξήσαμε πάρα πολύ τον προϋπολογισμό, θα πρέπει να δούμε το ενδεχόμενο να ενταχθούν όλοι οι υποψήφιοι νέοι αγρότες που είχαν άρτιο φάκελο, διότι μία διαγωνιστική διαδικασία τροποποιεί τα πράγματα. Δηλαδή, δεν ευνοήθηκαν οι ορεινοί νέοι αγρότες σε αυτή τη φάση του Προγράμματος. Δεν είχαν τα στρέμματα που θα τους έδιναν τα περισσότερα μόρια και έφτασαν να είναι με 70-72 μόρια. Μπορεί, όμως, ένας ορεινός αγρότης με δενδρώδεις καλλιέργειες να ζήσει με 30-40 στρέμματα. Πρόκειται για περιοχές, όπου η γεωργία στη χώρα μας λειτουργεί συμπληρωματικά, ενδεχομένως με οικοτουρισμό ή με άλλες δραστηριότητες. Πρέπει να το δούμε αυτό το ζήτημα και να εντάξουμε όλα αυτά τα νέα παιδιά, γιατί δεν διπλασιάσαμε μόνο τον προϋπολογισμό, διπλασιάσαμε και τις απολαβές τους. Δεν μπορεί να γίνει κανείς νέος αγρότης ή νέος κτηνοτρόφος με τις 19.000 ευρώ που έδινε το προηγούμενο πρόγραμμα. Θα αναρωτηθεί κανείς τώρα με 42.000 που δυνητικά δίνει το νέο πρόγραμμα μπορεί να γίνει αγρότης; Όχι. Όμως, μπορεί να είναι το εφαλτήριο, σε συνδυασμό με άλλα χρηματοδοτικά εργαλεία, κυρίως, με τη βελτίωση του συνόλου των

εργασιών, να κάνει ένα ξεκίνημα.

Σε έναν νέο επιστήμονα γιατρό, για να ανοίξει ένα ιατρείο ή σε έναν μηχανικό να ανοίξει ένα γραφείο, το κράτος δίνει σήμερα μέχρι 25.000 ευρώ. Στον νέο αγρότη, καλώς, δίνει 42.000. Και η επαύξηση και η διεύρυνση παραμένουν ζητούμενα, κατά την άποψή μου, κ. Υπουργέ. Είμαι βέβαιος, γιατί έχουμε συζητήσει το θέμα, ότι, ήδη, το εξετάζετε. Βέβαια, είναι και τι υπόλοιπα ποσά υπάρχουν από τα προγράμματα. Η αναζήτηση χρημάτων στην εποχή μας δεν είναι καθόλου εύκολη υπόθεση. Ωστόσο, πρέπει να το δούμε. Το ηλικιακό, λοιπόν, είναι το μείζον ζήτημα.

Επίσης, το ζήτημα του νερού πλήττει τη χώρα μας. Η χώρα μας είναι η 26η χώρα που πλήττεται από λειψυδρία. Ξεκινάει τώρα ένα σημαντικό πρόγραμμα και με το Ταμείο Ανασυγκρότησης «Ελλάδα 2.0», αλλά και με προγράμματα του Υπουργείου Αγροτικής Ανάπτυξης για μικρά και μεγαλύτερα αρδευτικά έργα. Αυτό πρέπει να αντιμετωπιστεί. Δεν πρέπει να ξεχνάμε, ότι σε αυτή τη χώρα εκμεταλλευόμαστε μόνο το 7% των επιφανειακών υδάτων, καθώς τα υπόλοιπα καταλήγουν ανεκμετάλλευτα στη θάλασσα. Η εξόρυξη νερού, η γεώτρηση για την άρδευση είναι αντιπεριβαλλοντική, είναι αντιοικονομική με το κόστος του ρεύματος σήμερα, διαβρώνει τα εδάφη, προωθεί την υφαλμήρωση των εδαφών και εν τέλει, ιδιαίτερα, στη Θεσσαλία, απ’ όπου προέρχομαι, αν δεν αναστραφεί αυτή η κατάσταση, θα πάμε σε ερημοποίηση. Εδώ βάζω και τον αστερίσκο για τη μερική εκτροπή του άνω ρου του Αχελώου, κύριε Υπουργέ. Είναι έργα που έχουν γίνει, είμαστε πολύ μικρή χώρα, για να διχαζόμαστε σε ανατολικούς και δυτικούς. Πρέπει να κοιτάμε το εθνικό συμφέρον. Αυτό είναι που πρέπει να καθοδηγεί τις όποιες αποφάσεις. Μιλάμε για μερική μεταφορά του άνω ρου του Αχελώου, δεν μιλάμε για καμία εκτροπή του Αχελώου. Αυτό είναι ένα μύθευμα.

Από εκεί και πέρα, σε ότι αφορά στην επάρκεια των γαιών. Με τους δασικούς χάρτες κάτι καλό πάει να γίνει, με το νομοθετικό πλαίσιο, δηλαδή, που έκανε η Κυβέρνηση και που συνεχίζει να το εξελίσσει. Υπάρχουν, όμως, εκατομμύρια στρέμματα ανεκμετάλλευτής γης, κύριε Υπουργέ, περισσότερα ιδιοκτησίας του Υπουργείου σας, τα οποία καθίστανται μη εκμεταλλεύσιμα, εξαιτίας του γεγονότος ότι δεν έχουν χαρτογραφηθεί. Για τα περισσότερα από αυτά δεν υπάρχουν ούτε καν τοπογραφικά. Είναι δυνατόν να λέμε, ότι η χώρα μαστίζεται από τον μικρό κλήρο και να μην αξιοποιούμε όλες τις δημόσιες γαίες ή να αναζητούμε αφορμές διάφορες πολιτικές δυνάμεις και διάφορα όργανα της Πολιτείας να περιορίσουμε την καλλιεργήσιμη γη; Πρέπει να υπάρχει εθνική πολιτική επαύξησης της καλλιεργήσιμης γης. Μιλάμε για την πιο αραιοκατοικημένη χώρα της Ευρώπης, κυρίες και κύριοι συνάδελφοι, 56 άνθρωποι, ανά τετραγωνικό χιλιόμετρο ζούμε σε αυτή τη χώρα.

Στις κάτω χώρες, ζουν 450 άνθρωποι, ανά τετραγωνικό χιλιόμετρο, ενώ η Ολλανδία, με έκταση ίση της Πελοποννήσου, παίρνοντας 0,6 εκατομμύρια επιδοτήσεις, συμμετέχει με το 6,4% στο ΑΕΠ της χώρας με την πρωτογενή παραγωγή, όπως λέει η Έκθεση της Ernst & Young, ενώ η Ελλάδα με 2 δισεκατομμύρια συμμετέχει με 3,4% στο ΑΕΠ. Δηλαδή, μας χωρίζει άβυσσος και εμείς προσπαθούμε να μειώσουμε τις καλλιεργήσιμες γαίες;

Θα μπορούσα να μιλάω και για πολλές καινοτομίες παραγωγής, όπως για την παραγωγή πρωτεϊνών που έχει ξεκινήσει η Γαλλία και που ξεκινάει και η Βουλγαρία. Ξεκινούν, κύριε Υπουργέ, παραγωγή πρωτεϊνών από έντομα με πελάτη στόχο, με target group κατεύθυνσης τα ελληνικά ιχθυοτροφεία και εμείς ακόμα δεν έχουμε τους ΚΑΔ, για να

παράξουμε πρωτεΐνη, παρ’ ότι έχουμε το επιστημονικό δυναμικό στα Τμήματα Υδάτινου Περιβάλλοντος του Πανεπιστήμιου. Στη Γαλλία, ήδη, εγκαινιάστηκαν οι πρώτες μονάδες, τις εγκαινίασε ο ίδιος ο Μακρόν. Η Βουλγαρία σήμερα ετοιμάζει business plan για παραγωγή πρωτεΐνης από έντομα και στις οικονομοτεχνικές μελέτες «δείχνουν» τα ιχθυοτροφεία της Ελλάδος, ότι πελάτες μας θα είναι οι Έλληνες ιχθυοτρόφοι, που έπρεπε να το έχουμε εξελίξει και να το εξάγουμε σε όλο τον κόσμο εμείς αυτό ως διατροφή.

Σε ότι αφορά στα προβλήματα της κτηνοτροφίας, φέτος, παρά την άνοδο του κόστους παραγωγής, βλέπετε πολύ καλά, κύριε Υπουργέ, ότι οι αγρότες, τουλάχιστον, θα απολαύσουν καλές τιμές στα προϊόντα τους, που σημαίνει ότι θα καλύψουν ένα μεγάλο μέρος της αύξησης του κόστους παραγωγής. Αυτοί που είναι κυριολεκτικά, επί ξύλου κρεμάμενοι φέτος είναι οι κτηνοτρόφοι. Θα ήθελα να σας προτείνω, να πάρετε κάποια στοιχεία από τα σφαγεία τα μεγάλα της χώρας από την Πάτρα, από τη Λαμία, από τον Βόλο, από τη Λάρισα, από τη Βέροια, να δούμε τι γίνεται το πρώτο εξάμηνο του 2022. Ισχύει αυτό που λένε οι εκπρόσωποι των κτηνοτρόφων; Έχουμε υπέρμετρη σφαγή κοπαδιών ή όχι; Για να δούμε αν χάνουμε ζωικό κεφάλαιο, το οποίο δύσκολα θα μπορέσει να αντικατασταθεί.

Σε κάθε περίπτωση, σε αυτή τη φάση, καλές είναι οι ποιοτικές πολιτικές της Κυβέρνησης και όλοι τις επικροτούμε, όπως τα 171 εκατομμύρια που αυξήθηκε ο Προϋπολογισμός για τη βιολογική κτηνοτροφία, αλλά και όλα τα μέτρα που λαμβάνετε είναι στη σωστή κατεύθυνση. Πολύ φοβάμαι, όμως, κύριε Υπουργέ, ότι, πριν από τον Σεπτέμβριο και ξέρω ότι και αυτό το έχετε στο μυαλό σας, θα πρέπει να μας απασχολήσει το θέμα της ενίσχυσης των Ελλήνων κτηνοτρόφων αποκλειστικά για ζωοτροφές, οι τιμές των οποίων είναι τριπλάσιες σε σχέση με πέρυσι. Αυτό το θέτω ως αίτημα στη δημόσια σφαίρα, στον δημόσιο διάλογο και ξέρω ότι απασχολεί τον Πρωθυπουργό και εσάς. Όμως, είναι περισσότερο από αναγκαίο αυτή την ώρα.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Έχουμε ένα ζήτημα και θα ήθελα να το θέσω υπόψη του κ. Υπουργού. Έχω μία πρόσκληση από τη Γενική Γραμματεία Ενωσιακών Πόρων για τη Θεσσαλονίκη στις 22 Ιουνίου του 2022 και ώρα 18.00΄, δηλαδή, τότε που συζητούσαμε τη μελέτη στην Επιτροπή σας, μία πολύ καλή πρωτοβουλία. Η πρόσκληση αφορούσε στην παρουσίαση των αποτελεσμάτων της μελέτης της Παγκόσμιας Τράπεζας για τον σχεδιασμό του Εθνικού Στρατηγικού Σχεδίου της ΚΑΠ. Η Γενική Γραμματεία των Ενωσιακών Πόρων του Υπουργείου Αγροτικής Ανάπτυξης, δηλαδή, έκανε στις 22 Ιουνίου παρουσίαση της μελέτης της Παγκόσμιας Τράπεζας, που πέρασε και εγκρίθηκε η χρηματοδότησή της με, σχεδόν, ένα εκατομμύριο ευρώ από την Επιτροπή μας, παρουσιάστηκε στη Θεσσαλονίκη σε μία εκδήλωση και δεν έχει παρουσιαστεί ακόμη στην Επιτροπή μας;

Θα ήθελα να ακούσω την άποψη του Υπουργού, γιατί το ότι παρουσιάζεται από τη Γενική Γραμματεία στη Θεσσαλονίκη σε μία ανοιχτή εκδήλωση και δεν έχει παρουσιαστεί στην Επιτροπή, η οποία ενέκρινε τη χρηματοδότησή της -έγινε μία μεγάλη συζήτηση, όπως θυμάστε- για μένα αποτελεί θέμα και παρακαλώ τον Υπουργό να τοποθετηθεί γι’ αυτή την ενέργεια της Γενικής Γραμματείας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καταγράφει το θέμα ο κ. Υπουργός. Ωστόσο, δεν θέμα που πρέπει να μας απαντήσει σήμερα.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, ευχαριστώ που μου δίνετε τον λόγο.

Ήταν, όντως, αξιέπαινη η παρουσίαση της δουλειάς της πρώτης συνεδρίασης για τον αγροδιατροφικό τομέα της χώρας μας και ευχαριστούμε τους παρουσιαστές, όπως πιστεύω ότι το ίδιο αναμένεται και με τη σημερινή παρουσίαση από το Γεωπονικό Πανεπιστήμιο της μελέτης του για τις προβλέψεις και τις εκτιμήσεις της ελληνικής γεωργίας το 2040.

Κύριε Υπουργέ, η άσκηση της διοίκησης καταλαβαίνετε ότι απαιτεί κάθε φορά που μας δίνεται η ευκαιρία να τοποθετούμαστε και για προβλήματα που είναι πάρα πολύ σοβαρά. Γι’ αυτό, λοιπόν, στην τοποθέτησή μου θα ασχοληθώ με ένα μείζον ζήτημα, όχι μόνο του αγροδιατροφικού τομέα, αλλά του αγροτικού χώρου. Επιχειρείτε, κύριε Υπουργέ, από κοινού με τον Υπουργό Οικονομικών, δήθεν, να λύσετε, αλλά με λάθος τρόπο, ως συνήθως, το πρόβλημα των καταλογισμών που μας έχουν επιβληθεί από την Ευρωπαϊκή Επιτροπή από το 1992 μέχρι το 2009. Μάλιστα, «βαπτίζοντας» τις σχετικές ανακτήσεις, ως διαγραφές χρεών των συνεταιρισμών και των αγροτών μας, όταν γνωρίζετε πολύ καλά, ότι οι καταλογισμοί προήλθαν από λάθη και παραλείψεις των δικών σας κυβερνήσεων, τα οποία επαναλαμβάνετε και σήμερα.

Σε σχετικό δημοσίευμα στην εφημερίδα «ΤΑ ΝΕΑ», στις 13/04/2022, αναφερθήκατε, εσείς ο ίδιος σε 812 εκατομμύρια, προβλέποντας, μάλιστα, ότι έτσι θα μπορούν μελλοντικά να λάβουν και άλλες ευρωπαϊκές ενισχύσεις και εξ όσων γνωρίζω στον συνεταιριστικό χώρο γίνονται συζητήσεις και προαλείφονται για εντάξεις στο Ταμείο Ανάκαμψης και Ανθεκτικότητας.

Τα υλοποιείτε αυτά, κύριε Υπουργέ, σε μία περίοδο που οι ανάγκες, τόσο των συνεταιρισμών, όσο και των αγροτών, απαιτούν όχι κατασυκοφάντηση, αλλά έμπρακτη στήριξη, για να επιβιώσουν και να διασφαλίσουν την επισιτιστική επάρκεια της χώρας μας, που, αυτή την ώρα, είναι το μεγαλύτερο πρόβλημα. Ακόμη, κύριε Υπουργέ, δεν μας έχετε ενημερώσει τι αποθέματα υπάρχουν μέσα σε αυτόν τον χώρο για να ξέρουμε.

Ασφαλώς, πρέπει, αγαπητοί συνάδελφοι, να λυθεί το πρόβλημα με τους καταλογισμούς. Η λύση είχε δρομολογηθεί από την Κυβέρνηση ΣΥΡΙΖΑ και βρίσκεται σήμερα στα «συρτάρια» του Υπουργείου Αγροτικής Ανάπτυξης και του Επιτρόπου Γεωργίας. Εμείς τους καταλογισμούς, που επιβλήθηκαν στη χώρα μας εξαιτίας σας και το επαναλαμβάνω, «δεν τους κρύψαμε κάτω από το χαλί» το 20215. Αφορούσαν βασικά τρεις περιπτώσεις: το πακέτο Χατζηγάκη, 421 εκατομμύρια ευρώ και τις δύο ρυθμίσεις των συνεταιρισμών, που προέκυψαν από την εφαρμογή των νόμων 2008/1992 και 2237/1994 και είναι γνωστές η μία ως «Πακέτο Μωραΐτη-Κοσκινά» και η άλλη ως «Πακέτο Κοντού», ύψους 475 εκατομμυρίων και συνολικά 896 εκατομμυρίων.

Ήταν από τα πρώτα ζητήματα που διαπραγματευθήκαμε με την Ευρωπαϊκή Επιτροπή, μάλιστα, με εμπλεκόμενους τους ίδιους τους συνεταιριστές. Η Ευρωπαϊκή Επιτροπή, σε πρώτη φάση, μάς αντιμετώπισε με δυσπιστία, λόγω της αδιαφορίας που είχαν δείξει οι προηγούμενες δικές σας κυβερνήσεις -υπάρχει σχετική επιστολή γι’ αυτό- και επέμενε να επιστραφούν τα συγκεκριμένα χρήματα έντοκα, αλλιώς η χώρα μας απειλείτο με παραπομπή στο Ευρωπαϊκό Δικαστήριο και μάλιστα, με την επιβολή ημερησίων προστίμων μέχρι την οριστική διευθέτηση του θέματος.

Αυτή, λοιπόν, τη δυσάρεστη πραγματικότητα βρήκαμε και αποφασίσαμε να τη διαχειριστούμε άμεσα. Παραδώσαμε -το επαναλαμβάνω- δρομολογημένες διαδικασίες που μείωναν αυτούς τους καταλογισμούς, κατά 551 εκατομμύρια, δηλαδή, στα 345 εκατομμύρια από τα οποία των συνεταιρισμών ήταν 76 του «Πακέτου Κοσκινά-Μωραΐτη» και 14 του «Πακέτου Κοντού». Μάλιστα, για την κάλυψη του υπολειπόμενου ποσού είχαμε ξεκινήσει τη διαπραγμάτευση για τη χρήση De Minimis, που λόγω δημοσιονομικών δυσκολιών δεν μπορέσαμε να υλοποιήσουμε, μέχρι, τουλάχιστον, την έξοδο από τα μνημόνια. Αυτά τα παρακολούθησα ο ίδιος προσωπικά, μέχρι το καλοκαίρι του 2018. Η προσπάθεια αυτή φαίνεται ότι δεν ολοκληρώθηκε στη συνέχεια ή ασχοληθήκατε κατά μέρος. Δεν γνωρίζουμε περισσότερα. Τελικά, όμως, ποια είναι τα ακριβή ποσά των συνεταιρισμών και με ποια έγγραφα αποδεικνύονται; Δεν πρέπει να τα μάθουμε;

Σήμερα επιχειρείται μία «γκρίζα» νομοθέτηση, «ακροβατώντας», όχι μόνο με την περίπτωση που προανέφερα, αλλά προσθέτοντας και άλλες εκτροπές που έχουν πραγματοποιήσει στο παρελθόν οι κυβερνήσεις σας, τις οποίες επιχειρείτε να τις συμψηφίσετε και αυτές με τις ενισχύσεις Covid.

Θέλω, κύριε Υπουργέ, να είμαι ξεκάθαρος. Είμαι, απόλυτα, σύμφωνος να ολοκληρωθεί αυτό που εμείς πετύχαμε, αποβλέποντας στο συμφέρον των συνεταιρισμών και των αγροτών. Όμως, είμαι κάθετα αντίθετος να «ρίχνετε στάχτη στα μάτια» του αγροτικού κόσμου, γιατί όλα αυτά που κάνετε εξυπηρετούν μικροκομματικές σκοπιμότητες και συμφέροντα ημετέρων, γιατί έτσι θέλετε να κρατάτε «ομήρους» τους συνεταιρισμούς δια βίου και να ζουν με τον φόβο μιας πιθανής εμπλοκής στην Επιτροπή.

Τέλος, είναι αδιανόητο να συμπεριλαμβάνετε στη συγκεκριμένη ρύθμιση, ακόμη και την ονομαζόμενη, από τον προκάτοχό σας, κ. Λιβανό, «εποποιία της Ηλείας», όταν έπρεπε να γνωρίζετε, ότι πρόσφατα εκδικάστηκε στο Ευρωπαϊκό Δικαστήριο η υπόθεση αυτή και αναμένουμε ως χώρα την απόφαση. Είναι πρωτοφανής η προχειρότητά σας. Επισημαίνω ότι η Ευρωπαϊκή Επιτροπή μπορεί να δεχτεί τον συμψηφισμό απαιτήσεων μόνο σε εξαιρετικές περιπτώσεις και επαναλαμβάνω, μόνο εφόσον έχει ενημερωθεί.

Παρακαλώ, επαναλαμβάνω με αγωνία, ρωτήστε, πριν κάνετε οτιδήποτε, το Νομικό Συμβούλιο του Κράτους, αν συντρέχουν οι προϋποθέσεις του συμψηφισμού. Διαφορετικά, θα έχετε προξενήσει τεράστια ζημιά στη χώρα, μεταφέροντας στις «πλάτες» των φορολογούμενων νέες επιβαρύνσεις και νέους καταλογισμούς.

Είναι απορίας άξιο, γιατί συνεχίζετε την ίδια τακτική και τα ίδια λάθη στην αντιμετώπιση τέτοιων σοβαρών θεμάτων, όταν, μάλιστα, τα λάθη αυτά έχουν ως συνέπεια τη διαφαινόμενη νέα εκτροπή, που θα οδηγήσει τον πιο ευαίσθητο τομέα της χώρας μας, τον αγροτικό, σε καταστροφή. Οι ευθύνες σας, κύριε Υπουργέ, είναι οι μεγαλύτερες.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και συνεχίζουμε δίνοντας το λόγο τώρα στη συνάδελφο, την κυρία Χαρά Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Θα ήθελα να θέσω κάποια γενικότερα ζητήματα και σκέψεις για την επισιτιστική κρίση και τους κινδύνους που υπάρχουν και για την Πατρίδα μας. Το «φάντασμα» της ενεργειακής και διατροφικής ανασφάλειας πλανάται πάνω απ’ όλο τον κόσμο, οι τιμές των ενεργειακών ορυκτών και των διατροφικών αγαθών έχουν πάρει την ανιούσα, θέτοντας σε πολύ μεγάλο κίνδυνο την κάλυψη, εκτός των ενεργειακών αναγκών, και την κάλυψη διατροφικών αναγκών μεγάλων πληθυσμών, κυρίως, ευπαθών και φτωχότερων στρωμάτων.

Τα διατροφικά συστήματα περιλαμβάνουν όλο το σύστημα διατροφικής αλυσίδας: παραγωγή, επεξεργασία, μεταφορά, προετοιμασία τροφής, κατανάλωση. Σύμφωνα με τον ΟΗΕ, το δικαίωμα στη διατροφή αποτελεί θεμελιώδες ανθρώπινο δικαίωμα, ενώ η διατροφική ανασφάλεια είναι από τις πιο ανησυχητικές, πραγματικά, προκλήσεις που αντιμετωπίζουμε σήμερα, που επιδεινώνεται από την πανδημία και την κλιματική κρίση και, βέβαια, με τον πρόσφατο πόλεμο στην Ουκρανία.

Πριν από έναν μήνα, μάλιστα, θα ήθελα να πω, ότι υπήρχε πρωτοσέλιδο του «Economist», όπου αναφέρει, ότι «οι άνθρωποι μπορεί να έχουν εξοικειωθεί με την ιδέα μιας κρίσης στο κόστος ζωής, αλλά δεν έχουν καταλάβει ακόμα τίποτα, τι μπορεί να τους περιμένει και αυτό αφορά φυσικά την επισιτιστική κρίση και τη δύνη που βρίσκεται ο κόσμος εξαιτίας αυτού».

Σύμφωνα με τα στοιχεία του FAO, της Παγκόσμιας Οργάνωσης Τροφίμων και Γεωργίας του ΟΗΕ, τον Ιούλιο του 2021 υπήρχε μία μικρή κάμψη, αλλά ο γενικός δείκτης τιμών ήταν υψηλός, 31% παραπάνω από το 2020. Τα αποθέματα δημητριακών υπήρχαν σε υψηλά επίπεδα από την αρχή της πανδημίας και υπήρχαν αυξητικές τάσεις. Ο δείκτης τιμών τροφίμων του FAO το 2020, έδειχνε 98 μονάδες, το 2021 127 μονάδες και τον Μάρτιο του 2022, μετά την εισβολή στην Ουκρανία, 159 μονάδες. Όμως, η κρίση στην Ουκρανία επηρέασε τους δείκτες σιτηρών και ελαίων, ενώ η πιο «σεμνή» άποψη, η οποία ακούγεται στα χείλη των περισσότερων, είναι ότι επικρατούν κερδοσκοπικές τάσεις. Σύμφωνα με τα στοιχεία του FAO, η πορεία των στόχων βιώσιμης ανάπτυξης μέχρι το 2030 του ΟΗΕ δεν πηγαίνει καλά, καθώς μεγάλοι πληθυσμοί, όπως η Υποσαχάρια Αφρική και οι λιγότερο αναπτυγμένες χώρες, παραμένουν υποσιτισμένες.

Έτσι έγινε τον Σεπτέμβρη του 2021 στον ΟΗΕ διεθνής διάσκεψη κορυφής για την ενεργειακή, αλλά και τη διατροφική κρίση, όμως τα αποτελέσματα δεν ήταν σοβαρά, δεν ήταν συγκεκριμένα, ενώ η εκπροσώπηση της χώρας μας ήταν υποβαθμισμένη. Είχαμε καταθέσει, μάλιστα, και σχετική Ερώτηση, με τι προτάσεις θα πήγαινε η ελληνική Κυβέρνηση σε αυτή τη διεθνή διάσκεψη.

Στη χώρα μας πρέπει να ληφθούν μέτρα, για να αντιμετωπιστούν σοβαρά οικονομικά ζητήματα που αφορούν και στον τομέα της διατροφής, όπως αυστηροί κοστολογικοί έλεγχοι δεν γνωρίζουμε, εάν, όντως, γίνονται, μείωση του ΦΠΑ σε βασικά είδη διατροφής, μείωση του ειδικού φόρου κατανάλωσης στα καύσιμα, διεθνείς και διακρατικές διαπραγματεύσεις για καλύτερες τιμές και μέτρα για τη μείωση των επιπτώσεων της κλιματικής αλλαγής και του περιορισμού της βιοποικιλότητας, πάντα, βέβαια, σε συνδυασμό κοινωνικών πολιτικών, ούτως ώστε το ανθρώπινο δικαίωμα στη διατροφή να αφορά όλους τους πολίτες της χώρας μας.

Η Ελλάδα θα μπορούσε να έχει μικρότερες επιπτώσεις από την επισιτιστική κρίση που πλανάται παγκόσμια, αν είχε αναπτύξει και εκσυγχρονίσει την αγροτική της παραγωγή. Βέβαια, εδώ πρέπει να πούμε, ότι δεν είναι μικρό πράγμα, ότι δεν έχουν ολοκληρωθεί οι δασικοί χάρτες, το δασολόγιο, πώς χαρακτηρίζονται οι καλλιεργήσιμες εκτάσεις και αυτό είναι ένα σοβαρό θέμα. Το θέμα των δασικών χαρτών, πραγματικά, κρατάει χρόνια. Αν και είχε γίνει μία σημαντική δουλειά μέχρι το 2019 από τον ΣΥΡΙΖΑ, μετά άλλαξαν τα δεδομένα και στις αναρτήσεις των δασικών χαρτών και ξαναρχίσαμε από την αρχή. Πρέπει να δοθούν κίνητρα ουσιαστικά για καλλιεργήσιμες εκτάσεις, οι οποίες πρέπει να αποκτήσουν πάλι αξία, ενώ δεν καλλιεργούνται αυτή τη στιγμή. Και βέβαια, πρέπει να πούμε ως πρόταση, ότι η αύξηση

αύξηση της καλλιέργειας των σιτηρών και σε αγρούς που παράγονται και βιοκαύσιμα και αυτό αφορά γενικότερα και σε παγκόσμιο επίπεδο, αλλά και την Ελλάδα, πρέπει να αυξηθεί η καλλιέργεια των σιτηρών, για να αντιμετωπιστεί αυτό το οξύ πρόβλημα.

Το Ινστιτούτο Εργασίας της ΓΣΕΕ σε μία μελέτη του, πριν από δύο μήνες, αναφέρει ότι καταρρέει, πλήρως, ο πρωτογενής τομέας στην Ελλάδα. Άρα, το πρόβλημα είναι πολύ σημαντικό και η Κυβέρνηση πρέπει να σκύψει με μεγάλη προσοχή, για να εξασφαλιστεί μία διατροφική επάρκεια στη χώρα μας, στις συνθήκες που βιώνουμε. Βέβαια, προσπάθειες και περί τερματισμού του πολέμου που έχει σοβαρές επιπτώσεις στην Ουκρανία.

Κλείνοντας να πω, ότι ο πρωτογενής τομέας της χώρας είναι ένας βασικός μοχλός παραγωγικής ανασυγκρότησης και τα κίνητρα για πληθυσμούς να ασχοληθούν με την αγροτική παραγωγή πρέπει να είναι συγκεκριμένα και ενισχυμένα, γιατί, πραγματικά, είναι ένας βασικός μοχλός, όπως ανέφερα και πριν, η πρωτογενής παραγωγή για πολλούς λόγους στην παραγωγική ανασυγκρότηση. Ειδικά σήμερα, σε συνθήκες κλιματικής κρίσης και όλων των προκλήσεων διεθνώς.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ πολύ, κύριε Πρόεδρε.

Πράγματι, εξ αφορμής της παρουσίασης αυτής της μελέτης της Ernst & Young, σε συνεργασία με την Τράπεζα Πειραιώς, έγινε πολύ σημαντική συζήτηση σε δεύτερη συνεδρίαση, πλέον, στην Επιτροπή μας. Αυτό που θα ήθελα να επισημάνω είναι, ότι προφανώς, κύριε Υπουργέ, υιοθετείτε και τα ευρήματα της μελέτης και τις προτάσεις και τις παρατηρήσεις που γίνονται. Ωστόσο, πρέπει να επισημάνω, ότι δεν ανακαλύπτουμε σήμερα την «πυρίτιδα». Αυτά τα ευρήματα είναι, λίγο ως πολύ, γνωστά και συζητούνται, εδώ και δεκαετίες στη χώρα μας. Θα έλεγα, μάλιστα, εμείς που προερχόμαστε από αγροτικές περιοχές γνωρίζουμε και τις προκλήσεις και τα προβλήματα που αντιμετωπίζει ο διατροφικός κλάδος της χώρας μας. Σίγουρα, ο πρωτογενής τομέας αποτελεί τον πυρήνα του αγροδιατροφικού κλάδου, καθώς απασχολεί πολύ σημαντικό μέρος του ανθρώπινου δυναμικού, του εργατικού δυναμικού. Συνεισφέρει σημαντικά στην επισιτιστική επάρκεια. Θα έλεγα, ότι αποτελεί τον κύριο τροφοδότη της μεταποιητικής βιομηχανίας και συνδέεται σημαντικά και με άλλους κλάδους, όπως είναι οι μεταφορές, όπως είναι το χονδρεμπόριο ή το λιανικό εμπόριο. Όμως, πραγματικά, αυτός ο κλάδος βαίνει, συνεχώς, μειούμενος, συρρικνούμενος. Το 1980 συμμετείχε, κατά 17 ποσοστιαίες μονάδες στο ΑΕΠ της χώρας. Το 2020, σαράντα χρόνια μετά, μετά βίας αγγίζει το 4%, ή μάλλον, δεν το αγγίζει. Γιατί συμβαίνει αυτό; Νομίζω ότι στην πορεία χάσαμε τον προσανατολισμό μας. Και τι εννοώ με αυτό;

Κατ’ αρχάς η επισιτιστική επάρκεια, καταδείχθηκε από τους συνάδελφους, έχει πάψει να αποτελεί στόχο της αγροτικής οικονομίας. Σε μία θα παγκοσμιοποιημένη οικονομία, ο εξαγωγικός προσανατολισμός των προϊόντων καθορίζει τι θα καλλιεργήσουμε και πώς θα το καλλιεργήσουμε. Θα σας πω μερικά παραδείγματα, όπως γιατί καλλιεργούμε σκληρό σιτάρι και όχι μαλακό σιτάρι. Καλλιεργούμε σκληρό σιτάρι, γιατί έχει υψηλότερες αποδόσεις και στρεμματικές και υψηλότερες αξίες και υψηλότερες τιμές και συνδεδεμένες ενισχύσεις, για να μην «κρυβόμαστε πίσω από το δάχτυλό μας». Βεβαίως, έχει καλύτερο εξαγωγικό προσανατολισμό, το παίρνει εξ ολοκλήρου, σχεδόν η Ιταλία, για να φτιάχνει ζυμαρικά. Γιατί έχουμε πάψει να καλλιεργούμε πρωτεϊνούχα φυτά στη χώρα μας; Έχουν εξαλειφθεί οι πρωτεϊνούχες καλλιέργειες, γιατί η Ευρωπαϊκή Ένωση έχει υπογράψει αυτή την Συμφωνία του Μπλερ Χάουζ, για να προστατεύσει ουσιαστικά τα σιτηρά της, με αποτέλεσμα να δεχτούμε να εισάγουμε αδασμολόγητα τους ελαιούχους σπόρους και τα πρωτεϊνούχα φυτά από άλλες χώρες, με ότι σημαίνει αυτό, με τη μη καλλιέργεια αυτών των φυτών, για την κτηνοτροφία μας, αλλά και για την κλιματική κρίση, γιατί έχουν πολύ σημαντική επίδραση και στα ζητήματα της κλιματικής κρίσης με τη βελτίωση της γονιμότητας και της δομής του εδάφους και όλα αυτά τα σχετικά.

Επίσης, δείτε τι έγινε με τη ζάχαρη, όπου εκεί υπάρχουν ευθύνες διαχρονικές. Από αυτάρκης εξαγωγέας ζάχαρης η χώρα μας το 2016, ξοδεύουμε κάθε χρόνο δεκάδες εκατομμύρια για την εισαγωγή, πλέον, καθώς τίποτα δεν παράγεται εδώ. Δεν θέλω να ανοίξω σήμερα το κεφάλαιο αυτό, αλλά, ενδεχομένως, θα πρέπει να απασχολήσει, κύριε Υπουργέ, την Επιτροπής μας σε άλλη συνεδρίαση, πολλώ δε μάλλον που χάθηκε και αυτή η παραγωγική χρονιά εξαιτίας των επιλογών που έγιναν.

Από κει και πέρα, αυτές είναι μονοετείς καλλιέργειες, δηλαδή, εύκολα κάποιος παραγωγός θα πει, ότι θα επιλέξει στο τέλος της ημέρας κάτι διαφορετικό, γιατί δεν αποτελεί πάγιο κεφάλαιο αυτή η καλλιέργεια, κάτι που, ενδεχομένως, μάς συμφέρει περισσότερο, αν και για να λέμε την αλήθεια, τίποτα δεν μπορεί να υποκαταστήσει ως εισόδημα, την καλλιέργεια του ζαχαρότευτλου στη χώρα μας. Υπήρχαν πολύ σημαντικές στρεμματικές αποδόσεις που πλησίαζαν τα 3.000 ευρώ, αυτό δε μπορεί καμία καλλιέργεια να το αγγίξει, μαζί με όλες τις επιδοτήσεις και όλες τις ενισχύσεις που υπήρχαν, εκ του παραλλήλου.

Θέλω να αναφερθώ, όμως, κύριε Υπουργέ, και θα το πω ως παράδειγμα, γιατί αφορά, ιδιαιτέρως, την περιοχή μου, στις δενδρώδεις καλλιέργειες που είναι πολυετείς καλλιέργειες, δηλαδή, τις καλλιέργειες του ροδάκινου, του κερασιού, των νεκταρινιών, των βερίκοκων, των μήλων, των αχλαδιών και των ακτινιδίων. Ουσιαστικά, η παραγωγή αυτών των καλλιεργειών αποτελεί πάγιο κεφάλαιο για μία αγροτική επιχείρηση.

Θα σας πω ένα παράδειγμα από την περιοχή μου. Η περσινή παραγωγή, μετά την περσινή σεζόν, που είχαμε τους παγετούς, μειώθηκε κατά 50%. Φέτος, αναμένεται να ανέλθει στα συνήθη επίπεδα ή μπορεί και να είναι αυξημένη σε κάποιες καλλιέργειες. Βλέπουμε, λοιπόν, ότι εδώ έχουμε αυξημένο κόστος καλλιέργειας, λόγω της αλματώδους αύξησης της ενέργειας, αλλά και των εισροών, όπως φάρμακα, λιπάσματα, σπόροι και ότι σημαίνει αυτό. Έχουμε μία τραγική έλλειψη εργατικού δυναμικού και στην αγροτική παραγωγή, αλλά και στη βιομηχανία. Τραγική έλλειψη και πρέπει ειλικρινά να δούμε πώς θα το αντιμετωπίσουμε αυτό. Υπάρχει το κλείσιμο των αγορών της Ρωσίας, της Ουκρανίας και της Λευκορωσίας και αυτό σημαίνει αδυναμία στη διάθεση των προϊόντων αυτών.

Θα σας πω μόνο χαρακτηριστικά, ότι κάθε χρόνο πήγαιναν στην Ουκρανία μόνο από την Πέλλα και την Ημαθία, 25.000 τόνοι επιτραπέζιου ροδάκινου. Επίσης, η αγορά της Ρωσίας θα προωθούσε οκτώ με εννέα χιλιάδες τόνους χυμό ροδάκινου. Αυτά δεν μπορούν να αποκατασταθούν, βέβαια, γιατί τυπικά δεν έχουν κλείσει οι εξαγωγές στις χώρες αυτές. Αντιλαμβάνεστε, όμως, ότι σε μία χώρα που βρίσκεται σε εμπόλεμη κατάσταση, πόσο μπορούν να προχωρήσουν αυτές οι αγορές. Κυρίως, λόγω της αύξησης του πληθωρισμού σε ολόκληρη την Ευρώπη, αλλά και στη χώρα μας, έχουμε αυτή τη δραματική μείωση, την υποκατανάλωση. Δηλαδή, έχουμε από τη μία πλευρά, την αύξηση του κόστους παραγωγής που θα έπρεπε να οδηγήσει σε αύξηση των τιμών των προϊόντων, αλλά μαζί με την αδυναμία της διάθεσης και την υποκατανάλωση, λόγω της έλλειψης του διαθέσιμου εισοδήματος των παραγωγών, έχουμε από την άλλη πλευρά, αυτή την τραγική μείωση του αγροτικού εισοδήματος. Κι εσείς σημειώνετε εδώ, κύριε Υπουργέ – το δανείζομαι από τη μελέτη- ότι

έχει συρρικνωθεί σημαντικά το αγροτικό εισόδημα, με αποτέλεσμα οι παραγωγοί, συνεχώς, να «τρέχουν» πίσω από τις όποιες εξελίξεις, προσπαθώντας, κάθε φορά, να περισώσουν ό,τι μπορούν από αυτό το εισόδημα που συνεχώς συμπιέζεται προς τα κάτω.

Λέτε κι εσείς στη μελέτη σας, ότι «για την Ελλάδα το αγροτικό εισόδημα καταγράφει από το 2010 μέχρι το 2018 συνεχείς διακυμάνσεις σε επίπεδα κάτω των 100 μονάδων. Το 2019, παρατηρήθηκε μία αύξηση στον δείκτη στις 107 μονάδες, ο οποίος διατήρησε την ανοδική του πορεία και το επόμενο έτος, καταγράφοντας την υψηλότερη τιμή των 114 μονάδων το 2020, ενώ στην Ευρωπαϊκή Ένωση διαμορφώνεται το 2020 στις 127 μονάδες. Πρέπει να δούμε τι θα γίνει με τη διατήρηση του εισοδήματος των παραγωγών, των αγροτών, που κάθε χρόνο βαίνει μειούμενο.

Σε ότι αφορά στις άλλες διαπιστώσεις, γι’ αυτό σας είπα, ότι δεν ανακαλύπτουμε την «πυρίτιδα» και ότι αυτές οι διαπιστώσεις είναι λίγο έως πολύ γνωστές. Καταγράφετε στα μειονεκτήματα τις μικρές και κατακερματισμένες γεωργικές εκμεταλλεύσεις. Ειλικρινά, απορώ, γιατί θα πρέπει αυτό, που είναι, πραγματικά, ένα στρατηγικό μειονέκτημα της ελληνικής παραγωγής, καθώς είναι μικρός ο αγροτικός κλήρος στην Ελλάδα και ούτε πρόκειται να γίνουν στο μέλλον μαζικές αναδιανομές, για να αυξηθεί η αγροτική καλλιέργεια, να μην γίνει το πλεονέκτημά μας. Γιατί, κύριε Υπουργέ, να μην στραφούμε και να μην υποστηριχθεί περισσότερο η οικογενειακή γεωργία και καθόμαστε και συζητάμε κάθε χρόνο για το υποτιθέμενο μειονέκτημα, που, κατά την άποψη μου, δεν είναι; Γι’ αυτό και ο αγροτικός τομέας, το προηγούμενο χρονικό διάστημα, παρά τις όποιες κρίσεις προηγήθηκαν, έχει δείξει μία ισχυρή ανθεκτικότητα στο τέλος της ημέρας.

Επίσης, καταγράφεται το πρόβλημα του χαμηλού επιπέδου της συλλογικής οργάνωσης των αγροτών. Πράγματι, υπάρχει αυτό και όλοι απορούμε, ενώ είναι, προδήλως, καταφανές, ότι οι αγροτικοί συνεταιρισμοί θα έπρεπε να διαδραματίζουν σημαντικότερο ρόλο, βοηθώντας τους παραγωγούς να έχουν μεγαλύτερο μερίδιο στην προστιθέμενη αξία της αλυσίδας αξίας των τροφίμων, στην Ελλάδα το πλήθος και το μερίδιο αγοράς των συνεργατικών σχημάτων έχουν συρρικνωθεί τα τελευταία χρόνια, ενώ και οι συνεταιρισμοί που υπάρχουν έχουν πολύ μικρό μέγεθος και χαμηλό βαθμό οργάνωσης.

Ένα θέμα πάνω στο οποίο πρέπει να ενσκήψουμε και να δώσουμε ώθηση, όλο το πολιτικό σύστημα, είναι να απαντήσουμε στο ερώτημα, γιατί ο αγροτικός κόσμος αποφεύγει τη συλλογικότητα που αποδεδειγμένα θα λειτουργήσει υπέρ του. Αντιλαμβάνομαι ότι υπάρχει διαχρονικά ένα πολύ μεγάλο έλλειμμα απαξίωσης όλα τα προηγούμενα χρόνια με τον τρόπο που αντιμετωπίστηκε αυτό το θέμα. Όμως, πρέπει να δοθούν και φορολογικά κίνητρα και ουσιαστικά κίνητρα, ώστε το μερίδιο της αγοράς στα συνεργατικά σχήματα, κύριε Υπουργέ, να αυξηθεί. Αν δεν κερδηθεί το στοίχημα αυτό, για ποια παρέμβαση να μιλάμε στην αγορά, για ποια προστασία των τιμών, για ποια ενίσχυση αυτών και ποια ενίσχυση του εισοδήματος;

Όλα αυτά είναι θεωρητικά. Ναι, βεβαίως, καταγράφεται από άλλους στις διαπιστώσεις, επίσης, ο υψηλός μέσος όρος του αγροτικού πληθυσμού. Είναι «γερασμένος» ο αγροτικός πληθυσμός, παρά τα δεκάδες προγράμματα νέων αγροτών και παλαιότερα πρόωρης συνταξιοδότησης, κ.λπ.. Κάποια στιγμή, πρέπει να κάνουμε έναν απολογισμό, να «τραβήξουμε μία κόκκινη γραμμή» και να δούμε ποιοι τα πήραν, που δεν φταίει, βέβαια, μόνο η χώρα και η νομοθεσία. Το μεγάλο πρόβλημα είναι στον ευρωπαϊκό κανονισμό. Ποιοι πήραν αυτά το πρόγραμμα των νέων αγροτών;

Εγώ ξέρω από την περιοχή μου, ότι οι κατ’ επάγγελμα αγρότες, αυτοί που, πραγματικά, αυτή τη στιγμή είναι στην παραγωγή, ποτέ δεν έχουν ευνοηθεί από ένα μικρότερο ή μεγαλύτερο πρόγραμμα βελτίωσης, γιατί είναι αυτός ο βασικός όρος. Κάποιες γυναίκες δικηγόρων γνωρίζω και κάποιες γυναίκες ιατρών. Αυτοί έχουν επωφεληθεί, όλα αυτά τα χρόνια, διαχρονικά. Ξαναλέω ότι το πρόβλημα είναι ο κανονισμός της Ευρωπαϊκής Ένωσης, διότι απαιτούσε να μην υπάρχει αγροτικό εισόδημα, για να γίνει κάποιος νέος αγρότης, νέος γεωργός.

Βεβαίως, είναι και η ελλιπής τυποποίηση των ελληνικήν αγροτικών προϊόντων. Το γνωρίζουμε και το λέμε δεκαετίες τώρα, όχι μόνο χθες. Το πιο χαρακτηριστικό είναι το ελαιόλαδο, που εξάγεται χύδην στην Ιταλία και την Ισπανία και επανεισάγεται τυποποιημένο με υψηλότερη τιμή και μεγαλύτερη προστιθέμενη αξία το ίδιο ελαιόλαδο. Για παράδειγμα, η κορωνέϊκη ποικιλία, που αποτελεί τη βάση για όλες τις συνθέσεις και για τα extra virgin ελαιόλαδα που κάνουν και η Ισπανία και η Ιταλία, με βάση το ελληνικό λάδι. Παρά το γεγονός ότι συζητάμε δεκαετίες, μέχρι τώρα δεν έχουμε δώσει μία κατεύθυνση, προς τα πού πάμε.

Κύριε Υπουργέ, βεβαίως, όλα αυτά τα ευρήματα της μελέτης και της Ernst and Young και του Γεωπονικού Πανεπιστημίου πάρα πολύ χρήσιμα είναι σε μία θεωρητική βάση. Το πώς όλα αυτά θα λειτουργήσουν στην πράξη θα τα δούμε στο μέλλον. Πάντως, πρέπει να δώσουμε λύσεις στα προβλήματα αυτά που σας έθεσα, γιατί αυτά είναι τα προβλήματα του αγροτικού κόσμου, κύριε Υπουργέ, «ας μην κρυβόμαστε πίσω από το δάχτυλό μας» και να είναι διαχρονικά. Κι ας συζητάμε και όποιες μελέτες θέλετε.

Πάντως, εγώ αυτό που θα ήθελα από εσάς σήμερα προσωπικά να ακούσω, είναι για το στρατηγικό σχέδιο της ΚΑΠ, γιατί οι παρατηρήσεις από την Ευρωπαϊκή Επιτροπή είναι πάρα πολλές. Πάνω από 300 είδα, κύριε Υπουργέ, ενώ η αδυναμία υποβολής εμπρόθεσμα θα θέσει σε κίνδυνο τις επιδοτήσεις των αγροτικών προϊόντων των αγροτών μετά την 1/1/2023. Η όλη κατάσταση θυμίζει μία επανάληψη της επανυποβολής του Προγράμματος Αγροτικής Ανάπτυξης το 2014, το οποίο η Ευρωπαϊκή Επιτροπή το αποδόμησε, επί της ουσίας, το απέρριψε και το διέσωσε, ουσιαστικά, η Κυβέρνηση του ΣΥΡΙΖΑ το 2015, μετά από έναν χρόνο συνεχούς διαπραγμάτευσης.

Βεβαίως, θέλω κύριε Υπουργέ, να ακούσω από εσάς και για το πώς εξελίσσεται η ηλεκτρονική επιβολή της ενιαίας αίτησης ενίσχυσης, στο πλαίσιο του ΟΣΔΕ, που μεταφέρθηκε από τον ΟΠΕΚΕΠΕ στην ενιαία ψηφιακή πύλη της Δημόσιας Διοίκησης, το gov.gr., γιατί οι παλινωδίες και οι μη σαφείς οδηγίες ενέχουν τον κίνδυνο λαθών και μη ορθών πληρωμών.

Επίσης, κύριε Υπουργέ, Υπουργείο Αγροτικής Ανάπτυξης λέμε, αλλά σε λίγο Υπουργείο Αγροτικής Ανάπτυξης δεν θα υπάρχει. Αν σας πήρε το ΕΣΠΑ το Υπουργείο Ανάπτυξης που είναι πολύ σημαντικό, γιατί είναι χρηματοδοτικό εργαλείο, το Υπουργείο Αγροτικής Ανάπτυξης τα τελευταία χρόνια κάνει πολιτικές, μέσα από το ΕΣΠΑ και μέσα από τις ενιαίες ενισχύσεις. Αν σας το πήρε αυτό το Υπουργείο Ανάπτυξης, τι σας απέμεινε;

Επιπλέον, μαθαίνω, κύριε Υπουργέ, για την περαιτέρω αποδυνάμωση του Υπουργείου και τις φήμες περί μεταφοράς των αποκεντρωμένων υπηρεσιών του Υπουργείου στις αποκεντρωμένες διοικήσεις. Ειλικρινά, θέλω να τα απαντήσετε όλα αυτά, γιατί αν φύγουν και οι αποκεντρωμένες υπηρεσίες του Υπουργείου Αγροτικής Ανάπτυξης, τότε, πλέον, θα μιλάμε για ένα «πουκάμισο αδειανό».

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι πολύ θετική η παρουσίαση μελετών και ερευνών στην Επιτροπή μας. Προκαλεί, όμως, ερωτήματα το γεγονός, ότι έχουμε σήμερα τη μελέτη από την Ernst & Young, η οποία είναι αυτοχρηματοδοτούμενη. Έχουμε τη μελέτη από το Γεωπονικό Πανεπιστήμιο, η οποία γίνεται σε εθελοντική βάση, αλλά δεν έχουμε τη μελέτη που έχει αναθέσει το Υπουργείο Αγροτικής Ανάπτυξης και Τροφίμων στην Παγκόσμια Τράπεζα, η οποία, όπως ειπώθηκε και από τον κ. Αραχωβίτη, βγαίνει σε δημόσιο διάλογο, αλλά δεν έρχεται στην καθ’ ύλην αρμόδια Επιτροπή, παρά το γεγονός ότι ο ελληνικός λαός έχει πληρώσει γι’ αυτή τη μελέτη ένα εκατομμύριο ευρώ. Απ’ ό,τι φαίνεται από την παρουσίασή της σε δημόσιο χώρο έχει αρκετά προβληματικά σημεία, τα οποία καλό θα ήταν ο Υπουργός και το Υπουργείο γενικότερα να τα φέρει στην Επιτροπή, για να τα συζητήσουμε.

Επικεντρωμένη σε αυτή τη μελέτη που παρουσιάστηκε από την προηγούμενη Επιτροπή μας της Ernst & Young, πράγματι, αναδεικνύονται τα προβλήματα της πρωτογενούς παραγωγής, λίγο ή πολύ γνωστά σε όλους, και αναδεικνύονται και κάποιες παράμετροι ανάπτυξης της πρωτογενούς παραγωγής που είναι σημαντικές, καθώς, ιδιαίτερα, στην εποχή μας, όπου έχουμε μία πολύπλευρη κρίση και πολλαπλές προκλήσεις, αναδεικνύεται η αξία της αναβάθμισης και του εκσυγχρονισμού του πρωτογενούς τομέα, η αξία της προσπάθειας για την επισιτιστική ασφάλεια και επάρκεια στη χώρα μας, η ανάγκη ενίσχυσης των Ελλήνων παραγωγών, των τοπικών παραγωγικών συστημάτων, των βραχέων αλυσίδων αξίας, αλλά και της τοπικής και περιφερειακής κατανάλωσης των προϊόντων αυτών των συστημάτων.

Ιδιαίτερα, σήμερα, που έχουμε και τη συζήτηση για τη Νέα Κοινή Αγροτική Πολιτική η συζήτηση για τη χώρα μας θα πρέπει να γίνει με ιδιαίτερη σοβαρότητα και εμβάθυνση, καθώς, όπως φαίνεται, δυστυχώς, το στρατηγικό σχέδιο που παρουσίασε η Κυβέρνηση επέστρεψε με 260 παρατηρήσεις και με 29, επιπλέον, κομβικές παρατηρήσεις, σε ότι αφορά και στην τεκμηρίωση των προτάσεών του, αλλά και την αποτελεσματικότητά τους στο μέλλον.

Η χώρα μας, μέσα σε αυτό το πολύπλοκο περιβάλλον, πρέπει να στοχεύει στην παραγωγή προϊόντων ποιότητας και ταυτότητας, προϊόντων διατροφικής αξίας, γεωγραφικών ενδείξεων, βιολογικής γεωργίας, ασφάλειας και πιστοποίησης. Για να γίνει αυτό απαιτείται η κατάργηση των στρεβλώσεων του παρελθόντος, η κατάργηση των, ήδη, υφιστάμενων ανισοτήτων, ιδιαίτερα εις βάρος των νέων γεωργών, η ενίσχυση των μικρών και μεσαίων εκμεταλλεύσεων, που ενώ η μελέτη καταδεικνύει, ότι αυτό είναι το μειονέκτημα της ελληνικής αγροτικής παραγωγής -αυτό το στοιχείο είναι ένα σημείο αμφισβήτησης- εκτιμάμε ως ΣΥΡΙΖΑ, ότι μπορεί να γίνει το πλεονέκτημα, καθώς με την υφιστάμενη κατάσταση μπορούμε να έχουμε μία παραγωγή μεγάλης ποικιλίας ανταγωνιστικών αγροτικών προϊόντων.

Παράλληλα, βέβαια, για να μπορέσουμε να αντιμετωπίσουμε τα προβλήματα που υπάρχουν, απαιτείται η τόνωση της συλλογικής οργάνωσης των παραγωγών μας. Δεν το είδαμε αυτό τα τελευταία, σχεδόν τρία χρόνια, με την Κυβέρνηση της Νέας Δημοκρατίας καθώς ακόμη και ο νόμος για τους συνεταιρισμούς δεν εφαρμόζει τις επτά διεθνώς αναγνωρισμένες συνεταιριστικές αρχές και επιδιώκει από το «παράθυρο» να εισάγει σε αυτό το σύστημα τους ιδιώτες.

Απαιτείται η ηλικιακή ανανέωση των αγροτών. Απαιτείται η ενίσχυση συγκεκριμένων παραγωγικών κλάδων, όπως ενδεικτικά θα αναφέρω την κτηνοτροφία, η οποία αντιμετωπίζει πάρα πολλά προβλήματα και ήδη, ως συνέπεια και επακόλουθο έχουμε τη μεγάλη μείωση στην παραγωγή του γάλατος, γεγονός που σημαίνει ότι μπορεί να κινδυνεύσουν και τα ΠΟΠ και ΠΓΕ προϊόντα μας, ιδιαίτερα, η φέτα και η γραβιέρα.

Χρειάζεται, επίσης, η στήριξη της γεωργικής δραστηριότητας σε ορεινές μειονεκτικές και νησιωτικές περιοχές. Η επένδυση στην αγροτική εκπαίδευση, η μεταφορά της γνώσης και η προώθηση της καινοτομίας στη γεωργική πρακτική και η ενδυνάμωση του επενδυτικού πυλώνα ΙΙ της νέας ΚΑΠ για τον πράσινο και ψηφιακό εκσυγχρονισμό του πρωτογενούς τομέα.

Εδώ, λοιπόν, στη συζήτηση για την Κοινή Αγροτική Πολιτική θα πρέπει να δοθεί ιδιαίτερη έμφαση σε συγκεκριμένα σημεία, όπως είναι η αναδιανεμητική ενίσχυση, όπως είναι η διεύρυνση των συνδεδεμένων ενισχύσεων σε καλλιέργειες, που μπορεί να συμβάλλουν σε αυτή την κρίση, στην επισιτιστική ασφάλεια της χώρας, όπως, για παράδειγμα, το μαλακό σιτάρι, ο αραβόσιτος ή τα όσπρια για ανθρώπινη κατανάλωση.

Επίσης, είναι χρήσιμη η κατάργηση του μέτρου της αγρανάπαυσης, χωρίς απώλεια επιδότησης, ώστε να μειωθεί το κόστος παραγωγής και να παραχθεί φθηνό προϊόν για τον καταναλωτή, αλλά και τον κτηνοτρόφο, όπως αποφάσισε πρόσφατα και η Ευρωπαϊκή Ένωση.

Χρειάζεται, λοιπόν, η στήριξη και η παραγωγή κτηνοτροφικών φυτών για παραγωγή ζωοτροφών, ιδιαίτερα, στην εποχή μας, που αυτή η «έκρηξη» της ακρίβειας υπάρχει, κυρίως, στο τεράστιο κόστος των ζωοτροφών, των αγροεφοδίων, των λιπασμάτων, της ενέργειας.

Θα ήθελα να πω, χωρίς διάθεση αντιπολιτευτική, αλλά επειδή, πραγματικά, οι αγρότες μας βιώνουν όλη αυτή την κρίση σε πολύ μεγάλο βαθμό, ότι η Κυβέρνηση δεν κατανοεί απολύτως το πρόβλημα και τα μέτρα που παίρνει είναι πενιχρά, ελλιπή και ανεπαρκή.

Θα πρέπει, λοιπόν, να υπάρξει μία ουσιαστική επιδότηση για την αγορά των ζωοτροφών και των μελισσοτροφών, η οποία να καλύπτει την πραγματική διαφορά του κόστους από το προηγούμενο έτος. Θα πρέπει να υπάρχει ένα «χτύπημα» της αισχροκέρδειας, ένα «χτύπημα» των ελληνοποιήσεων, καθώς το τελευταίο διάστημα έχουμε δει μία αποδιοργάνωση των ελεγκτικών μηχανισμών.

Εκείνο που θέλω να πω είναι, ότι αυτή η κρίση μπορεί να δημιουργεί προβλήματα, δημιουργεί, όμως, και μεγάλες ευκαιρίες, ιδιαίτερα με την εφαρμογή της πολιτικής «Από το αγρόκτημα στο πιάτο», με την εφαρμογή της πολιτικής για την πράσινη ανάπτυξη, τη βιοποικιλότητα του 2030 και τις επιμέρους πολιτικές για την αντιμετώπιση της κλιματικής αλλαγής.

Σήμερα, λοιπόν είναι αναγκαίο, όσο ποτέ, να συντονιστούμε, για να αντιμετωπίσουμε και τα καθημερινά προβλήματα που αντιμετωπίζουν οι αγρότες μας, αλλά και να χαράξουμε την πολιτική μας για το μέλλον, η οποία θα βασίζεται σε στοιχεία τέτοια, που, πραγματικά, να δίνουν μια διαφορετική δυναμική για την επανεκκίνηση της πρωτογενούς παραγωγής, την επανεκκίνηση της αγροτικής οικονομίας, άρα και της εθνικής οικονομίας.

Εκείνο που πρέπει άμεσα να γίνει είναι να επανέλθει ένα σαφές χρονοδιάγραμμα πληρωμής των επιδοτήσεων, καθώς το τελευταίο διάστημα έχουν μία πλήρη απορρύθμιση

με παλινωδίες από τον ΟΠΕΚΕΠΕ, που υπεύθυνη γι’ αυτό είναι η Κυβέρνηση της Νέας Δημοκρατίας. Χρειάζεται ένα σχέδιο παρεμβάσεων για τη δημογραφική ανανέωση του αγροτικού πληθυσμού με πολιτική γης, με την αξιοποίηση της δημόσιας αγροτικής γης, με την ενεργοποίηση των ανενεργών αγροτικών υποδομών, ως συνεταιρισμών και, επίσης, μία πολιτική διαδοχής και πολιτική επενδυτικών κινήτρων.

Ταυτόχρονα, η χώρα οφείλει να επενδύσει σε δημόσιες αγροτικές υποδομές, κατά τη γνώμη μας, φράγματα, αντιπλημμυρικά και αρδευτικά έργα θα πρέπει να έχουν δημόσιο χαρακτήρα και να μην γίνουν μέσω ΣΔΙΤ, όπως προβλέπεται από το Ταμείο Ανάκαμψης.

Θα πρέπει να υπάρξει άμεσα ουσιαστική αντιμετώπιση στη μεγάλη «έκρηξη» της ακρίβειας στην ενέργεια, καθώς η ρήτρα αναπροσαρμογής, ενώ στα λόγια μειώθηκε στο αγροτικό τιμολόγιο της ενέργειας, κατά 80%, στην πράξη αυτό το ποσοστό είναι 44%. Θα πρέπει να αξιοποιηθούν όλα τα χρηματοδοτικά εργαλεία για τη ρευστότητα των αγροτικών επιχειρήσεων. Να γίνει ουσιαστική αξιοποίηση του Ταμείου Εγγυήσεων Αγροτικής Ανάπτυξης, ώστε να μπορέσουμε να ενισχύσουμε και την αγροτική παραγωγή και τη μεταποίηση.

Ένα ζήτημα που θα βρούμε μπροστά μας, το οποίο, ήδη, έχει πολύ μεγάλα προβλήματα, είναι τα δάνεια που είναι ενυπόθηκα από την PQH, η οποία απ’ ότι φαίνεται τα «περνάει» σε ξένα funds. Εδώ, λοιπόν, έχει ένα ενδιαφέρον να το τονίσουμε και σε αυτή τη συζήτηση, καθώς στη συγκεκριμένη μελέτη της Ernst & Young, στην οποία συμμετέχει και η Τράπεζα Πειραιώς, η οποία θα πρέπει να φροντίσει, ιδιαίτερα, γι’ αυτά τα δάνεια, από την παλιά «κακή» Αγροτική Τράπεζα. Θα πρέπει να υπάρξει άμεση επιδότηση για την αγορά των λιπασμάτων, να υπάρξει στήριξη στις οργανώσεις των παραγωγών και στα συνεργατικά σχήματα, στα σχήματα της αλληλέγγυας οικονομίας, στις αγορές των παραγωγών.

Επίσης, θα πρέπει να υπάρξει αξιοποίηση της τεχνολογίας για την εφαρμογή της στην ψηφιακή γεωργία και τη γεωργία ακριβείας, σύνδεση συνολικά της παραγωγής μας με τη διατροφική αλυσίδα, με αλυσίδες παραγωγής με τη μεταποίηση, την τυποποίηση, την διανομή στους καταναλωτές, agrologistics, αύξηση και προώθηση των εξαγωγών, ενεργητική προστασία των καλλιεργειών μας από την κλιματική αλλαγή και αναδιάρθρωση των καλλιεργειών, όπου απαιτείται και ενίσχυση κλαδικών προγραμμάτων, με ισχυρή αντιπροσώπευση σε ΠΟΠ και ΠΓΕ προϊόντα.

Υπάρχουν και άλλα πολλά ζητήματα που δεν επιτρέπει ο χρόνος να αναλυθούν. Εκείνο, όμως, που πιστεύω, ότι θα πρέπει η χώρα μας να στοχεύσει, είναι να εκμεταλλευτεί το συντριπτικό πλεονέκτημα που έχει, που είναι η μεσογειακή διατροφή. Επίσης, θα πρέπει να δούμε πώς θα αντιμετωπίσουμε το καινούριο σύστημα, το NUTRISH CORE, το οποίο παρουσιάζει τα δικά μας προϊόντα κατώτερα ακόμη και από την Coca Cola, γεγονός που δεν υφίσταται. Θα πρέπει συντονισμένα με όλους τους αρμόδιους φορείς να κινηθούμε σε αυτή την κατεύθυνση.

Στοίχημα, λοιπόν, για την Ελλάδα είναι η ανάδειξη της ποιότητας, της ταυτότητας και της ανθεκτικότητας των προϊόντων, που είναι το μεγάλο μας πλεονέκτημα. Αυτό, λοιπόν, νομίζω ότι θα βοηθήσει και τις αγροτικές εκμεταλλεύσεις και την αξιοπρεπή διαβίωση των αγροτών μας και τη δυνατότητα των καταναλωτών μας να μπορούν να προμηθεύονται αυτά τα προϊόντα. Εδώ, βέβαια, μπαίνει και ένα συνολικότερο ζήτημα της οικονομικής πολιτικής της Κυβέρνησης, το οποίο δεν είναι της παρούσης.

Η πρωτογενής μας παραγωγή έχει όλες τις δυνατότητες να είναι βιώσιμη, ανταγωνιστική και να γίνει μία δύναμη ανάπτυξης της εθνικής οικονομίας. Αρκεί να υπάρχει και η αντίστοιχη πολιτική βούληση, την οποία, δυστυχώς, από την Κυβέρνηση της Νέας Δημοκρατίας την κρίνουμε, επιεικώς, ανεπαρκή.

Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για να έχουμε αγροδιατροφή, πρέπει να έχουμε παραγωγή. Όλος ο φετινός Ιούνιος ήταν ένας καταστροφικός μήνας για την αγροτική παραγωγή, εξαιτίας ακραίων καιρικών φαινομένων και θεομηνιών που δεν άφησαν τίποτα όρθιο. Σε αυτές τις δύσκολες καταστάσεις, που έχουν τεράστιο αντίκτυπο στο εισόδημα των παραγωγών, η Κυβέρνηση στέκεται στο πλευρό των παραγωγών με ουσιαστικό τρόπο.

Ο Νομός Σερρών έχει πληγεί, σε μεγάλο βαθμό, από χαλαζοπτώσεις και ανεμοστρόβιλους και ολόκληρες περιοχές ισοπεδώθηκαν. Κηρύχθηκαν σε κατάσταση έκτακτης ανάγκης, με συνέπεια να καταστραφούν οικονομικά οι αγρότες, αλλά να πληγεί και η τοπική οικονομία, η αγορά και, κατ’ επέκταση, να αφαιρεθεί προϊόν, σε μία περίοδο που η παραγωγή είναι αναγκαία, όσο ποτέ άλλοτε, για να μην υπάρχει επισιτιστική κρίση, αλλά επάρκεια αγαθών. Ο κ. Υπουργός γνωρίζει, από πρώτο χέρι, αυτά που συνέβησαν, γιατί ανάλογες ζημιές είχε και στον Νομό του.

Η Κυβέρνηση, δείχνοντας άμεσα τα αντανακλαστικά της, με επικεφαλής τον Υφυπουργό αρμόδιο για την κρατική αρωγή και την αποκατάσταση φυσικών καταστροφών, τον κ. Τριαντόπουλο, τον Πρόεδρο του ΕΛΓΑ και τους Γενικούς Γραμματείς των Υπουργείων, επισκεπτόμενοι τις πληγείσες περιοχές, εξετάζει όλα τα δεδομένα, ώστε με τα νομοθετικά εργαλεία που έχει να στηρίξει τους παραγωγούς, να εξισορροπήσει το χαμένο εισόδημα και να άρει τα μεγάλα αδιέξοδα. Τέτοια μέτρα ελήφθησαν σε ανάλογες βιβλικές καταστροφές, όπου και εκεί η Κυβέρνηση έδρασε άμεσα.

Τα μέτρα που απαιτείται να ληφθούν είναι, πρώτον, προκαταβολή της αποζημίωσης, όπως έγινε σε άλλες θεομηνίες, στον «Ιανό», ανάλογα με την έκταση και το ποσό της ζημιάς, με νομοθετική ρύθμιση.

Δεύτερον, εφαρμογή στο 100% της εκτιμηθείσας ζημιάς, χωρίς απομείωση του 20% στην καλλιέργεια από την αποζημίωση του ΕΛΓΑ, με τη συνήθη μέθοδο, επίσης, με νομοθετική ρύθμιση.

Τρίτον, αξιοποίηση όλων των δυνατοτήτων και χρήσιμων εργαλείων για μεγιστοποίηση της αποζημίωσης, λόγω ενεργειακής κρίσης και αυξημένων εξόδων, όπως λιπάσματα, καύσιμα, κ.λπ., ανάλογα με το ύψος της πραγματικής παραγωγής και της πραγματικής ζημιάς.

Τέταρτον, στο πλαίσιο της πολιτικής κρατικής αρωγής που εφαρμόζει η Κυβέρνηση για την εκτίμηση των ζημιών, οι οποίες προκλήθηκαν στις εγκαταστάσεις, θα δηλωθούν, μέσω των υπηρεσιών των Δήμων, από τους κατοίκους για να αποζημιωθούν, διότι έγιναν καταστροφές σε αποθήκες και σε εγκαταστάσεις ακόμη και σε αστικές περιοχές.

Πέμπτον, ταχύτατες διαδικασίες με την οριοθέτηση των περιοχών, οι οποίες επλήγησαν από τις θεομηνίες, με επιτόπιες επισημάνσεις, άμεσες και δίκαιες εκτιμήσεις και αποζημιώσεις.

Έκτον, να εξεταστεί η δυνατότητα για ένταξη των καλυπτόμενων ζημιών, από τα ΚΟΕ στην κρατική αρωγή, για σύντμηση του χρόνου αποζημίωσης και για αντιμετώπιση του φυτικού κεφαλαίου από τις καταστροφές, για τα επόμενα χρόνια.

Έβδομον, ασφαλιστικό «δίχτυ» προστασίας, ώστε να μην αδικηθεί κανένας παραγωγός.

Ο πρωτογενής τομέας αποτελεί βασικό πυλώνα της αγροδιατροφής και συνδέεται άμεσα με τους παραγωγούς, δηλαδή, τους γεωργούς, τους κτηνοτρόφους και τους αλιείς. Στη μεταποίηση αγροτικών προϊόντων επεξεργάζονται τα προϊόντα, δημιουργώντας το πρώτο επίπεδο προστιθέμενης αξίας τους. Με τις συσκευασίες, στο επόμενο στάδιο για τη δημιουργία επώνυμων ελληνικών προϊόντων εξαιρετικής σημασίας, προσφέρουν σημαντική προστιθέμενη αξία, τόσο για τις επιχειρήσεις, τους συνεταιρισμούς, όσο και για την εθνική οικονομία. Με την εμπορία, τα τελικά προϊόντα διατίθενται στην εσωτερική αγορά ή εξάγονται σε χώρες του εξωτερικού, κυρίως, της Ευρωπαϊκής Ένωσης.

Τέλος, οι καταναλωτές αναζητούν προϊόντα φθηνά, ποιοτικά, υγιεινά, όσο είναι δυνατόν, ενώ ενημερώνονται διαρκώς και μέσω του διαδικτύου για τις εξελίξεις στον αγροδιατροφικό τομέα, με κριτική ματιά και με την αγοραστική τους δύναμη.

Είναι αλήθεια, ότι η φετινή χρονιά έχει ιδιαίτερα χαρακτηριστικά, λόγω της ενεργειακής κρίσης με σημαντικές επιπτώσεις στη γεωργία και κτηνοτροφία. Η Κυβέρνηση παίρνει, διαρκώς, μέτρα ελάφρυνσης των πολιτών από την ακρίβεια και ιδιαίτερα, για τους αγρότες και τους κτηνοτρόφους, που, πλέον, εργάζονται σκληρά σε ένα διαφορετικό οικονομικό περιβάλλον, με ακριβά καύσιμα, λιπάσματα, ζωοτροφές. Θα πρέπει, κύριε Υπουργέ, να δείτε και το θέμα της επιδότησης των λιπασμάτων, γιατί η χρονιά αυτή, λόγω και των καταστροφών που είχαμε, έχουν φέρει σε οικονομικό αδιέξοδο τους αγρότες, ακόμη όμως, και τις ζωοτροφές, οι οποίες ναι μεν επιδοτήθηκαν, αλλά τα χρήματα που απαιτούνται είναι πολύ περισσότερα, γιατί, πλέον, πολλοί κτηνοτρόφοι σφάζουν κοπάδια.

Η Κυβέρνηση και η ηγεσία του Υπουργείου Αγροτικής Ανάπτυξης και Τροφίμων, σε αυτή την κρίσιμη περίοδο, στέκεται στο πλευρό των Ελλήνων αγροτών και τους στηρίζει στα δύσκολα. Πρώτον, αναδιαρθρώνει τους ελεγκτικούς μηχανισμούς, με στόχο την αποτελεσματικότερη προστασία των καταναλωτών από νοθείες και παράνομες ελληνοποιήσεις. Δεύτερον, μετασχηματίζει ψηφιακά τον ελληνικό αγροτικό τομέα, για να ανταποκριθεί στις απαιτήσεις της νέας εποχής, εντάσσοντας στο Ταμείο Ανάκαμψης έργα για την έξυπνη γεωργία. Τρίτον, αναβαθμίζει την αγροτική εκπαίδευση και την κατάρτιση. Τέταρτον, ενισχύει την επιχειρηματικότητα. Πέμπτον, επενδύει στην εξωστρέφεια για την αύξηση των εξαγωγών και έκτον, θέτει, ως βασική προτεραιότητα, την ανάδειξη, όχι μόνο στην Ελλάδα, αλλά και παγκοσμίως, τη μοναδικότητα και τη διατροφική υπεροχή των προϊόντων μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος

(Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

Με την ευκαιρία, να πω ότι και σε αυτή τη συνεδρίαση παρευρίσκεται ο κ. Αθανάσιος Μαύρος και η κυρία Νατάσα Κουμπουρέλου, στελέχη της Ernst & Young, που μας τιμούν με την παρουσία τους και που δείχνουν το ενδιαφέρον και της εταιρείας για την κουβέντα που κάνουμε. Τους ευχαριστούμε για μία ακόμη φορά.

Τον λόγο έχει ο κ. Κίντζιος.

**ΣΠΥΡΙΔΩΝ ΚΙΝΤΖΙΟΣ (Πρύτανης Γεωπονικού Πανεπιστημίου)**: Ευχαριστώ πολύ, κύριε Πρόεδρε της Επιτροπής και εκλεκτέ συνάδελφε.

Κυρίες και κύριοι, απετέλεσε ιδιαίτερη τιμή για το Γεωπονικό Πανεπιστήμιο Αθηνών, η συμμετοχή του στο Φόρουμ «Η Ελλάδα 2040», το οποίο διοργάνωσε η Επιτροπή Ελλάδα 2021 και η εκ μέρους μας χαρτογράφηση των δυνατοτήτων και προοπτικών της ελληνικής γεωργίας σε βάθος εικοσαετίας. Είμαστε, λοιπόν, ευγνώμονες για τη σημερινή πρόσκληση παρουσίασης των συμπερασμάτων της εν λόγω μελέτης. Θέλω να αναφέρω, ότι σας έχει μοιραστεί η μελέτη και θα σας μοιραστεί από τη Γραμματεία της Επιτροπής και μία παρουσίαση power point, που είναι τα συμπεράσματα, τα οποία βοηθούν, καθώς είναι μία ανασκόπηση.

Όπως όλοι γνωρίζουμε, και όπως είπαν και οι προλαλήσαντες, ο ελληνικός αγροτικός τομέας διέρχεται μία κρίσιμη φάση, ως αποτέλεσμα του διεθνούς οικονομικού περιβάλλοντος της πανδημίας του κορονοϊού και της νέας πολιτικής της Ε.Ε., στο πλαίσιο της πράσινης συμφωνίας, η οποία στοχεύει σε σημαντική μείωση των εισροών και τη δημιουργία ενός πιο φιλικού, στο περιβάλλον, συστήματος αγροτικής παραγωγής, κατοχυρώνοντας, παράλληλα, ένα σταθερό οικονομικό μέλλον για τους γεωργούς.

Ο χρονικός ορίζοντας για την επίτευξη αυτών των αλλαγών έχει τεθεί, καταρχήν, ως το 2030. Ωστόσο, αποτελεί κοινή πεποίθηση, ότι το μεγαλύτερο τμήμα της διαδικασίας μετάβασης προς μια γεωργία, πλήρως, εναρμονισμένης με τις αρχές της πράσινης συμφωνίας, θα απαιτήσει, τουλάχιστον, μία ακόμα δεκαετία, εξ ου και ο χρονικός ορίζοντας της μελέτης του 2040. Οφείλω στο σημείο αυτό να πω, ότι η μελέτη έγινε πριν από την πρόσφατη κρίση στην Ουκρανία και όλα τα προβλήματα με διαταραχή της ροής ενέργειας, την υπέρμετρη αύξηση του κόστους. Θεωρώ, όμως, λόγω του χρονικού βάθους που καλύπτει η μελέτη, ότι όλα αυτά τα θέματα συμπεριλαμβάνονται σε αυτή τη χρονική προοπτική, η οποία εξομαλύνει τις όποιες προσωρινές δυσκολίες.

Δεν πρέπει να παραβλεφθεί το γεγονός, ότι, σε συνέπεια των προαναφερθέντων περιόδων κρίσεων, η ελληνική αγροτική παραγωγή υφίσταται, τόσο τη μείωση της ζήτησης, όσο και τον περιορισμό των διαθέσιμων πόρων για τη στήριξη και την ανάπτυξή της. Παράλληλα, υφίσταται εντονότερα τις συνέπειες από την αστάθεια των αγορών, αλλά και τις επιπτώσεις στην κλιματική αλλαγή, που επιτείνει τη συχνότητα και τη σφοδρότητα ακραίων

καιρικών συνθηκών -αναφέρθηκε από τον προηγούμενο ομιλητή- με αποτέλεσμα τον περιορισμό της απόδοσης των καλλιεργειών, την απώλεια της παραγωγής και την περαιτέρω πτώση του αγροτικού εισοδήματος. Βρίσκεται, συγχρόνως, αντιμέτωπη με κρίσιμα ζητήματα, που συνδέονται με την ασφάλεια τροφίμων και την επάρκειά τους, καθώς θεωρείται δεδομένη η αύξηση της ζήτησής τους ως επακόλουθο της αύξησης του πληθυσμού στο άμεσο μέλλον.

Το μοντέλο αγροτικής παραγωγής δεν επιτάσσει, πλέον, μεγιστοποίηση της παραγωγής, παρ’ ότι και αυτή τη χρειαζόμαστε, αλλά μεγιστοποίηση του περιθωρίου κέρδους. Όταν μιλάμε για κέρδος, δεν μιλάμε μόνο για οικονομικό. Μιλάμε, πρωτίστως, για περιβαλλοντικό κέρδος. Δηλαδή, την ορθολογική διαχείριση όλων των εισροών και εκροών του συστήματος. Από την άλλη πλευρά, σύμφωνα με τον σύγχρονο Παγκόσμιο Οργανισμό Τροφίμων και Γεωργίας, τον γνωστό FAO, ως το 2050 η γεωργία θα πρέπει να παράγει, τουλάχιστον, 50% περισσότερα τρόφιμα και ζωοτροφές, για να καλύψει την αυξημένη ζήτηση. Τίθεται, λοιπόν, το μείζον πρόβλημα της βιώσιμης εντατικοποίησης.

Θα πρέπει να εξετάσουμε αναλυτικά στη συνέχεια τις προτεινόμενες θεματικές περιοχές των παρεμβάσεων. Πρώτον, ως πιο σημαντικό, επιτρέψτε μου να πω, ότι έχουμε να μελετήσουμε τη σημασία του ψηφιακού μετασχηματισμού της γεωργίας. Έχει αναπτυχθεί και έχει βρει σημαντική ανταπόκριση σε παγκόσμιο επίπεδο, η έννοια της γεωργίας ακριβείας, με βάση την οποία γίνεται χρήση των τεχνολογιών πληροφορικής και επικοινωνιών για τον ακριβή έλεγχο όλων των εισροών στο σύστημα καλλιέργειας, αλλά και τον ακριβή προγραμματισμό των εκροών. Γνωστή και ως ευφυής γεωργία, αποσκοπεί στη βελτιστοποίηση της απόδοσης των γεωργικών προϊόντων, ανά μονάδα επιφάνειας εκμετάλλευσης, χρησιμοποιώντας τεχνολογία με βιώσιμο τρόπο, για να επιτύχει την καλύτερη δυνατή ποιότητα, ποσότητα και οικονομική απόδοση. Περιλαμβάνει διάφορους τύπους τεχνολογιών, όπως αισθητήρια όργανα, εφαρμογές λογισμικού, συστήματα επικοινωνιών, τηλεματική, τεχνολογίες εντοπισμού θέσης, συστήματα υλικού και λογισμικού και λύσεις ανάλυσης δεδομένων.

Μία ακόμη πτυχή, η οποία αφορά, ιδιαίτερα, την ανταγωνιστικότητα των ελληνικών γεωργικών προϊόντων, είναι η δυνατότητα εκτίμησης της περιβαλλοντικής επίδοσης των συστημάτων αγροτικής παραγωγής και διασφάλισης της αειφορίας, της παραγωγικής αλυσίδας. Είναι η περίφημη γεωργία άνθρακα. Η νέα Κοινή Αγροτική Πολιτική θέτει εννέα βασικούς στόχους για τα γεωργοκτηνοτροφικά συστήματα, τρεις εκ των οποίων σχετίζονται με τη βελτίωση περιβαλλοντικής τους επίδοσης. Πρώτον, συνεισφορά στον μετριασμό της κλιματικής αλλαγής και της παραγωγής βιώσιμης ενέργειας. Δεύτερον, αποδοτική διαχείριση των φυσικών πόρων και τρίτον, συνεισφορά στην προστασία της βιοποικιλότητας. Η αποδεδειγμένη διασφάλιση αυτών αναμένεται να αποτελέσει προϋπόθεση για τις μελλοντικές επιδοτήσεις. Παράλληλα, δημιουργούνται νέα επιχειρηματικά μοντέλα στον αγροδιατροφικό τομέα, μέσω της γεωργίας δέσμευσης άνθρακα. Με τα συστήματα αυτά εφαρμόζονται αγροτικές πρακτικές που απομακρύνουν το διοξείδιο του άνθρακα από την ατμόσφαιρα, δίνοντας, επιπλέον, έσοδα στον παραγωγό, είτε μέσω άμεσων ενισχύσεων από την Κοινή Αγροτική Πολιτική, είτε μέσω ιδιωτικών συμφωνιών, για παράδειγμα, μέσω του Χρηματιστηρίου Άνθρακα με αεροπορικές εταιρείες, μία σημαντική προοπτική εσόδων για τον Έλληνα αγρότη.

Στην Ελλάδα, βρισκόμαστε ακόμα σε εμβρυακό στάδιο, σε ότι αφορά στην αποτίμηση της περιβαλλοντικής επίδοσης αλυσίδων τροφοδοσίας των αγροτικών μας προϊόντων. Καταλληλότερη προς την υλοποίηση αυτής της κατεύθυνση είναι η μεθοδολογία ανάλυσης κύκλου ζωής των γεωργικών προϊόντων. Θα πρέπει, επομένως, σύντομα και σε εθνικό επίπεδο να αναπτυχθεί μία δημόσια βάση δεδομένων απογραφής κύκλου ζωής για τα ελληνικά γεωργικά προϊόντα. Νομίζω, έχουν, ήδη, γίνει κάποια δειλά βήματα, αλλά πρέπει αυτά να ενταθούν.

Ας δούμε τις προτάσεις, οι οποίες αφορούν -επιτρέψτε μου την έκφραση- στην «ατμομηχανή» της ελληνικής γεωργίας που είναι η φυτική παραγωγή και η προώθηση της βιοποικιλότητας. Όπως αναφέρθηκε, ήδη, οι προκλήσεις της επόμενης εικοσαετίας αφορούν στην αντιμετώπιση της βιώσιμης εντατικοποίησης που απαιτεί η παραγωγή περισσότερων τροφίμων από την ίδια έκταση γης, μειώνοντας, ταυτόχρονα, τις περιβαλλοντικές επιπτώσεις υπό επωφελείς, όμως, κοινωνικές και οικονομικές συνθήκες.

Όμως, για να αντιμετωπιστούν αυτές οι προκλήσεις χρειάζεται, πρώτον, να αξιοποιηθούν στο έπακρο τα ερευνητικά αποτελέσματα, τα οποία είναι πάρα πολλά και εγχώρια παραχθέντα. Να διασφαλιστεί η ανταλλαγή και πρακτική εφαρμογή των γνώσεων και να υποστηριχθεί η διάδοση των σύγχρονων τεχνολογιών, έτσι ώστε να μεγιστοποιηθεί η συμβολή της γεωργίας στην Ευρωπαϊκή Ένωση και τους συνολικούς στόχους της και στην Ελλάδα.

Δεύτερον, να αντιμετωπιστούν οι ανησυχίες των πολιτών, σχετικά με τη βιώσιμη γεωργική παραγωγή, συμπεριλαμβανομένης της υγείας, της διατροφής και της σπατάλης τροφίμων. Μην ξεχνάμε πώς ζούμε σε μία κοινωνία πολιτών και πολιτών-καταναλωτών με ιδιαίτερο λόγο και βαρύτητα στη διαμόρφωση των αγορών. Οι στόχοι αυτοί θα μπορούν να υλοποιηθούν, μέσω της εφαρμογής, για παράδειγμα, της συμβολαιακής γεωργίας, γεωργίας ακριβείας, βελτιωμένων συστημάτων προστασίας φυτικής παραγωγής και πρόσληψης θρεπτικών στοιχείων, όπως είναι οι βιοδιεργέτες, δημιουργίας νέων ποικιλιών που θα μπορούν να ανταπεξέλθουν στις νέες συνθήκες, που διαμορφώνει η κλιματική αλλαγή και εδώ η βιοποικιλότητα είναι πολύ σημαντική, ορθής επιλογής φυτικού πολλαπλασιαστικού υλικού και μέτρων προστασίας, πέραν της βιοποικιλότητας που αναφέρθηκε, υδάτων και εδαφών.

Στο σημείο αυτό, θα πρέπει να επισημανθεί, όπως γνωρίζουμε, ήδη, από μελέτες, με πρόσφατη αυτή της ΔιαΝΕΟσις, ότι οι διοικητικές αδυναμίες των οργανισμών εγγείων βελτιώσεων, καθώς και η ανεπαρκής, σε πολλές περιπτώσεις, συντήρηση των εγγειοβελτιωτικών υποδομών και έλλειψη εξειδικευμένου προσωπικού έχουν ως αποτέλεσμα τη διαμόρφωση ενός εξαιρετικά υψηλού κόστους, ιδιαίτερα, στην περιοχή των χαμηλών όγκων διακινούμενου νερού άρδευσης, μέχρις ενός εκατομμυρίου κυβικών μέτρων.

Από την άλλη πλευρά, οι σύγχρονες επιστημονικές και τεχνολογικές εξελίξεις στους τομείς γενετικής, βιοτεχνολογίας, της θρέψεις φυτών, της διατροφής και της προστασίας της υγείας των αγροτικών ζώων, για να έρθουμε και στην κτηνοτροφία, τον δεύτερο πυλώνα, θα συμβάλλουν στον εκσυγχρονισμό και επαναπροσδιορισμό της φυτικής και ζωικής παραγωγής για αποτελεσματικότερη παραγωγή, με ενίσχυση των κανόνων βιοασφάλειας και ευζωίας για περισσότερο προσιτά και ποιοτικά προϊόντα. Μαζί, λοιπόν, με τη γεωργία ακριβείας έχουμε και την κτηνοτροφία ακριβείας, η οποία έχει και έναν άλλο σκοπό πολύ σημαντικό την ευζωία των κτηνοτροφικών ζώων, πέρα από τη μείωση των εισροών και τη μείωση γενικότερα του κόστους.

Πέραν αυτών, η τεχνολογική εξέλιξη των πρόσθετων υλικών, όπως τα ένζυμα και άλλα βιοενεργά συστατικά, θα δώσει επιπρόσθετες δυνατότητες για στοχευμένες διατροφικές παρεμβάσεις και την εφαρμογή διατροφικών στρατηγικών ακριβείας. Σημαντικός προβλέπεται, όπως αναφέραμε, να είναι ο ρόλος των βιοδιεργετών στην εδραίωση του φιλοπεριβαλλοντικού χαρακτήρα της ελληνικής φυτικής παραγωγής. Ήδη, οι περισσότερες ελληνικές εταιρείες, οι οποίες δραστηριοποιούνται στον χώρο των προϊόντων θρέψης φυτών, αναπτύσσουν δικά τους σκευάσματα βιοδιεργετών, σε συνεργασία με πανεπιστήμια και ερευνητικά κέντρα.

Τέλος, αξίζει να αναφερθούν οι σημαντικότατες δυνατότητες, τις οποίες προσφέρει η τεχνολογία του μικροπολλαπλασιασμού, της κλωνικής αναπαραγωγής φυτών, αφενός μεν για την εξασφάλιση της εγχώριας διαθεσιμότητας αγενώς αναπαραγόμενου φυτικού πολλαπλασιαστικού υλικού, κυρίως, στις δενδρώδεις και ανθοκομικές καλλιέργειες, όσο και την αξιοποίηση των γηγενών ποικιλιών με χαρακτηριστικά ιδιαίτερης προσαρμοστικότητας στις οριακές περιοχές της χώρας, για παράδειγμα, στις ορεινές εκτάσεις. Όπως αναφέραμε, αντίστοιχες είναι και οι προτάσεις για τη ζωική παραγωγή και την κτηνοτροφία ακριβείας.

Η ανάλυσή μας θα ήταν ελλιπής, χωρίς την παράθεση προτάσεων για την κάλυψη των ενεργειακών αναγκών, ίσως, του βασικού συντελεστή κόστους στην παραγωγική διαδικασία. Η εξάρτηση της ελληνικής αγροτικής παραγωγής από την ενέργεια παραμένει εξαιρετικά υψηλή, με την τελευταία να συμμετέχει ως συντελεστής κόστους σε ποσοστό, κατά μέσο όρο της τάξης του 18%, επί της ενδιάμεσης κατανάλωσης.

Πέραν της σημασίας του ψηφιακού μετασχηματισμού για τον εξορθολογισμό της ποσοτικής και ποιοτικής χρήσης των εισροών, εξίσου απαραίτητη είναι και η ανάπτυξη εξειδικευμένων συστημάτων επιτόπιας παραγωγής ενέργειας για χρήση αποκλειστικά από τις αγροτικές εκμεταλλεύσεις. Στον τομέα αυτό αναμένεται να συμβάλουν νέες εξελίξεις που αποσκοπούν στην αντιμετώπιση μακροπρόθεσμων προκλήσεων, όπως η μεγαλύτερη χρήση Ανανεώσιμων Πηγών Ενέργειας και η παραγωγή λιπασμάτων στην Ευρωπαϊκή Ένωση, σε μεγάλη κλίμακα από εγχώριες οργανικές ή δευτερογενείς πρώτες ύλες, μέσω μετατροπής αποβλήτων σε θρεπτικές ουσίες για τις καλλιέργειες, συμβάλλοντας έτσι στην κυκλική οικονομία.

Επίσης, μία επιλογή αφορά στη στρατηγική προώθησης καλλιέργειας των ενεργειακών φυτών, όπως είναι ο ηλίανθος και η ελαιοκράμβη, για την παραγωγή βιοκαυσίμων. Βεβαίως, εδώ υπάρχει ένα ανταγωνιστικό πλαίσιο, μεταξύ αυτών των φυτών και των άλλων καλλιεργειών. Είναι πιθανή μία αύξηση του ενδιαφέροντος καλλιέργειας των ενεργειακών φυτών, στο πλαίσιο μιας μελλοντικής μείωσης ενεργειακής εξάρτησης από τους υδρογονάνθρακες.

Ως τελευταία και σημαντικότερη πτυχή, θα αναφέρουμε τη διαδικασία της ηλικιακής ανανέωσης και της εκπαίδευσης του ανθρώπινου δυναμικού. Όπως προαναφέρθηκε, στις περισσότερες χώρες της Ευρώπης και στην Ελλάδα, ο αγροτικός πληθυσμός χαρακτηρίζεται από έναν μεγάλο ηλικιακό μέσο όρο και ένα χαμηλό επίπεδο αγροτικής επαγγελματικής εκπαίδευσης, με, μόλις, το 6,2% και το 0,6% των γεωργικών εκμεταλλεύσεων να έχουν λάβει αντίστοιχα, βασική και πλήρη επαγγελματική εκπαίδευση, σε σύγκριση με έναν μέσο όρο 22,7% και 8,9%, αντίστοιχα, της Ευρώπης των 27 κρατών-μελών. Βέβαια, τα προαναφερόμενα ποσοστά, ανά επίπεδο εκπαίδευσης, κάπως βελτιώνονται στις νεότερες ηλικίες και αυτό είναι ελπιδοφόρο.

Επομένως, θα πρέπει να ενισχυθούν, πρώτον, τα μέτρα προσέλκυσης νέων αγροτών. Δεύτερον, η εξασφάλιση διαδοχής σε αγροτικές εκμεταλλεύσεις, ένα ζήτημα που ακόμη δεν έχει επιλυθεί και τρίτον, αύξηση του ποσοστού της βασικής και πλήρους αγροτικής επαγγελματικής εκπαίδευσης. Καθοριστικό ρόλο προβλέπεται να διαδραματίσει η διεύρυνση στοχευμένης εκπαίδευσης, είτε με τη μορφή σεμιναρίων, είτε μέσω της λειτουργίας σε εξειδικευμένο Κέντρο Επαγγελματικής Εκπαίδευσης.

Ακόμη σημαντικότερος ρόλος, όμως, είναι αυτός του θεσμού των γεωργικών συμβούλων, όπως είναι ευρέως γνωστό, μία ολοκληρωμένη προσπάθεια συμβουλευτικής υποστήριξης των γεωργών, που απουσιάζει τα τελευταία περίπου σαράντα χρόνια από τον ελληνικό αγροτικό χώρο. Άρα, επείγει πραγματικά, η προώθηση και η μεγιστοποίηση αυτού του μέτρου.

Συμπερασματικά, και σε μία γενικότερη προσέγγιση, τα δυνατά σημεία, οι αδυναμίες, οι ευκαιρίες και οι απειλές του ελληνικού αγροτικού παραγωγικού συστήματος, αποτυπώνονται ως εξής. Ας δούμε πρώτα τα δυνατά σημεία, επιγραμματικά. Στα δυνατά σημεία ανήκουν η μακρά αγροτική παράδοση και οι κλιματολογικές εδαφολογικές συνθήκες. Η σημαντική συμβολή του αγροτικού τομέα στο ΑΕΠ της χώρας και στις θέσεις εργασίας, πέραν των απόλυτων αριθμών, όταν δει κανείς το πώς πηγαίνει αθροιστικά και μέσω των επιπτώσεων του αγροτικού τομέα σε όλες τις παράλληλες δραστηριότητες, είναι, περίπου, 3%.

Επίσης, η διάδοση της τάσης για στροφή των Ελλήνων καταναλωτών στα εγχώρια προϊόντα. Η γεωγραφική θέση της χώρας και ιδιαίτερα η δυνατότητα προσέγγισης πολλών αγορών. Η ύπαρξη σημαντικού και διεθνώς καταξιωμένου ερευνητικού δυναμικού, η πλούσια βιοποικιλότητα της Ελλάδας και τέλος, η δεσπόζουσα θέση ορισμένων προϊόντων στις διεθνείς αγορές.

Στις αδυναμίες τώρα ανήκουν η ύπαρξη μεγάλου αριθμού οικογενειακών γεωργικών εκμεταλλεύσεων μικρής κλίμακας και αρχηγών εκμεταλλεύσεων μεγάλης ηλικίας. Επίσης, η έλλειψη συλλογικού πνεύματος και κοινών δράσεων παραγωγής, η ύπαρξη αντικειμενικών αδυναμιών που συνεπάγονται αυξημένο κόστος παραγωγής, η γήρανση του πληθυσμού, το χαμηλό μορφωτικό επίπεδο, όπως αναφέρθηκε, και η έλλειψη επιχειρηματικού καινοτομικού πνεύματος, η εποχικότητα της παραγωγής προϊόντων, καθώς και η επικέντρωση σε συγκεκριμένες ποικιλίες και οι χαμηλές επενδύσεις σε έρευνα και ανάπτυξη καινοτομιών.

Στις ευκαιρίες εντάσσονται η ραγδαία ανάπτυξη της τεχνολογίας και η μείωση του κόστους σχετικού εξοπλισμού για τους τελικούς χρήστες, δηλαδή, τους παραγωγούς, το αυξανόμενο ενδιαφέρον των καταναλωτών για ποιοτικά τρόφιμα διεθνώς, η ενίσχυση του ενδιαφέροντος για θέματα υγείας και ιδιαίτερα στη μετά Covid εποχή, η αύξηση του εκπαιδευτικού επιπέδου του αγροτικού πληθυσμού, ιδιαίτερα αν ληφθούν όλα αυτά τα μέτρα που είπαμε.

Τέλος, πολύ σημαντικό και επιτρέψτε μου να επιμείνω σε αυτό, είναι η διασύνδεση της αλυσίδας αξίας της αγροδιατροφής με άλλες αξίες, όπως ο τουρισμός, η εστίαση, η βιομηχανία τροφίμων, τα καλλυντικά και η χημική βιομηχανία. Πρέπει να αυξηθεί η συμμετοχή των γεωργικών προϊόντων σε αυτές τις αλυσίδες αξίας.

Τέλος οι στόχοι της νέας πράσινης συμφωνίας, προωθεί, έτσι κι αλλιώς, ένα πιο αειφορικό μοντέλο ανάπτυξης, το οποίο πιστεύω ότι ως χώρα μπορούμε να καλύψουμε.

Τέλος, στις απειλές εντάσσονται η αδυναμία του αγροτικού τομέα να προσαρμοστεί στην κλιματική αλλαγή, αν δεν έχει τα διαθέσιμα εργαλεία, η αύξηση των περιορισμών σε ελεύθερες διεθνείς συναλλαγές και όταν ο εντεινόμενος ανταγωνισμός από άλλες χώρες, κυρίως του νότου, γείτονες χώρες, στο διεθνές εμπόριο.

Κλείνοντας, θέλω να αναφέρω, ότι παρ’ όλα τα δομικά μειονεκτήματά της, η ελληνική γεωργία φαίνεται να βελτιώνει την ανταγωνιστικότητά της και αυτό είναι ένα πολύ σημαντικό στοιχείο που πρέπει να επικοινωνήσουμε. Η εγχώρια παραγωγή καλύπτει σε πολύ μεγάλο βαθμό τα προϊόντα που χρησιμοποιούνται στη γεωργία και τη μεταποίηση. Εισάγονται μόνο το 11% των προϊόντων της γεωργίας και το 17% των μεταποιημένων προϊόντων που χρησιμοποιούνται σε περαιτέρω παραγωγικές διαδικασίες.

Στις επόμενες δεκαετίες, ο αγροτικός τομέας θα βασιστεί, κυρίως, στην ανάπτυξη μεταποίησης των τροφίμων, ποτών και καπνού και αποτελεί ταυτόχρονα τον κρίσιμο μοχλό για την ανάπτυξη γεωργίας. Η περαιτέρω ανάπτυξη του κλάδου της μεταποίησης και της ενδυνάμωσης της διασύνδεσης της γεωργίας με τη μεταποίηση, θα αποτελεί στρατηγικό άξονα για την ανάπτυξη του πρωτογενούς τομέα στο μέλλον.

Η σταδιακή, επομένως, υποκατάσταση των εισαγωγών γεωργικών και μεταποιημένων προϊόντων, αλλά και η γενικότερη αύξηση των ποσοτήτων προϊόντων της γεωργίας, που χρησιμοποιούνται ως πρώτες ύλες στη βιομηχανία, αλλά και την παραγωγική διαδικασία, στον τουρισμό και την εστίαση, είναι αναπτυξιακοί στόχοι που θα πρέπει να εξυπηρετηθούν τις επόμενες δεκαετίες.

Επομένως, πρέπει να ολοκληρώσουμε αυτές ακριβώς τις αλυσίδες αξίας.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς σας ευχαριστούμε, κύριε Πρύτανη, για την αναλυτική παρουσίαση και τη δουλειά που έχετε κάνει.

Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Ν.Δ.):** Ευχαριστώ, κύριε Πρόεδρε.

Συνεχίζουμε σήμερα τη συζήτηση για το μέλλον του αγροδιατροφικού τομέα και τις προκλήσεις που αντιμετωπίζει. Είναι, πράγματι, μία πολύ ενδιαφέρουσα συζήτηση που διεξάγεται στην Επιτροπή Παραγωγής και Εμπορίου και για ένα, ιδιαίτερα, σημαντικό ζήτημα.

Ειπώθηκε και στην προηγούμενη συνεδρίαση μας, αλλά και σε αυτή, ότι η πανδημία και, κυρίως, ο πόλεμος που διεξάγεται στην Ουκρανία, μετά την εισβολή της Ρωσίας, έφεραν το θέμα στο προσκήνιο και έχουν εγείρει ερωτήματα, όπως η επισιτιστική ασφάλεια που καλούνται να απαντήσουν οι κυβερνήσεις των χωρών του αναπτυγμένου κόσμου. Τα ευρήματα της μελέτης, που αποτελεί και το βασικό αντικείμενο της συζήτησης, μάς δίνουν πλούσιο υλικό, για να δούμε το θέμα στην ολότητα του και το πρόβλημα στην πραγματική του διάσταση. Να διερευνήσουμε, δηλαδή, τις αιτίες, αλλά και το κυριότερο να μιλήσουμε για τα όσα μπορούν και πρέπει να γίνουν.

Προσωπικά, δε θα αναφερθώ στα στοιχεία της μελέτης, καθώς είχαμε μία ολοκληρωμένη εικόνα. Αυτό που πιστεύω είναι, ότι, ειδικά από τη δική μας πλευρά, δηλαδή, των πολιτικών κομμάτων, αλλά και της Κυβέρνησης ειδικότερα, η συνεισφορά της συζήτησης θα πρέπει να επικεντρώνεται στα όσα μπορούμε να κάνουμε, στις λύσεις που μπορούμε προτείνουμε και στις πολιτικές που πρέπει να ακολουθούμε.

Καλή είναι η καταγραφή των προβλημάτων, αλλά καλό είναι να καταθέτουμε και την άποψή μας, πολιτικά κόμματα και Βουλευτές. Έτσι, λοιπόν, θα γίνουμε και χρήσιμοι στην κοινωνία. Τα προβλήματα τα ξέρουν πάρα πολύ καλά οι αγρότες. Αυτό που θέλουν να ακούσουν, είναι το τι προτείνει ο καθένας από εμάς και πώς προσεγγίζει το πολιτικό κόμμα το πρόβλημα.

Η συνειδητοποίηση του προβλήματος και η εξέταση θα έμεναν στο κενό, αν δεν είχαμε σχέδιο να τα αντιμετωπίσουμε. Σε αυτό θα επικεντρωθώ στη σημερινή μου τοποθέτηση, δηλαδή, στο πως και σε ποιον βαθμό μπορούμε να συνδέσουμε αυτά που εντοπίσαμε ως προβλήματα, ως νέα δεδομένα και αλλαγές, που επηρεάζουν τον αγροδιατροφικό τομέα, αλλά και στις προτάσεις, στις οποίες καταλήγει η έρευνα, με όσα η Κυβέρνηση της Νέας Δημοκρατίας υλοποιεί, ήδη, και σχεδιάζει να εφαρμόσει.

Πρώτο ζήτημα είναι ο «κατακερματισμός» των ιδιοκτησιών που έχει ως αποτέλεσμα τη μικρή διαπραγματευτική δύναμη των μεμονωμένων παραγωγών και την απουσία οικονομιών κλίμακας, όπως, επίσης, και η ανάγκη της, ήδη, υπάρχουσας ποιότητας, αλλά και η κυριαρχία στις διεθνείς αγορές.

Ομολογουμένως, είναι ζητήματα που αντιμετωπίζονται από την ανάπτυξη των συνεργασιών, πράγμα που το γνωρίζουμε και από την πρώτη στιγμή, δημιουργήσαμε πολιτικές παροχής κινήτρων στους παραγωγούς προς αυτή την κατεύθυνση. Σημαντικότερα παραδείγματα είναι η μείωση του φορολογικού συντελεστή, κατά 10% στα αγροτικά συλλογικά σχήματα, η εισαγωγή του νέου συνεταιριστικού νόμου, η συμμετοχή στην αναδιάρθρωση καλλιεργειών με την προϋπόθεση συμμετοχής σε συνεργατικά σχήματα.

Από την πρώτη στιγμή, η Κυβέρνηση επιδιώκει, μέσα από αυτές τις πολιτικές, να αντιμετωπίσει το μικρό μέγεθος των γεωργικών εκμεταλλεύσεων και το χαμηλό επίπεδο συνεργασίας. Μάλιστα, τώρα τελευταία, ανακοίνωσε και τη μείωση, κατά 50% του φόρου για τα επόμενα οκτώ χρόνια, αρκεί να συμμετέχει ο αγρότης σε αγροτικά σχήματα, συνεταιρισμούς ή να υπάρχει μία συμβολαιακή γεωργία.

Δεύτερο κρίσιμο ζήτημα είναι αυτό του νερού και της αλόγιστης χρήσης υδάτινων πόρων. Κι εδώ η Κυβέρνηση απαντά ουσιαστικά με την υλοποίηση, για πρώτη φορά, ολοκληρωμένου προγράμματος αγροτικής ανάπτυξης και μετριασμού των επιπτώσεων από την κλιματική κρίση, που θα αναβαθμίσει τις εγγειοβελτιωτικές υποδομές της χώρας και την αξιοποίηση του νερού, καθώς θα διασφαλίσει την αντιπλημμυρική προστασία και τον εμπλουτισμό του υδροφόρου ορίζοντα των περιοχών, όπου θα κατασκευαστούν τα έργα και θα βοηθήσει στην άρδευση των αγροτικών εκτάσεων και στην παραγωγή πράσινης ενέργειας.

Τρίτο ζήτημα είναι η αλλαγή στις διατροφικές συνήθειες των καταναλωτών και οι παγκόσμιες τάσεις που στοχεύουν στη σύνδεση των καταναλωτικών συνηθειών με φιλικά προς το περιβάλλον προϊόντα. Γι’ αυτό το συγκεκριμένο ζήτημα η ελληνική Κυβέρνηση εφαρμόζει ένα ολοκληρωμένο πρόγραμμα ενίσχυσης της βιολογικής καλλιέργειας, ύψους 611 εκατομμυρίων ευρώ, προσαρμόζοντας έτσι τα παραγόμενα εγχώρια αγαθά στις νέες συνήθειες και συστάσεις, ενώ απέναντι στην τάση της αυξανόμενης σημασίας στην πηγή και στην προέλευση των προϊόντων, η χώρα μας κάνει μία μεγάλη προσπάθεια προώθησης των επώνυμων προϊόντων υψηλής προστιθέμενης αξίας, καθώς και προϊόντων προστατευόμενης ονομασίας προέλευσης. Εμβληματική νομοθετική πρωτοβουλία προς αυτή την κατεύθυνση είναι η αυστηροποίηση του πλαισίου κατά των ελληνοποιήσεων και οι εντατικοί και αυξημένοι έλεγχοι.

Τέταρτο ζήτημα, ιδιαίτερα κρίσιμο, είναι η είσοδος νέων επαγγελματιών στον πρωτογενή τομέα και η κατάρτιση, με στόχο την ανάπτυξη νέων καλλιεργειών. Η Ελλάδα υλοποιεί το μεγαλύτερο πρόγραμμα νέων αγροτών, ύψους 520 εκατομμυρίων ευρώ, που εισάγει στον πρωτογενή τομέα ανθρώπους, νέους ηλικιακά, περισσότερο καταρτισμένους και έτοιμους, για να μπουν στο επάγγελμα και να επικεντρωθούν στην παραγωγή προϊόντων υψηλής ποιότητας. Μέσα από το πρόγραμμα νέων αγροτών και την ορθή αξιοποίηση των κονδυλίων που διαθέτουμε γι’ αυτόν τον λόγο, στοχεύουμε να αντιμετωπίσουμε το ζήτημα του χαμηλού επιπέδου γεωργικής εκπαίδευσης των αγροτών στη χώρα μας, που είναι από τα χαμηλότερα που καταγράφονται στην Ευρωπαϊκή Ένωση. Ένα φαινόμενο, που συνδέεται με τη μεγάλη ηλικία των αγροτών.

Πέμπτο ζήτημα είναι ο ψηφιακός μετασχηματισμός του αγροτικού τομέα. Σε ότι αφορά στον μετασχηματισμό και στην ψηφιοποίηση της πρωτογενούς παραγωγής, μέρος των κονδυλίων του Εθνικού Σχεδίου Ανάκαμψης «Ελλάδα 2.0» προβλέπει επενδύσεις που θα συμβάλλουν προς αυτή την κατεύθυνση. Στόχος μας είναι να στηρίξουμε τους αγρότες και τους κτηνοτρόφους, αλλά και τις επιχειρήσεις που δραστηριοποιούνται στην πρωτογενή παραγωγή, ώστε να αφήσουν πίσω ξεπερασμένες πρακτικές του παρελθόντος, προχωρώντας σε μία νέα εποχή με ποιοτικά και διεθνώς ανταγωνιστικά προϊόντα και με τελικό αποτέλεσμα την απόδοση μεγαλύτερου εισοδήματος για τους ίδιους, μεγαλύτερο κέρδος για τις επιχειρήσεις, αλλά και νέες θέσεις απασχόλησης για τις τοπικές κοινωνίες.

Τέλος, κρίνω σημαντικό να αναφερθώ και στα ουσιαστικά ζητήματα που γίνονται για τον εκσυγχρονισμό του ΕΛΓΑ, που είναι ο Οργανισμός που συνδέεται άμεσα με την ανάπτυξη των παραγωγών. Η ψηφιοποίησή του και η οικονομική του ενίσχυση δίνουν τη δυνατότητα να μπορεί να ανταποκρίνεται καλύτερα στις ανάγκες των παραγωγών, γεγονός που έχει άμεσο θετικό αντίκτυπο στο εισόδημά τους.

Σαφώς από τη συζήτηση αυτή, δεν θα μπορούν να λείπουν και τρέχοντα ζητήματα, που είναι απόρροια της διεθνούς ενεργειακής κρίσης και του πολέμου στην Ουκρανία. Πρόκειται για τη ραγδαία αύξηση του κόστους παραγωγής, που σήμερα προβάλλει ως το πιο κρίσιμο ζήτημα που πρέπει να αντιμετωπίσουμε άμεσα, προκειμένου να μην βρεθούμε μπροστά σε μία αλληλουχία κρίσεων στον αγροδιατροφικό τομέα. Στο έκτακτο αυτό φαινόμενο απαντάμε με αμεσότητα και αποτελεσματικότητα, ενώ έχουμε σύμμαχο τα μόνιμα μέτρα που εφαρμόζονται ήδη, όπως η έμμεση ενίσχυση του αγροτικού εισοδήματος με τα μόνιμα μέτρα στη φορολογία, αλλά και με έκτακτα, όπως η επιστροφή του φόρου κατανάλωσης, στο αγροτικό πετρέλαιο που η προηγούμενη Κυβέρνηση είχε «κόψει» το 2015.

Οι μειώσεις του λογαριασμού ρεύματος των αγροτικών τιμολογίων συνθέτουν ένα πλαίσιο προστασίας των αγροτών και κτηνοτρόφων, απέναντι σε μία ομολογουμένως, εξαιρετικά, δύσκολη συγκυρία.

Κλείνοντας την τοποθέτησή μου, θα ήθελα να συγχαρώ τον Υπουργό Αγροτικής Ανάπτυξης και Τροφίμων, τον κ. Γεωργαντά, για την πρωτοβουλία της συζήτησης, σχετικά με τον αγροδιατροφικό τομέα, αλλά και τη δυνατότητα που μας έδωσαν να ανταλλάξουμε απόψεις και να συζητήσουμε στη βάση συγκεκριμένων στοιχείων.

Επίσης, θα ήθελα με τη σειρά μου, να ευχαριστήσω τους καλεσμένους μας, οι οποίοι μας ανέλυσαν τα δεδομένα της εταιρείας και της Τράπεζας Πειραιώς και συνεισέφεραν, ουσιαστικά, στον διάλογο για το μέλλον συνολικά του πρωτογενούς τομέα στη χώρα μας όπως και τον Πρύτανη του Πανεπιστημίου που έκανε μία εξαιρετική τοποθέτηση και μία πολύ καλή ανάλυση.

Η Ελλάδα, είναι μία χώρα που βασίζεται στην αγροτική οικονομία και η σημερινή Κυβέρνηση εφαρμόζει μία ολοκληρωμένη στρατηγική αξιοποίησης των δυνατοτήτων του αγροτικού και κτηνοτροφικού τομέα, στοχεύοντας στην ανάδειξή του ως έναν από τους κεντρικούς πυλώνες ανασυγκρότησης της χώρας και αλλαγής του οικονομικού μοντέλου ανάπτυξης.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής του ΣΥΡΙΖΑ-Προοδευτική Συμμαχία):** Σας ευχαριστώ πολύ, κύριε Πρόεδρε.

Κύριε Υπουργέ, νομίζω ότι οφείλουμε να ευχαριστήσουμε το Γεωπονικό Πανεπιστήμιο, τον κ. Πρύτανη για την παρουσία του, αλλά και την ομάδα, με την οποία συνεργάστηκε, για να κάνει αυτή τη μελέτη, που, εκτός από την αποτύπωση της σημερινής κατάστασης στον πρωτογενή τομέα, διαθέτει το πιο χρήσιμο εργαλείο που είναι οι δυνατότητες και οι ευκαιρίες του πρωτογενούς τομέα.

Επειδή αναφερθήκαμε όλοι σε αυτή την Αίθουσα στα προβλήματα του πρωτογενούς τομέα, οφείλουμε να δούμε από εδώ και πέρα μπροστά μας τις ευκαιρίες που δίνονται στον αγροτικό τομέα, έτσι ώστε να μπορέσουμε να βγούμε από αυτό το τέλμα, στο οποίο δείχνει ότι η χώρα βυθίζεται συνεχόμενα. Όταν λέω «συνεχόμενα», εννοώ ότι το τελευταίο διάστημα, αυτό που βλέπουμε είναι δύο πράγματα. Πρώτον, βλέπουμε ότι ο πληθωρισμός, το κόστος ζωής, δηλαδή, η ακρίβεια στο ράφι, τα τρόφιμα, ο πληθωρισμός «τρέχει» με πάνω από 12%, όπως ανακοινώθηκε πρόσφατα, ενώ από την άλλη, το κόστος παραγωγής «τρέχει» με πάνω από 25%. Αν προσθέσει κανένας, ότι σύμφωνα με τα ευρωπαϊκά στοιχεία είμαστε πια στην τελευταία θέση της Ευρώπης σε τιμές παραγωγού, βλέπουμε ότι το μείγμα είναι «εκρηκτικό».

Άρα, αυτό που χρειάζεται αυτή την ώρα είναι να διατηρήσουμε τον πρωτογενή τομέα ζωντανό. Πώς θα γίνει αυτό; Ο πρωτογενής τομέας, η παραγωγή τροφής περνούν μία από τις χειρότερες στιγμές στην ιστορία. Βλέπουμε αυτό, που όλοι ανέλυσαν, ακόμη και ο κ. Μπουκώρος αναφέρθηκε εκτενώς σε αυτό, δηλαδή, τις σφαγές ζώων για τη μείωση του ζωικού κεφαλαίου και για τη μείωση του παραγόμενου γάλακτος, με κίνδυνο απώλειας των προϊόντων ΠΟΠ και ΠΓΕ, δηλαδή τα γαλακτοκομικά προϊόντα, όπως η γραβιέρα Νάξου, η φέτα, κ.λπ..

Την ίδια ώρα, ξεκινώντας η νέα καλλιεργητική περίοδος από τον Σεπτέμβριο, με βάση το αυξημένο κόστος παραγωγής που έχουμε, υπάρχει ο κίνδυνος να έχουμε μειωμένες εκτάσεις, μειωμένες παραγωγές, περαιτέρω εγκατάλειψη αγροτικής γης, με συνέπειες μακροχρόνιες για την ελληνική οικονομία, γιατί η ελληνική οικονομία, η πρωτογενής παραγωγή, δεν είναι μόνο η παραγόμενη αξία στο χωράφι και αυτό οφείλουμε να το κατανοήσουμε όλοι, όταν κάνουμε τις αναλύσεις μας. Είναι και το τρόφιμο, είναι οι μεταφορές που κινητοποιούνται, είναι οι εξαγωγές, είναι τα υλικά συσκευασίας και μία σειρά άλλα επαγγέλματα και δραστηριότητες, που κινητοποιούνται γύρω από τον τομέα της παραγωγής τροφής. Και όχι μόνο τροφής, γιατί πολλές φορές, στην κουβέντα μας συχνά ξεχνάμε και τα βιομηχανικά είδη, όπως το βαμβάκι, που η χώρα μας στην Ε.Ε. είναι, προφανώς, ο τελευταίος και μεγαλύτερος παραγωγός βάμβακος με εξαιρετικής ποιότητας πρώτη ύλη.

Άρα, λοιπόν, αυτό που κινητοποιείται από την παραγωγή στο χωράφι, στον στάβλο και στη θάλασσα, δεν είναι μόνο αυτό που βγαίνει, αλλά αυτό που φτάνει τελικά και κινητοποιεί, περίπου, το 25% του ΑΕΠ και παράγει θέσεις εργασίας στην πρωτογενή παραγωγή και τη μεταποίηση, οι οποίες είναι, όχι μόνο συγκρίσιμες με τον τουρισμό, αλλά σε κάποιες περιπτώσεις είναι και μεγαλύτερες, αλλά και μόνιμων σταθερών σχέσεων εργασίας και όχι εποχικά, όπως είναι ο τουρισμός. Άρα, η παραγωγή τροφής είναι ο τομέας, στον οποίο μπορεί να στηριχθεί η χώρα μας, για να βγει άλλη μία φορά από την κρίση. Όλες οι χώρες, που αντιμετώπισαν αντίστοιχες καταστάσεις, βασίστηκαν στον πρωτογενή τους τομέα.

Σε αυτό το σημείο, θέλω να πω, ότι τα μέτρα που έχει πάρει η Κυβέρνηση μέχρι τώρα, κρίνονται ανεπαρκή ακόμη και από τους ίδιους τους Υπουργούς της σημερινής Κυβέρνησης. Με όποιον φορέα, είτε είναι φορέας παραγωγών, είτε είναι φορέας μεταποιητών ή της βιομηχανίας τροφίμων, έχει κάποιος συζητήσει, αντιλαμβάνεται ότι η μέχρι τώρα στήριξη του πρωτογενούς τομέα είναι αναιμική, είναι ανεπαρκής και οδηγεί, δυστυχώς, σε μαρασμό.

Όμως, για να έρθουμε πάλι στη μελέτη του Γεωπονικού Πανεπιστημίου, την οποία διαβάσαμε με ιδιαίτερο ενδιαφέρον και έχουμε επισημάνει πολλά σημεία της, παρ’ όλο που δεν είναι της ώρας, θα ήθελα να προτείνω μεγαλύτερη ανάλυση και εμβάθυνση σε αυτά τα θέμα, αλλά και μία συζήτηση αναλυτικότερη, καθώς θα ήταν ακόμη πιο χρηστική. Νομίζω ότι μπορούμε να χαράξουμε στρατηγικές μέσα από αυτή. Το εθνικό στρατηγικό σχέδιο που «γύρισε πίσω» με 260 παρατηρήσεις και οι παλινωδίες που υπάρχουν, σχετικά με τις συνδεδεμένες, δεν δείχνουν ότι υπάρχει μία σταθερότητα στη χάραξη πολιτικής στον πρωτογενή τομέα.

Κλείνω με δύο σημεία. Άκουσα τον προηγούμενο συνάδελφο, τον κ. Σταμενίτη, με προσοχή. Προφανώς, ως νέος συνάδελφος, δεν θυμάται, ότι το αγροτικό πετρέλαιο ξεκίνησε να καταργείται, ήδη, από το πρώτο μνημόνιο. Θα τον παραπέμψω, λοιπόν, στο πρώτο μνημόνιο, για να δει πότε ξεκίνησε η επιστροφή του ειδικού φόρου κατανάλωσης στο αγροτικό πετρέλαιο. Σε ότι αφορά στο αγροτικό πετρέλαιο, όταν η χώρα από τον Προϋπολογισμό του 2020 είχε τη δυνατότητα, λόγω δημοσιονομικού χώρου, να προχωρήσει στην επιστροφή του ειδικού φόρου κατανάλωσης, όπως ήταν πριν καταργηθεί, η χώρα δεν το έπραξε, με την ευθύνη της τότε Κυβέρνηση, που είναι η σημερινή της Νέας Δημοκρατίας.

Το δεύτερο που θέλω να πω, είναι ότι, πλέον, μπορούμε να είμαστε υπερήφανοι για δύο εθνικές στρατηγικές που ολοκληρώθηκαν την περίοδο διακυβέρνησης του ΣΥΡΙΖΑ: για την εθνική στρατηγική στο κρασί, στον οίνο και για την εθνική στρατηγική στο βαμβάκι. Αυτές οι δύο εθνικές στρατηγικές, που έγιναν σε συνεννόηση με τους φορείς των παραγωγών, με τον ΕΛΓΟ, το Πανεπιστήμιο και τους φορείς των μεταποιητών, είναι οι δύο εθνικές στρατηγικές που ολοκληρώθηκαν, υλοποιούνται και γίνονται σεβαστές από όλους. Και είναι τα δύο προϊόντα που βασίζουν την πορεία τους πάνω σε αυτές. Έκτοτε, δεν έχει ολοκληρωθεί καμία άλλη εθνική στρατηγική για κανένα άλλο εθνικό μας προϊόν.

Με αυτά, να ευχαριστήσουμε και πάλι το Γεωπονικό Πανεπιστήμιο και την ομάδα του Πανεπιστημίου για τη συμβολή τους στον πρωτογενή τομέα, εν γένει, πέρα από αυτή τη μελέτη.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Σταμενίτη, έχετε να πείτε κάτι;

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Νέας Δημοκρατίας):** Απλώς να θυμίσω, ότι το 2015, ήταν η τελευταία φορά που πληρώθηκαν ή πήραν πίσω ως επιστροφή πετρελαίου οι αγρότες. Προφανώς, τότε ήταν Κυβέρνηση ο ΣΥΡΙΖΑ και το «έκοψε», ενώ τα προηγούμενα χρόνια συνεχιζόταν κανονικά. Τώρα πάλι η Κυβέρνηση της Νέας Δημοκρατίας είναι αυτή που το επαναφέρει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλώς. Θέλω, όμως, να σας επαναφέρω και στο κλίμα της συζήτησης. Αυτή την πρωτοβουλία την πήραμε, για να συνθέσουμε απόψεις και να καταλήξουμε κάπου. Δεν κάνουμε Κοινοβουλευτικό Έλεγχο. Καλοπροαίρετα ήρθαμε όλοι, καλέσαμε και τους εκπροσώπους της Ernst & Young και το Πανεπιστήμιο, για να μπορέσουμε αν καταλήξουμε σε κάποια συμπεράσματα. Κλείνει η δικιά μου παρένθεση.

Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ (Εισηγητής του Κινήματος Αλλαγής):** Ευχαριστώ πολύ κύριε Πρόεδρε.

Κύριε Υπουργέ, κυρίες και κύριοι συνάδελφοι, με βάση τις δύο μελέτες, τόσο της Ernst & Young, όσο και του Γεωπονικού Πανεπιστημίου, θέλω και εγώ με τη σειρά μου να ευχαριστήσω τους προσκεκλημένους μας για την παρουσία τους στην Επιτροπή μας. Στις δύο αυτές συνεδριάσεις της Επιτροπής, διαπιστώσαμε ότι, προκειμένου ο αγροδιατροφικός τομέας της χώρας μας να έχει μέλλον, θα πρέπει να γίνουν πολλά και σημαντικά βήματα. Θα πρέπει να υπάρξουν άμεσα ριζικές αλλαγές, με βάση ένα ολοκληρωμένο εθνικό σχέδιο παραγωγικής ανασυγκρότησης και πράσινης ανάπτυξης.

Θα πρέπει, λοιπόν, να αξιοποιήσουμε στο έπακρο τα μεγάλα πλεονεκτήματα της χώρας μας, που είναι η πλούσια παραγωγική ποικιλομορφία, η παραγωγή ποιοτικών προϊόντων, τα εδαφολογικά και κλιματικά χαρακτηριστικά και παράλληλα, να καταπολεμήσουμε τις αδυναμίες μας, αλλά και τους παράγοντες που απειλούν την αγροδιατροφική μας βιωσιμότητα.

Μεγάλες αδυναμίες και απειλές αποτελούν η γήρανση και η συρρίκνωση του πληθυσμού της υπαίθρου, η έλλειψη κινήτρων προς τους νέους να ασχοληθούν με την αγροτική παραγωγή, η ερημοποίηση, η μεγάλη έλλειψη νερού, τα έντονα καιρικά φαινόμενα που προκαλεί η κλιματική κρίση, αλλά και οι χρόνιες παθογένειες που ταλαιπωρούν τη χώρα και τους πολίτες. Αυτά αφορούν στις πολιτικές που ευνοούν τη συγκέντρωση της γης στα χέρια λίγων, τις στρεβλώσεις στην αγορά, τις χαμηλές επενδύσεις σε έρευνα και ανάπτυξη και την αδυναμία άμεσης υιοθέτησης των τεχνολογικών εξελίξεων.

Επίσης, τεράστιο θέμα είναι και η μείωση του κόστους παραγωγής. Οι αγρότες, οι κτηνοτρόφοι, οι αλιείς, βρίσκονται, αυτή τη στιγμή, σε πάρα πολύ δύσκολη θέση. Πρέπει τώρα να ληφθούν μέτρα, γιατί, ίσως, τώρα είναι ο χρόνος και όχι αύριο, γιατί θα είναι αργά.

Θα σταθώ σε ένα ιδιαίτερο πρόβλημα που είναι μεγάλο και είναι και σημαντικό. Είναι η έλλειψη νερού που είναι πάρα πολύ έντονο στην Αργολίδα, αλλά και σε άλλες περιοχές της χώρας και καθιστά πολλές αγροτικές εκμεταλλεύσεις μη βιώσιμες. Στην Αργολίδα, έχουμε ένα συγκεκριμένο έργο, τον Ανάβαλο, το οποίο θα δώσει λύση, αν ολοκληρωθεί κάποια στιγμή. Έχει ξεκινήσει από τη δεκαετία του ΄70 και μέχρι και σήμερα ακόμη μιλάμε γι’ αυτό. Είναι η «παθογένεια» του ελληνικού κράτους, αλλά δεν μπορεί άλλο αυτό να συνεχιστεί. Πρέπει κάποια στιγμή να λυθεί, να δώσει, τουλάχιστον, τη λύση για τους αγρότες της περιοχής, όπως και σε άλλες περιοχές της χώρας, υπάρχουν τα ίδια προβλήματα.

Όλοι αντιμετωπίζουν το πρόβλημα της έλλειψης του νερού. Γνωρίζετε πολύ καλά, ότι είναι μεγάλο το ζήτημα για το μέλλον και του αγροδιατροφικού τομέα της χώρας και πρέπει να το αντιμετωπίσουμε άμεσα. Πρέπει να δοθεί μία λύση.

Ένα άλλο σημαντικό ζήτημα είναι η πάταξη, στην πράξη και όχι στα λόγια, των ελληνοποιήσεων. Θα πρέπει να γίνει εξυγίανση της αγοράς με τη λήψη αποτελεσματικών μέτρων και την ενεργοποίηση μηχανισμών ελέγχου, ώστε να διασφαλίζεται η έγκαιρη πληρωμή των αγροτών στην πραγματική αξία των προϊόντων, προκειμένου να είναι οι άνθρωποι σε θέση να μπορούν να καλλιεργήσουν την επόμενη χρονιά, να ασκήσουν όλες τις καλλιεργητικές τους δραστηριότητες.

Επίσης, προτεραιότητα αποτελεί η στήριξη της ελληνικής κτηνοτροφίας, η οποία βρίσκεται, κυριολεκτικά, στο «χείλος του γκρεμού». Οι κτηνοτρόφοι βρίσκονται σε δεινή οικονομική κατάσταση. Πολλοί από αυτούς οδηγούνται στη μείωση του ζωικού τους κεφαλαίου, καθώς δεν μπορούν να ανταπεξέλθουν στο κόστος της συντήρησης του ζωικού κεφαλαίου.

Το μέλλον, λοιπόν, της ελληνικής κτηνοτροφίας, που για εμάς αποτελεί σημαντικό κομμάτι για τον αγροδιατροφικό τομέα της χώρας, είναι δυσοίωνο και χρειάζεται και στρατηγική, αλλά και στήριξη του κτηνοτροφικού κλάδου.

Η βελτίωση του συστήματος ασφάλισης της αγροτικής παραγωγής, του φυτικού και του ζωικού κεφαλαίου, λόγω της κλιματικής κρίσης, είναι, απολύτως, απαραίτητη.

Στην προηγούμενη συνεδρίαση, είχα αναφερθεί, εκτενώς, στις προτεραιότητες που εμείς στο Κίνημα Αλλαγής-ΠΑΣΟΚ πιστεύουμε ότι πρέπει να επικεντρωθεί η Πολιτεία, προκειμένου ο αγροδιατροφικός τομέας της χώρας, όχι μόνο να επιβιώσει, αλλά και να αποτελέσει ισχυρό πυλώνα οικονομικής ανάπτυξης της χώρας. Αυτές είναι η έγκαιρη και αποτελεσματική αξιοποίηση των πόρων της Κοινής Αγροτικής Πολιτικής και του Ταμείου Ανάκαμψης, με έμφαση στην παραγωγή, στα σχέδια βελτίωσης, στα έργα διαχείρισης του νερού, στη στήριξη της κτηνοτροφίας και στην εκπαίδευση των αγροτών. Η αύξηση σε αριθμό και η ενδυνάμωση των συνεταιρισμών και των ομάδων παραγωγών με αλλαγή σελίδας στη συνολική λειτουργία του συνεταιριστικού κινήματος. Η παραγωγή και χρήση Ανανεώσιμων Πηγών Ενέργειας στη γεωργία και στην κτηνοτροφία, με ενίσχυση του ρόλου της Αυτοδιοίκησης και των τοπικών κοινωνιών. Η διαμόρφωση πλαισίου υποχρεώσεων και δικαιωμάτων για τους εργάτες γης, η ριζική αναδιοργάνωση των φορέων άσκησης αγροτικής πολιτικής, με μεγάλη αποκέντρωση αρμοδιοτήτων, πόρων και ευθυνών.

Τέλος, πολύ σημαντική είναι η αξιοποίηση της γνώσης της διαρκούς εκπαίδευσης των νέων τεχνολογιών, των έξυπνων πρακτικών, της έρευνας, διασυνδέοντάς τους με τους αγρότες και τους αγροτικούς φορείς, με τα πανεπιστήμια και τα ερευνητικά ιδρύματα. Οι προκλήσεις του μέλλοντος για τον ιδιωτικό τομέα της χώρας μας είναι πολλές και χρειάζεται πολιτική βούληση και ολοκληρωμένη στρατηγική, προκειμένου να αντιμετωπιστούν.

Σας ευχαριστώ πολύ που με ακούσατε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Εισηγήτρια του Κ.Κ.Ε.):** Ευχαριστώ πολύ, κύριε Πρόεδρε.

Η Διαμάντω Μανωλάκου, η Εισηγήτριά μας, στην προηγούμενη συζήτηση, αναφέρθηκε σε βασικά ζητήματα. Από την πλευρά μου, θα κάνω κάποιες επισημάνσεις.

Απ’ όλες τις μελέτες που συζητήθηκαν στις δύο συνεδριάσεις της Επιτροπής, είναι ορατές οι τεράστιες δυνατότητες που υπάρχουν για την κάλυψη του συνόλου των επισιτιστικών

επισιτιστικών αναγκών, συνολικά σε αγροδιατροφικά προϊόντα. Υπάρχουν επιστημονικά επιτεύγματα που αφορούν στις μεθόδους και στις συνθήκες καλλιέργειας, στην εξασφάλιση ζωικών πρωτεϊνών, στην οικονομία σε εισροές, κ.λπ.. Όλα αυτά είναι ενδεικτικά των δυνατοτήτων που υπάρχουν.

Ωστόσο, αυτά «προσκρούουν» στον παράγοντα κέρδος και έτσι φτάσαμε σήμερα να μιλάμε για επισιτιστική κρίση, την ώρα που υπάρχουν όλες αυτές οι δυνατότητες, πόσο μάλλον, βέβαια, όταν, στην πραγματικότητα, ο όρος αυτός λειτουργεί αποπροσανατολιστικά, καθώς υποδηλώνει την έλλειψη τροφίμων, που αντικειμενικά δεν υφίσταται, αλλά ο έλεγχος της παραγωγής από τα μονοπώλια οδηγεί στη σημερινή κατάσταση. Ο παράγοντας μονοπωλιακό υπερκέρδος είναι αυτός που έχει «εκτοξεύσει» και τις τιμές και το κόστος παραγωγής και οδηγεί τεχνητά σε αυτού του είδους τις ελλείψεις.

Όταν, λοιπόν, όλα τα άλλα Κόμματα αναφέρονται στις δυνατότητες του αγροδιατροφικού τομέα, δεν κρύβουν ότι κριτήριό τους δεν είναι η κάλυψη των αναγκών, αλλά το πώς αυτό θα δίνει νέα πνοή στην κερδοφορία των μονοπωλιακών ομίλων και αυτό εξακολουθούν να κάνουν, όπως υποστήριξαν, όλα αυτά τα χρόνια, με τις πολιτικές τους την εξωστρέφεια, την ώρα που οι τιμές των τροφίμων «εκτοξεύονται». Δηλαδή, το να συνεχίσει η παραγωγή να αναπτύσσεται με κατεύθυνση, όχι την αυτάρκεια σε προϊόντα, δηλαδή, την εγχώρια ποιοτική και φθηνή επισιτιστική επάρκεια και την ικανοποίηση των λαϊκών αναγκών, αλλά την κερδοφορία. Έτσι, συνεχίζουν να προωθούνται τα προϊόντα για εξαγωγές, για υψηλότερες τιμές. Είναι δεδομένο, ότι, ανά πάσα στιγμή, αυτό το γεγονός μπορεί να δημιουργήσει νέους κινδύνους για ελλείψεις και σε προϊόντα που σήμερα υπάρχουν σε επάρκεια στη χώρα, όταν εξασφαλίζονται υψηλότερες τιμές στις εξαγωγές με κριτήριο το κέρδος. Είναι, λοιπόν, δεδομένο, ότι μπορεί να στραφούν περισσότερα προϊόντα στην εξαγωγή, αντί για την εγχώρια αγορά.

Ακόμη, «χύνετε κροκοδείλια δάκρυα» για το κόστος της παραγωγής, τη στιγμή, που η πολιτική σας έκλεισε τη λιπασματοβιομηχανία και τη βιομηχανία ζάχαρης και φθάσαμε σήμερα να είμαστε ελλειμματικοί, όπως και σε μία σειρά άλλα προϊόντα, που θα μπορούσαν να εξασφαλίζουν μία σειρά από φθηνές πρώτες ύλες. Βέβαια, προωθήσατε, από κοινού, τη πολιτική της απολιγνιτοποίησης, που εκτοξεύει κι άλλο το κόστος της ενέργειας και άλλα φορολογικά μέτρα που διαγωνίζεστε ποιος τα εφάρμοσε καλύτερα, τα οποία, όμως, βάζουν τη «θηλιά στον λαιμό» των βιοπαλαιστών αγροτών.

Επομένως, το ζήτημα δεν είναι, απλώς, τα κυβερνητικά στελέχη και τα άλλα κόμματα να αναγνωρίζουν το πρόβλημα, αλλά να αναζητούν τις αιτίες και τις ευθύνες που έχουν. Δηλαδή, γιατί οδηγήθηκαν σε τέτοιες επιλογές, ώστε να φθάσουν σε αυτά τα αδιέξοδα; Για παράδειγμα, που οδήγησε η διαχρονική εφαρμογή της ΚΑΠ, στο όνομα της οποίας όλοι «πίνετε νερό;» Ακόμη, και το πιο απλό αίτημα που είναι να είναι συνδεδεμένη η επιδότηση με την παραγωγή και το ζωικό κεφάλαιο, το αρνείστε επίμονα, γιατί δεν το θέλουν οι βιομήχανοι και οι μεγαλέμποροι, για να ελέγχουν οι ίδιοι αποκλειστικά τις τιμές, με τις οποίες αγοράζουν τα αγροτικά προϊόντα.

Κι ενώ, βέβαια, όλοι σας συμφωνείτε σε αυτό το πλαίσιο, που «υπηρετήσατε» ως κυβερνήσεις, στήνετε, κατά καιρούς, γνωστές «κοκορομαχίες», όπως για τις επιδοτήσεις που παίρνει ο Πρωθυπουργός, για να κρύβετε, στην πραγματικότητα, την ουσία αυτής της πολιτικής. Τα κίνητρα και οι επιδοτήσεις στην ΚΑΠ δίνονται και παίρνονται πίσω, ανάλογα με

τις ανάγκες των βιομηχάνων και των εξαγωγέων και γίνεται ό,τι τους εξυπηρετεί, δηλαδή, να παίρνει ο αγρότης μία ενίσχυση, ίσα-ίσα για να καλύπτει τις στοιχειώδεις ανάγκες, αν μπορεί κι αυτές να τις καλύψει, ενώ την ίδια στιγμή οι μεγαλοεπιχειρηματίες της μεταποίησης, της εμπορίας κ.λπ., να εξασφαλίζουν όσο-όσο την παραγωγή του. Έτσι φθάσαμε να σταματήσει η παραγωγή της χώρας μας σε καπνά και σε σταφίδα και σήμερα είμαστε στο σημείο να εισάγουμε από πορτοκάλια και μανταρίνια, μέχρι αρνιά και κατσίκια.

Είναι χαρακτηριστικό, ότι ακόμη και σήμερα που οι τιμές των αγροτικών προϊόντων ανεβαίνουν, ο ρυθμός αύξησής τους για τα περισσότερα από αυτά είναι πολύ μικρότερος από την αύξηση του κόστους παραγωγής. Είναι χαρακτηριστικό, για παράδειγμα, ιδιαίτερα στις νησιωτικές περιοχές, αναφέρομαι στη Λέσβο και τη Λήμνο που έχουν σημαντική κτηνοτροφία, ωστόσο, όλο και περισσότερο, αποδεκατίζεται η κτηνοτροφία στις περιοχές αυτές, γιατί οι κτηνοτρόφοι αδυνατούν να ανταποκριθούν στο υψηλό κόστος παραγωγής. Οι ζωοτροφές έχουν εκτιναχθεί στα ύψη και σε καμία περίπτωση και δεν μπορεί να καλυφθεί από την ελάχιστη άνοδο της τιμής, για παράδειγμα, του γάλακτος, πέρα από το απαράδεκτο καθεστώς των ανοιχτών τιμών που συνεχίζεται, δηλαδή, οι παραγωγοί να δίνουν το γάλα τους, χωρίς να ξέρουν τι θα πάρουν πίσω. Σε αυτές τις περιοχές, αλλά ιδιαίτερα στις νησιωτικές, υπάρχει τεράστια υποστελέχωση στις αγροτικές κτηνιατρικές υπηρεσίες και δεν μπορεί να αντιμετωπιστούν έγκαιρα και ολοκληρωμένα ζωονόσοι που συχνά υπάρχουν. Επίσης, δεν μπορούν να γίνουν έγκαιρα οι εμβολιασμοί, με αποτέλεσμα να αναγκάζονται οι κτηνοτρόφοι να απευθύνονται σε ιδιώτες κτηνιάτρους, με ακόμη μεγαλύτερη άνοδο του κόστους, ενώ και στις περιπτώσεις νόσων οι αποζημιώσεις είναι αργές και ανεπαρκείς.

Επίσης, σε ότι αφορά στη λεγόμενη πράσινη και ψηφιακή μετάβαση, που αναφέρεται στις μελέτες, στην πραγματικότητα, προϋποθέτει την υπονόμευση της θέσης του βιοπαλαιστή αγρότη, γιατί οδηγεί, ακόμη περισσότερο, στην εκτόξευση του κόστους παραγωγής. Συγκεντρώνει την παραγωγή στα μονοπώλια. Ακόμη και αυτές οι υποτιθέμενες μέθοδοι, τα προγράμματα ευφυούς τεχνολογίας, ποιος μπορεί να ανταποκριθεί σε αυτό το κόστος, όταν σήμερα, για παράδειγμα, κτηνοτροφικές μονάδες που έχουν βάλει πιο σύγχρονο εξοπλισμό, αρμεκτήρια, κ.λπ., σταματούν να τα χρησιμοποιούν, λόγω του απαγορευτικού κόστους τους.

Αντίστοιχα και οι νέοι αγρότες «εγκλωβίστηκαν» και δεν μπορούν να ανταποκριθούν στον υψηλό δανεισμό, λόγω της όλης κατάστασης. Άρα, η υποτιθέμενη πράσινη ψηφιακή μετάβαση δίνει, στην πραγματικότητα, διέξοδο στα μονοπώλια. Η πολιτική με τη συμβολαιακή γεωργία σε ομάδες παραγωγών και σε συνεταιρισμούς που λειτουργούν με κριτήρια καπιταλιστικής αγοράς, δεν αφορούν στην πραγματικότητα τους βιοπαλαιστές αγρότες.

Σε ότι αφορά στην προστασία του περιβάλλοντος, είναι υποκριτικό το ενδιαφέρον σας, γιατί οι λεγόμενες πράσινες επενδύσεις δεν είναι απαραίτητα πιο φιλικές στο περιβάλλον, όπως πολλές φορές συμβαίνει και με τις ανεμογεννήτριες και με τον τρόπο που ανεξέλεγκτα στήνονται τα τεράστια αιολικά πάρκα ή και τα φωτοβολταϊκά που τοποθετούνται σε καλλιεργήσιμες γαίες, δημιουργώντας ακόμη μεγαλύτερα προβλήματα επισιτιστικής επάρκειας.

Για παράδειγμα, τα πιο φιλικά υδροηλεκτρικά έργα που μπορούν εύκολα να συνδυαστούν με έργα άρδευσης και ύδρευσης, δεν προτιμώνται, γιατί δεν υπάρχει τέτοιος σχεδιασμός, γιατί δεν αποφέρουν άμεσο κέρδος και μεγάλη καπιταλιστική κερδοφορία.

Όταν μιλάτε στις έρευνες για κίνδυνο ερημοποίησης, ακόμη και στο 1/3 των ελληνικών εδαφών, τέτοιου είδους υδατοφράγματα, που θα μπορούσαν να προσφέρουν και πιο φθηνή και φιλική στο περιβάλλον ενέργεια, αλλά και εξασφάλιση νερού για άρδευση ή να μην καταλήγουν τα νερά των ποταμών στη θάλασσα, αλλά να αξιοποιούνται, προκειμένου να υδρεύονται οι κάμποι, δεν προτιμώνται. Αυτό γίνεται, βέβαια, δεν γίνεται με ευθύνη του κράτους, όπως θα έπρεπε να συμβαίνει.

Επίσης, αναφέρθηκε και το θέμα της ήπιας εκτροπής του Αχελώου, που θα μπορούσε να γίνει, ώστε να ποτίζεται και η Θεσσαλία, χωρίς να στερηθεί από χρήσιμους υδάτινους πόρους και η Αιτωλοκαρνανία. Όμως, κάτι τέτοιο δεν γίνεται, γιατί το κριτήριο στο «πάγωμα» και στο «ξεπάγωμα» του φράγματος είναι το καπιταλιστικό κέρδος και όχι τα λαϊκά συμφέροντα.

Έτσι, λοιπόν, η ενεργειακή και η επισιτιστική κρίση δεν είναι τυχαία, ούτε εισαγόμενη, όπως το ίδιο δεν είναι εισαγόμενη και η ακρίβεια που αντιμετωπίζουν οι βιοπαλαιστές αγρότες σε ζωοτροφές, λιπάσματα, κ.λπ.. Φταίει ο ίδιος ο χαρακτήρας της οικονομίας και της πολιτικής στη χώρα μας. Δηλαδή, φταίει το κίνητρο του καπιταλιστικού κέρδους, ο ανταγωνισμός, η αρχή «το μεγάλο ψάρι τρώει το μικρό», για να γίνει μονοπωλιακός όμιλος, να ζει από τη δουλειά του εργάτη, του αγρότη, του μικροεπαγγελματία, ο οποίος θα «πνίγεται», όλο και περισσότερο, στα χρέη και έτσι θα γίνεται «μαρτυρική» η ζωή των βιοπαλαιστών αγροτών, προκειμένου να ζουν πλουσιοπάροχα αυτοί που δεν δουλεύουν.

Έτσι αναγκαστικά ανοίγουν δύο δρόμοι για τους βιοπαλαιστές αγρότες. Από τη μία πλευρά, είναι ο προθάλαμος της συγκέντρωσης της κτηνοτροφικής γεωργικής παραγωγής και της γης, σε ολοένα και λιγότερα, καπιταλιστικά χέρια, με εκτοπισμό του σημερινού αγρότη, είτε τη μετατροπή του σε εργάτη εκμεταλλευόμενο από το κεφάλαιο. Από την άλλη πλευρά, είναι η συμπόρευση με το επαναστατικό εργατικό κίνημα για την κατάργηση των καπιταλιστών, για την εργατική λαϊκή εξουσία, την εξουσία, στην οποία οι αγροτοπαραγωγοί θα έχουν λόγο μέσα από τους συνεταιρισμούς και τα αγροτικά συμβούλια. Μόνο έτσι θα μπορούν να αξιοποιούνται οι υπάρχουσες παραγωγικές δυνατότητες, με κριτήριο την ικανοποίηση των κοινωνικών αναγκών που θα προσφέρουν επαρκή και φθηνά προϊόντα για την παραγωγή.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ.Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Εισηγητής της Ελληνικής Λύσης):** Ευχαριστώ πολύ, κύριε Πρόεδρε.

Την προηγούμενη φορά, αναφερθήκαμε στη μελέτη της Ernst & Young, οπότε σήμερα θα επικεντρωθούμε σε αυτή του Γεωπονικού Πανεπιστημίου, τονίζοντας, όμως, ξανά πώς με μελέτες, χωρίς εφαρμογή, δεν πρόκειται να αλλάξει τίποτα. Δυστυχώς, μέχρι σήμερα βλέπουμε μόνο μελέτες και καμία εφαρμογή.

Πρόκειται, πάντως, για μία αξιόλογη μελέτη με κάποιες διαφορετικές επισημάνσεις σε σχέση με αυτήν της Ernst & Young , αλλά με το ίδιο μειονέκτημα. Λείπει και από αυτή ο παράγοντας κόστος. Χωρίς κόστος δεν οδηγείται η χώρα μας πουθενά, ειδικά, υπό τις σημερινές συνθήκες, όπου δεν υπάρχουν χρήματα -δεν υπάρχει πιο υπερχρεωμένη χώρα στον πλανήτη- ενώ χρειαζόμαστε άμεσες λύσεις, επειδή το ενδεχόμενο της τροφικής ανεπάρκειας, σε συνδυασμό με την ενεργειακή ακρίβεια, που ελπίζουμε να μην εξελιχθεί σε ανεπάρκεια, είναι, πλέον, ορατό και απειλητικό διεθνώς.

Τα προβλήματα, βέβαια, είχαν εμφανιστεί, πριν από τον πόλεμο στην Ουκρανία, ο οποίος αποτελεί την εύκολη δικαιολογία, όπως, προηγουμένως, η πανδημία. Προβλήματα με την αύξηση των τιμών των λιπασμάτων και των ζωοτροφών, με τις τιμές της ενέργειας, με την ερήμωση της υπαίθρου, με την ελλιπή χρηματοδότηση των αγροτών από τις τράπεζες, ειδικά μετά το κλείσιμο της ΑΤΕ, ενώ ο πρωτογενής τομέας της κάθε χώρας χρειάζεται απαραίτητα κεντρική κατεύθυνση και πολιτικές πραγματικής φροντίδας των αγροτών. Υπόδειγμα είναι το Ισραήλ, στο οποίο έχουμε αναφερθεί πάρα πολλές φορές με λεπτομερείς αναλύσεις. Οφείλουμε, πάντως, να θορυβηθούμε από τις εξελίξεις στην Ολλανδία, τις οποίες, προφανώς, γνωρίζουμε όλοι, αφού, καλώς ή κακώς, εισάγουμε από τη χώρα και επηρεάζει τις τιμές, τουλάχιστον, στην Ευρώπη.

Μερικές ενδιαφέρουσες αναφορές της μελέτης του Γεωπονικού Πανεπιστημίου είναι οι εξής. Πρώτον, η αναφορά σε διακριτά προφίλ αγροτών στη σελίδα 4, προσαρμοστικών, εταιρικών, εντατικών, κληρονομικών. Είναι σημαντικό να γίνει μία τέτοια ανάλυση, όπως, επίσης, των αναγκών των αγροτών, αφού δεν μπορεί κανείς να προωθήσει τις ίδιες λύσεις σε όλους.

Δεύτερον, η αναφορά, επίσης, στη σελίδα 4, ότι «οι γεωργοί κυτταροκαλλιέργειας και οι γεωργοί ελεγχόμενου περιβάλλοντος ενδέχεται να έχουν έντονη επίδραση στο μελλοντικό τοπίο της γεωργίας, έτσι ώστε, ενδεχομένως, να διαταράξουν τη λειτουργία των υφιστάμενων επιχειρηματικών μοντέλων». Εδώ, θα θέλαμε να υπάρχει μία μεγαλύτερη ανάλυση, καθώς δεν το έχουμε καταλάβει καλά.

Αναφέρεται, επίσης, η γεωργία δέσμευσης άνθρακα, στη σελίδα 13, ως εξής: «με τα συστήματα γεωργίας δέσμευσης άνθρακα εφαρμόζονται αγροτικές πρακτικές που απομακρύνουν το CO2 από την ατμόσφαιρα, δίνοντας, επιπλέον, έσοδα στον παραγωγό, είτε μέσω ενισχύσεων από την ΚΑΠ, είτε μέσω ιδιωτικών συμφωνιών, όπως, για παράδειγμα, με τις αεροπορικές εταιρείες. Ενδεχομένως, κάτι τέτοιο θα προσελκύσει άλλου είδους επαγγελματίες στη γεωργία, οι οποίοι θα παράγουν ως υπηρεσία και όχι ως προϊόν. Είναι σωστό, βέβαια, αρκεί να μην είναι εις βάρος της καλλιέργειας τροφίμων, όπως συμβαίνει με τα βιοκαύσιμα.

Τρίτον, η αναφορά στη σελίδα 4, ότι «η υγιεινή διατροφή θα αποκτήσει μεγαλύτερη σημασία, παράλληλα με περιβαλλοντικές και ηθικές εκτιμήσεις, αλλά οι τιμές των τροφίμων θα εξακολουθούν να αποτελούν σημαντικό παράγοντα που καθορίζει τις διατροφικές επιλογές και οι μικρές αλυσίδες εφοδιασμού ενδέχεται να γίνουν συχνότερες», πρόκειται για το γνωστό θέμα με τη διαταραχή των αλυσίδων διανομής, διεθνώς. Εδώ, προστίθενται ως ευκαιρία, στη σελίδα 23, η διασύνδεση της αλυσίδας αξίας της αγροδιατροφής, με άλλες αλυσίδες, όπως με τον τουρισμό, τη φαρμακευτική βιομηχανία, τα καλλυντικά και τη χημική βιομηχανία. Εν προκειμένω, είτε μέσω της προσφοράς πρώτων υλών, είτε μέσω της απορρόφησης των προϊόντων τους, στο πλαίσιο της κυκλικής οικονομίας. Είναι κάτι που αναφέρουμε κι εμείς στο πρόγραμμά μας, ειδικά σε ότι αφορά στη σύνδεση με τον τουρισμό, ενώ είναι, εξαιρετικά, σημαντικό, αφού η χώρα μας έχει ελλειμματικό εμπορικό ισοζύγιο, που επιδεινώνεται, όταν αυξάνεται ο τουρισμός, όπως, επίσης, επιδεινώνεται γενικότερα το ισοζύγιό μας, όταν έχουμε ανάπτυξη.

Τέταρτον, υπάρχουν οι εξής αναφορές, που έχουμε κι εμείς, στην ευφυή γεωργία στη σελίδα 10, στη γεωργία ακριβείας στη σελίδα 11, εξαιρετικά, σημαντική, λόγω των περιορισμών στη χρήση πόρων από την πράσινη ατζέντα της Ευρωπαϊκής Ένωσης, καθώς,

επίσης, τα έξυπνα θερμοκήπια στη σελίδα 11. Όλα αυτά, όμως, απαιτούν επενδύσεις, ενώ το σωστό θα ήταν να παράγουμε αυτή την τεχνολογία και όχι να την εισάγουμε, όπως κάναμε στο παρελθόν.

Πέμπτον, είναι ενδιαφέρουσες οι αναφορές σε εφαρμογές για ιχνηλασιμότητα στη σελίδα 11, κάτι πολύ σημαντικό για τα Προϊόντα Ονομασίας Προέλευσης, καθώς, επίσης, σε συστήματα για την έγκαιρη πρόβλεψη ασθενειών στην κτηνοτροφία, στη σελίδα 12.

Έκτον, είναι, επίσης, σημαντική αναφορά της ορθής επιλογής φυτικού πολλαπλασιαστικού υλικού, δηλαδή, σπόρων και φυτωρίων, στη σελίδα 16, στη χρήση της βιοτεχνολογίας, όπως και στον μικροπολλαπλασιασμό, στη σελίδα 18. Οφείλουμε να σημειώσουμε εδώ, ότι σε Πανεπιστήμιο του Ισραήλ εξελίχθηκε μία τεχνολογία που εμποδίζει την εισαγωγή γενετικών υλικών στους σπόρους, χωρίς να τροποποιεί το DNA τους. Ιδιαίτερα ενδιαφέρουσα βρήκαμε την αναφορά σε αγροφωτοβολταϊκά, με εγκαταστάσεις πάνω από τη γη, όμως, όχι στη γη, σε ικριώματα, όπως στη Γερμανία, ενώ την είχαμε επισημάνει κι εμείς σε διάφορες ομιλίες μας. Είμαστε εναντίον των εγκαταστάσεων επάνω στη γη, αλλά όχι πάνω από τη γη.

Στην πρόθεση τώρα για γεωργικούς συμβούλους στη σελίδα 20, θα θέλαμε να ρωτήσουμε, πόσο θα κοστίσει και με ποια χρηματοδότηση; Υπάρχει, πάντως, έλλειψη κτηνιάτρων για κτηνοτροφικές μονάδες, όπου θα πρέπει να δρομολογηθεί κάτι σαν αγροτικό, αφού είναι πιο εύκολο και κερδοφόρο να ασχολούνται, πλέον, οι κτηνίατροι με κατοικίδια.

Σε ότι αφορά στο χαμηλό επίπεδο αγροτικής επαγγελματικής εκπαίδευσης, αποτελεί μία διαχρονική διαπίστωση, αν και φαίνεται ότι είναι καλή η παραγωγικότητα των αγροτών μας, με βάση τα δεδομένα. Όπως αναφέρεται στη σελίδα 20, μόλις, το 6,2% των αρχηγών γεωργικών εκμεταλλεύσεων έχει λάβει βασική εκπαίδευση, σε σύγκριση με τον μέσο όρο 22,7% της Ευρωπαϊκής Ένωσης των 27. Εντούτοις γι’ αυτό τους «κληρονομικούς» και μη εκπαιδευμένους αγρότες, που, ενδεχομένως, δραστηριοποιούνται από ανάγκη και όχι από επιλογή, μάλλον φταίει η Πολιτεία, για να μην πω σίγουρα, η οποία δεν προωθεί και δεν αυξάνει την κερδοφορία τους. Επίσης, επειδή δεν τους παρέχει κίνητρα, όπως θα ήταν, για παράδειγμα, η φθηνή στέγαση στην επαρχία, ενδεχομένως, με δημόσια ακίνητα, κ.λπ..

Σε σχέση με το ικανοποιητικό επίπεδο της μεταποίησης στα τρόφιμα, αναφέρεται ότι «η εγχώρια παραγωγή καλύπτει, σε πολύ μεγάλο βαθμό, τα προϊόντα που χρησιμοποιούνται στη γεωργία και στη μεταποίηση. Εισάγονται μόνο το 11% των προϊόντων της γεωργίας και το 17% των μεταποιημένα προϊόντων που χρησιμοποιούνται σε περαιτέρω παραγωγική διαδικασία». Το πρόβλημα εδώ, είναι το ότι στο βαμβάκι, για παράδειγμα, που είναι μία μεγάλη καλλιέργεια, είναι ανύπαρκτη η μεταποίηση και η αλυσίδα παραγωγής, με το κλείσιμο της κλωστοϋφαντουργίας, με αποτέλεσμα να επιδοτείται και να εξάγεται στην Τουρκία. Έχει καταστραφεί, επίσης, η καλλιέργεια τεύτλων και η παραγωγή ζάχαρης ζωοτροφών, ακόμη και βιοκαυσίμων από αυτά. Απλά, επιδοτούνται και αφήνονται στα χωράφια για να σαπίσουν.

Μεγάλο ενδιαφέρον έχει η αναφορά στην ερημοποίηση στη σελίδα 7. «Το 1/3 των ελληνικών εδαφών υπόκειται σε υψηλό δυνητικό κίνδυνο ερημοποίησης, που σημαίνει πώς τα εδάφη αυτά είναι ακατάλληλα για παραγωγή τροφίμων ή για παραγωγή ανταγωνιστικών προϊόντων ποιότητας». Εν προκειμένω, δεν είναι μοιραίο επακόλουθο της κλιματικής αλλαγής, όπως λέγετε, αλλά καθαρά θέμα πολιτικής, δηλαδή, πολιτικών αποφάσεων. Στο

Ισραήλ, έχει καταπολεμηθεί, ενώ στην Κίνα προωθείται η δενδροφύτευση με τη μέθοδο καλλιδένδρων του Έλληνα Καθηγητή Καλλίστρατου, η οποία αναπτύχθηκε για αντίξοες εδαφολογικές συνθήκες, όπως και για καμένες εκτάσεις, αλλά αγνοήθηκε, ως συνήθως, στην Ελλάδα. Η μέθοδος, εκτός από την Κίνα, χρησιμοποιήθηκε και στην Αφρική.

Σε σχέση με την προστασία της βιοποικιλότητας αναφέρονται τα εξής. «Οι ορθές πρακτικές γεωργικής διαχείρισης μπορούν να έχουν ουσιαστικό θετικό αντίκτυπο στη διατήρηση της άγριας χλωρίδας και πανίδας της Ευρωπαϊκής Ένωσης. Η παραδοσιακή γεωργία συμβάλλει στη διαφύλαξη ορισμένων φυσικών ή μη φυσικών οικοτόπων. Είναι κάτι που έχουμε πει κι εμείς για την ομαδική κτηνοτροφία, για παράδειγμα, έτσι ώστε να βελτιωθεί η πρόσβαση σε βοσκοτόπια και να μειωθεί, επιτέλους, η γραφειοκρατία, ενώ πρέπει να δοθούν φορολογικά κίνητρα, ειδικά σε ακριτικές περιοχές.

Τέλος, υπάρχει ανάγκη παραγωγής σπόρων, όπως, επίσης και των άλλων αγροεφοδίων που εισάγονται. Εμείς έχουμε υποστηρίξει τη δημιουργία τραπεζών σπόρων. Το έχουμε πει πάρα πολλές φορές, ενώ η Ελλάδα διαθέτει μόνο μία και κρατική, το εργαστήριο της «ΕΛΓΟ ΔΗΜΗΤΡΑ» στη Θέρμη. Χρειάζονται, επίσης, σπόροι για παραγωγή, ενώ πρόκειται για ένα θέμα εθνικής ασφαλείας. Η Τουρκία διαθέτει 32 τράπεζες σπόρων, παράγει 700.000 τόνους σπόρους και εξάγει σπόρους, αξίας 190 εκατομμυρίων δολαρίων. Αντίθετα, στην Ελλάδα το μεγαλύτερο ποσοστό εισάγεται. Είναι, πραγματικά, ντροπή για τη χώρα μας και πρέπει να σταματήσει κάποια στιγμή.

Οι σπόροι πολλαπλασιαστικό υλικό αποτελούν το 8% του κόστους, ενώ το 32% είναι ενέργεια και λιπαντικά, σύμφωνα με τον πίνακα της Eurostat. Ακόμη χειρότερα, λόγω της ανόδου των τιμών της ενέργειας, το μερίδιό της στο κόστος αυξάνεται, κάτι που, βέβαια, οφείλεται στα τρομακτικά λάθη της Κυβέρνησης με το ρεύμα, καθώς, επίσης, με τον ΦΠΑ και τον Ειδικό Φόρο Κατανάλωσης στα καύσιμα.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Ειπώθηκαν κάποιες ανακρίβειες στο Πρόγραμμα Αγροτικής Ανάπτυξης 2014-2020, το οποίο επεξεργάστηκα μαζί με τους συνεργάτες μου και το καταθέσαμε το 2014. Το Πρόγραμμα αυτό εγκρίθηκε ατόφιο, όπως, ακριβώς, το είχαμε επεξεργαστεί, με τα ίδια μέτρα, με τις ίδιες δράσεις, με τον ίδιο απαράλλαχτο προϋπολογισμό. Μόνο που υπήρξε μία αυξομείωση ως προς τα κονδύλια, που έχουν να κάνουν με την απώλεια, πάνω από ένα δισεκατομμύριο από το προηγούμενο Πρόγραμμα 2007-2013, εξαιτίας των παλινωδιών κα των καθυστερήσεων που επέδειξε η προηγούμενη Κυβέρνηση, λόγω των γνωστών γεγονότων του 2015. Να μην τα επαναλαμβάνω. Δέκα μήνες κρατούσαν στο συρτάρι τις απαντήσεις της Διαχειριστικής Αρχής που έπρεπε να αποσταλούν στην Ευρωπαϊκή Επιτροπή. Και γι’ αυτό υπήρξε αυτή η καθυστέρηση.

Απλώς, επαναλαμβάνω, μειώθηκαν, εξαιτίας της απώλειας του ενός δις του προηγούμενου Προγράμματος, τα κονδύλια του νέου Προγράμματος 2014-2020, κατά 21%, εις βάρος του νέου Προγράμματος. Αρκεί να πω ένα παράδειγμα, ότι στα σχέδια βελτίωσης, υπήρχε μία απώλεια των 200 εκατομμυρίων. Δεν έχουν προσθέσει ούτε ένα ευρώ. Έξι δισεκατομμύρια διασφάλισε τη δική μας η Κυβέρνηση και επιπλέον, για πρώτη φορά στα χρονικά, δεν έχει ξανασυμβεί ποτέ αυτό, διπλασιάσαμε τους πόρους του Προγράμματος Αλιείας, με τη συνδρομή της τότε Επιτρόπου, της Μαρίας Δαμανάκη. Δεν έχει ξαναγίνει αυτό. Συνεπώς, «στο σπίτι του κρεμασμένου, να μην μιλάμε για σχοινί». Και σταματώ σε αυτό.

Κύριε Πρόεδρε, είμαι υποχρεωμένος να αλλάξω την αρχική μου ομιλία και να πάω σε θέματα της εφαρμοσμένης πολιτικής. Ωστόσο, θα επισημάνω, ότι είναι, εξαιρετικά, ενδιαφέρουσα η μελέτη που μας παρουσιάστηκε για τον αγροδιατροφικό τομέα και, κυρίως, για τις προκλήσεις που θα κληθεί να αντιμετωπίσει, τα επόμενα χρόνια. Όμως, για να γίνουν όλα αυτά, θα πρέπει, πρωτίστως, να έχουμε διασφαλίσει την επιβίωση και τη θωράκιση της πρωτογενούς μας παραγωγής από εξωγενείς παράγοντες, αλλά και από κάποιες «παθογένειες» που εξακολουθούν να την απειλούν. Πρώτα απ’ όλα, από τα ακραία φαινόμενα, συνέπεια της κλιματικής κρίσης, που, δυστυχώς, όλο και συχνότερα, πλήττουν και τη χώρα μας. Κραυγαλέο και πρόσφατο παράδειγμα αποτελεί η τελευταία θεομηνία, με τις ακραίες και υπερβολικές βροχοπτώσεις του τριημέρου από 9-11 Ιουνίου, που κατέστρεψαν ολοκληρωτικά την παραγωγή σε βασικά μας προϊόντα, που ήταν στο στάδιο της ωρίμανσης και της συγκομιδής.

Εδώ, έχουμε το εξής οξύμωρο: τα μεν κεράσια σωστά να αποζημιώνονται για τις ζημιές από τις βροχοπτώσεις, αλλά τα ροδάκινα, τα νεκταρίνια και τα βερίκοκα να μένουν έξω από την αποζημίωση, διότι, δήθεν, δεν καλύπτονται από τον κανονισμό του ΕΛΓΑ. Λέω δήθεν, διότι, όπως και το 2017, έχω αποδείξει, με τεκμηριωμένα και αδιαμφισβήτητα στοιχεία, ότι οι ζημιές από άκαιρες υπερβολικές βροχοπτώσεις αποζημιώνονται, βάσει των άρθρων 3 και 5 του κανονισμού του ΕΛΓΑ. Όπως ακόμη και από το πόρισμα της επιτροπής, που συγκροτήθηκε το 2017 με υπουργική απόφαση, ορίζεται ξεκάθαρα, ότι η ζημιά είναι άμεση και επομένως, καλύπτεται ασφαλιστικά από τον ΕΛΓΑ. Ακόμα πιο ξεκάθαρη ήταν και η γνωμοδότηση του, κατ’ εξοχήν, αρμόδιου Ινστιτούτου των Φυλλοβόλων Δέντρων της Νάουσας, ότι η ζημιά είναι άμεση και οφείλεται στις άκαιρες υπερβολικές βροχοπτώσεις.

Τι έγινε, τότε; Όλοι θυμόμαστε τα «μασκαραλίκια» που μεθοδεύτηκαν, όταν ανάγκασαν τους συνεταιρισμούς να μαζεύουν παράτυπα δηλώσεις, να πληρώνουν δηλωτικά οι αγρότες στους συνεταιρισμούς και τα κομματικά στελέχη να διαγράφουν και να προσθέτουν ποικιλίες, σε ένα πρωτοφανές ανήκουστο «αλισβερίσι» συναλλαγής.

Εντούτοις, μετά λύπης μου, ακούω από ορισμένους συναδέλφους να ζητάνε να αποζημιωθούν από κρατικές οικονομικές ενισχύσεις, δηλαδή, τα παλιά ΠΣΕΑ, ενώ ο κανονισμός είναι σαφέστατος. Γι’ αυτό δεν πρόκειται να σταματήσω να επιμένω, να εφαρμοστεί άμεσα και να μην επαναληφθούν αυτά που συνέβησαν το 2017, διότι οι πρόσφατα κατεστραμμένοι παραγωγοί μας εξοργίζονται -και δικαίως- ότι σώνει και καλά θέλουν να τους πείσουν, ότι οι ζημιές του τριημέρου του Ιουνίου δεν είναι άμεσες από τις σφοδρές βροχοπτώσεις και δεν αποζημιώνονται. Αν αυτό δεν είναι παράνοια, τότε τι είναι; Πρέπει να εφαρμοστεί, λοιπόν, ο κανονισμός του ΕΛΓΑ, ότι λέει.

Κάτι αντίστοιχο έζησαν και πέρυσι οι δενδροκαλλιεργητές μας, που η παραγωγή τους «χτυπήθηκε» από τους ανοιξιάτικους παγετούς στο προανθικό στάδιο, ζημιά που, όντως, δεν καλύπτεται από τον κανονισμό του ΕΛΓΑ. Κατατέθηκε τότε, τον Ιούλιο 2021 τροπολογία, για να αποζημιωθούν από τον ΕΛΓΑ, για την οποία, εγκαίρως, επεσήμανα από το βήμα της Βουλής, ότι θα οδηγήσει σε αδιέξοδο και ότι οι πληγέντες δεν θα εισέπρατταν ούτε προκαταβολές, ούτε εξόφληση. Παρ’ όλα αυτά, η τροπολογία επανακατατέθηκε τον Νοέμβριο, με μόνη διαφορά από την αρχική, ότι παράτεινε τις προθεσμίες. Πάλι προειδοποίησα, ότι δεν πρόκειται να δοθεί λύση και πάλι δικαιώθηκα, αλλά τι να το κάνω; Το «μάρμαρο» το πληρώνουν οι παραγωγοί, οι οποίοι, επί δεκαπέντε μήνες, είναι απλήρωτοι και μάλιστα, οι περισσότεροι εξ αυτών είναι μονοκαλλιεργητές. Αντιλαμβάνεστε, ότι υπάρχει πρόβλημα επιβίωσης.

Πριν από ενάμιση μήνα, υπεγράφη η απόφαση να ενταχθούν οι ζημιές στο πρόγραμμα κρατικών ενισχύσεων. Όμως, αν αυτή η διαδικασία ακολουθηθεί, με την υποχρέωση των παραγωγών να καταθέσουν φάκελο με τα δικαιολογητικά, δεν υπάρχει περίπτωση να προλάβουν να πληρωθούν μέσα στο 2022. Δύο είναι οι λύσεις: η πρώτη είναι αυτό να γίνει με την προσκόμιση των στοιχείων απευθείας από την Ανεξάρτητη Αρχή Δημοσίων Εσόδων, χωρίς τη χρονοβόρα εμπλοκή των παραγωγών και να πληρωθούν γρήγορα. Η δεύτερη που είναι η σωστότερη και η δικαιότερη, είναι να κατατεθεί τροπολογία που να εντάσσει το προανθικό στάδιο στον κανονισμό του ΕΛΓΑ. Δεδομένου, ότι οι εκτιμήσεις έχουν γίνει και έχουν εκδοθεί πορίσματα, οι ζημιές θα αποζημιωθούν άμεσα και ακριβοδίκαια. Να σημειωθεί, ότι κάτι αντίστοιχο έγινε, πριν από 22 χρόνια, για την ένταξη της ανθοφορίας στον κανονισμό. Όλοι θυμόμαστε τότε τους ομηρικούς καυγάδες, αν είναι στο στάδιο της ανθοφορίας, αν είναι στο στάδιο του καρπού, κ.λπ.. Είναι μία ρεαλιστική λύση αυτό που προτείνω και όπως τότε βρέθηκε τρόπος να αντιμετωπιστεί το κόστος, το ίδιο μπορεί να γίνει σήμερα και με το προανθικό στάδιο, χωρίς να επιβαρυνθούν ούτε ένα ευρώ οι αγρότες και χωρίς να διαταραχθεί ο προϋπολογισμός του ΕΛΓΑ. Υπάρχει η λύση που ακολουθήσαμε πριν από 22 χρόνια.

Ένα τρίτο θέμα, που, αυτή τη στιγμή, είναι σε εκκρεμότητα, είναι η αποζημίωση των παραγωγών στα σταφύλια superior της Κρύας Βρύσης, όπως, επίσης, και στο Όψιμο Έδεσσας, που το 2020 έμειναν αδιάθετα, λόγω των σκληρών περιοριστικών μέτρων της πανδημίας. Έχω στείλει όλα τα στοιχεία πριν από ενάμιση μήνα. Πρέπει να ληφθεί δε υπόψη, ότι με τα ίδια στοιχεία, η προηγούμενη ηγεσία του ΥΠΑΑΤ είχε αναγνωρίσει τη ζημιά και είχε δεσμευτεί για αποζημιώσεις. Συνεπώς, καιρός είναι να κλείσει και αυτή η εκκρεμότητα, όπως πρέπει να κλείσει και η εκκρεμότητα που έχει σχέση με τις προσωρινές δηλώσεις, τις οριστικές δηλώσεις και τις λανθασμένες δηλώσεις, που κάποιοι παραγωγοί, εξαιτίας του πρώτου σκληρού lockdown, είχαν ελλιπή ενημέρωση, δεν είχαν εξοικείωση με το internet και δεν ενημερώθηκαν, ότι έπρεπε να πάνε να ρίξουν σε ένα χαρτόκουτο μία προσωρινή ιδιόχειρη δήλωση. Συνεπώς, είναι μία εκκρεμότητα που πρέπει να κλείσει.

Ταυτόχρονα, θα πρέπει να πούμε, ότι οι τιμές των προϊόντων, όπως είναι κεράσια, ροδάκινα, βερίκοκα, έχουν πέσει σε απίστευτα χαμηλά επίπεδα και εγώ το αποδίδω στις συνέπειες του πολέμου της Ουκρανίας, αλλά και στο εμπάργκο που συνεχίζεται από το 2014 μέχρι και σήμερα, που τους κρατάει αποκλεισμένους από τη μεγάλη ρωσική αγορά και από την ουκρανική αγορά, με καταλυτικές επιπτώσεις στη διάθεση της παραγωγής και πραγματική μείωση του εισοδήματός τους. Βάσει, λοιπόν, της κοινοτικής αλληλεγγύης, θα πρέπει η Ευρωπαϊκή Επιτροπή να εκταμιεύσει κονδύλια για μέτρα ρεαλιστικά και στοχευμένα, για στήριξη των πληγέντων παραγωγών από τις από τις συνέπειες του πολέμου και το συνεχιζόμενο εμπάργκο, αλλά και από τις επιπτώσεις της κλιματικής κρίσης.

Κυρίες και κύριοι συνάδελφοι, μιας και η μελέτη αναφέρεται σε ανάγκη εκσυγχρονισμού του αγροδιατροφικού τομέα και κατηρτισμένων παραγωγών, πρέπει να βάλουμε ένα τέλος σε κάποια πράγματα που μόνο εκσυγχρονισμό και πρόοδο δεν εγγυώνται. Για παράδειγμα, υπάρχουν σήμερα νέοι πτυχιούχοι που εντάχθηκαν στο πρόγραμμα νέων αγροτών, αλλά επειδή πήραν και δεύτερο πτυχίο της ίδιας σχολής σε άλλο αντικείμενο του αγροδιατροφικού τομέα, όμως, χωρίς να φοιτήσουν, αλλά πήγαιναν μόνο στις εξετάσεις, δουλεύοντας στα χωράφια, οκταπλασιάζοντας την αγροτική εκμετάλλευση,

αντί να επιβραβευτούν, απεντάχτηκαν από το πρόγραμμα, ενώ, επιπλέον, τους ζητάνε να επιστρέψουν και χρήματα. Είναι να αναρωτιέται κανείς, αν τέτοιες καταστάσεις συμβάλλουν στον εκσυγχρονισμό και στην ανανέωση του αγροτικού πληθυσμού.

Ο κ. Μπουκώρος έκανε μία πολύ τεκμηριωμένη ανάλυση γύρω από αυτό το θέμα και δεν έχω περισσότερο χρόνο να επεκταθώ. Όμως, υπάρχουν και νέοι κτηνοτρόφοι που κληρονόμησαν παραδοσιακές κτηνοτροφικές μονάδες, θέλουν να τις εξελίξουν σε σύγχρονα ευρωπαϊκά πρότυπα, αλλά έχουν εμπλακεί στα γραφειοκρατικά «γρανάζια» και η έκθεση που τους κληροδοτήθηκε δεν τους παραχωρείται και ταλαιπωρούνται ενάμιση χρόνο τώρα. Το μεν Υπουργείο Περιβάλλοντος τους δίνει την άδεια, αλλά η Διεύθυνση Διαχείρισης Δημόσιας Περιουσίας του ΥΠΑΑΤ τους την αρνείται, με τον ισχυρισμό ότι είναι σε περιοχή NATURA., ενώ ο νόμος επιτρέπει την παραχώρηση για παραδοσιακές δραστηριότητες, όπως είναι η κτηνοτροφία, σε μία στιγμή, μάλιστα, που η εγχώρια γαλακτοβιομηχανία έχει ανάγκη από γάλα. Είναι γνωστό ότι οι αγρότες και οι κτηνοτρόφοι φεύγουν από το επάγγελμα. Η Κυβέρνηση έχει πάρει μέτρα συγκεκριμένα, τους έχει στηρίξει και θα τους στηρίξει, ακόμη περισσότερο. Είναι πρωτοφανές, ότι, για πρώτη φορά από τη Μεταπολίτευση, έχει μειώσει σημαντικά τους φορολογικούς συντελεστές και τις ασφαλιστικές εισφορές.

Αγαπητέ Υπουργέ, πάντα πίστευα και πιστεύω, ότι σε κάθε νέο Υπουργό πρέπει να δίνεται ένας εύλογος χρόνος, για να ενημερωθεί και να εξοικειωθεί. Από την πρώτη στιγμή, σας συνεχάρην και έθεσα τον εαυτό μου στο πλευρό σας και σας μίλησα γι’ αυτόν τον εύλογο χρόνο. Αυτός ο χρόνος έχει τελειώσει. Προσπαθώ να επικοινωνήσω μαζί σας, αλλά, ενδεχομένως, λόγω των μεγάλων υποχρεώσεων που έχετε, δεν κατέστη δυνατόν. Γι’ αυτό τώρα που ενημερωθήκατε για κάποια από αυτά τα θέματα, που έπρεπε να σας πληροφορήσω, θα περιμένω, ασφαλώς, τις απαντήσεις και τις λύσεις.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Επίσης, να ευχαριστήσω και τους συναδέλφους για την παρουσία τους, αλλά πάνω απ’ όλα να ευχαριστήσω και τους εκπροσώπους της Ernst & Young και, βεβαίως τον Πρύτανη του Γεωπονικού Πανεπιστημίου, γιατί, πραγματικά, με τις δύο αυτές μελέτες, νομίζω ότι έχουν δώσει σε όλους μεγάλο αντικείμενο, όχι απλά για προβληματισμούς, αλλά και για λύσεις, γιατί το ζητούμενο είναι οι προτεινόμενες λύσεις.

Βεβαίως, είμαι υποχρεωμένος, πριν μπω στο κείμενο της ομιλίας μου, να κάνω κάποιες παρατηρήσεις για τις δυο αυτές συνεδριάσεις. Δυστυχώς, κάποιες στιγμές, θεώρησαν κάποιοι συνάδελφοι, ότι η συνεδρίαση αυτή είναι αντικείμενο Κοινοβουλευτικού Ελέγχου. Ο Κοινοβουλευτικός Έλεγχος είναι δικαίωμα του κάθε Βουλευτή και βεβαίως, η πολιτική ηγεσία του Υπουργείου ανταποκρίνεται πάντα, όπως έχει υποχρέωση. Προχθές, απάντησα σε δύο Επίκαιρες Ερωτήσεις, συνάδελφοι μου. Οπότε νομίζω, ότι τελικά απαξιώνει το περιεχόμενο της σημερινής συνεδρίασης, το να παίρνουμε τις ευκαιρίες για άσκηση Κοινοβουλευτικού ελέγχου. Έχουμε πολλές άλλες ευκαιρίες να το κάνουμε. Το παραβλέπω.

Είμαι υποχρεωμένος, όμως, να σταθώ σε τρία ζητήματα, τα οποία θεωρώ ότι είναι αρκετά σοβαρά. Πρώτον, για την παρουσίαση της μελέτης της Παγκόσμιας Τράπεζας στη Θεσσαλονίκη, πριν από έναν μήνα περίπου, έχω να πω, ότι, βεβαίως, θα παρουσιαστεί και

στην αρμόδια Επιτροπή και θα προγραμματίσουμε μία τέτοια συνεδρίαση. Η παρουσίαση στη Θεσσαλονίκη δεν έγινε, εν κρυπτώ, και δεν έγινε σε ένα ακροατήριο, το οποίο δεν ήταν σχετικό. Έγινε σε ομάδες παραγωγών και έγινε με την ευκαιρία παρουσίας εκπροσώπων της Παγκόσμιας Τράπεζας στην Ελλάδα, στα Χανιά, και με την ευκαιρία της παρουσίας τους στα Χανιά, σε μία άλλη ημερίδα που υπήρχε, υπήρξε αυτή η δυνατότητα της παρουσίασης στη Θεσσαλονίκη σε ομάδες παραγωγών, με την παρουσία των Γενικών Γραμματέων του Υπουργείου, με τη δική μου παρουσία και με την παρουσία των εκπροσώπων όλων των κομμάτων. Ακριβώς, επειδή είναι μία μελέτη, η οποία έχει εκπονηθεί, μετά από απόφαση του Υπουργείου Αγροτικής Ανάπτυξης, βεβαίως και θα παρουσιαστεί στα αρμόδια όργανα.

Μία δεύτερη παρατήρηση, σε σχέση με τα σχόλια που έγιναν, αναφορικά με το στρατηγικό σχέδιο για τη νέα ΚΑΠ. Πράγματι, κύριοι συνάδελφοι του ΣΥΡΙΖΑ, έγιναν 269 παρατηρήσεις. Είναι ο μέσος όρος των παρατηρήσεων για όλα τα κράτη μέλη. Είναι παρατηρήσεις, οι οποίες δεν εμποδίζουν καθόλου την έγκριση του τελικού σχεδίου. Υπήρξαν, ήδη, οι απαντήσεις από εμάς σε κάποια από τα σημεία αυτά, αλλά μην εντυπωσιάζουμε με τον αριθμό. Τα περισσότερα είναι για τήρηση γενικών αρχών. Λίγες από τις παρατηρήσεις είναι στοχευμένες, αλλά είναι ακριβώς ο ίδιος αριθμός, ίσως και μικρότερος, από αυτόν που δόθηκε και σε άλλα κράτη μέλη.

Επίσης, σε σχέση με τις συνδεδεμένες ενισχύσεις, έχω τοποθετηθεί δημόσια και ξεκάθαρα στο ζήτημα αυτό. Από τον ΣΥΡΙΖΑ δεν έχω ακούσει κάποια τοποθέτηση. Ας τοποθετηθούν για την ανάγκη, είτε νέων εντάξεων, είτε απεντάξεων. Ας τοποθετηθούν επίσημα. Εγώ έχω τοποθετηθεί σε απάντηση σε Επίκαιρη Ερώτηση εντός της Βουλής.

Τέλος, γιατί πρέπει να θυμόμαστε και μερικά πράγματα, σε ότι αφορά στην εθνική πολιτική για το κρασί, εμένα τα χρόνια του ΣΥΡΙΖΑ μου θυμίζουν έναν φόρο, ο οποίος επιβλήθηκε στο κρασί και τον οποίο, βεβαίως, η παρούσα Κυβέρνηση κατήργησε.

Να πω, επίσης, ότι το ισοζύγιο των αγροτικών προϊόντων, τα δύο τελευταία χρόνια, για πρώτη φορά, είναι θετικό, κατά μισό δισεκατομμύριο για συγκεκριμένους λόγους, με βάση την αύξηση της εξαγωγικής δραστηριότητας μεγάλων μονάδων, μεγάλων συνεταιρισμών, αλλά αυτό είναι ένα γεγονός, το οποίο καταγράφεται. Για δύο χρόνια, το 2020 και 2021, και για πρώτη φορά, εδώ και 35 χρόνια, έχουμε θετικό ισοζύγιο στην εξαγωγή στα αγροτικά προϊόντα.

Λοιπόν, για όποια άλλη συζήτηση είμαι πρόθυμος και διαθέσιμος πάντα να γίνει, όπως και σε όποια απορία συναδέλφων, επί πολλών χρήσιμων παρατηρήσεων που έγιναν, επίσης, είμαι πρόθυμος να απαντήσω. Απλώς, δεν ήταν αντικείμενο της σημερινής συνεδρίασης όλες οι αναφορές που έγιναν. Έτσι, λοιπόν, με τη διαδικασία του Κοινοβουλευτικού Ελέγχου, είτε με όποια άλλη διαδικασία επιθυμεί ο καθένας, αλλά και της άμεσης επαφής, μπορούν να δοθούν οι απαντήσεις που είναι απαραίτητες και χρήσιμες για όλους.

Οφείλω, ωστόσο, να πω, ότι, δυστυχώς, η παρούσα συγκυρία των εξελίξεων γενικότερα, θέτει πολλά ζητούμενα, που και τα συμπεράσματα των πολύ έγκυρων μελετών σας, τα ανατρέπουν, από εξάμηνο σε εξάμηνο. Κι αυτό, γιατί η ενεργειακή κρίση, έχει φέρει νέα ζητήματα στην αγροτική παραγωγή, ενώ η επιδείνωση της κλιματικής κρίσης γίνεται με έναν τρόπο που δεν τον υπολογίζαμε και δεν τον περιμέναμε. Είναι πολύ έντονη η κλιματική κρίση και φοβάμαι ότι ο πόλεμος, που αναγκάζει κάποιες χώρες να επιστρέψουν σε παλιές πρακτικές και μεθόδους παραγωγής ενέργειας, θα την επιδεινώσει ακόμη περισσότερο. Δυστυχώς, ίσως, το μεγαλύτερο αρνητικό αποτύπωμα αυτού του πολέμου, πέρα βέβαια, από

την ταλαιπωρία ενός ολόκληρου λαού, στη συνέχεια, θα είναι αυτό. Δηλαδή, ότι θα έχουμε οπισθοδρόμηση σε πολιτικές που ως ευρωπαϊκή κοινότητα κατευθυνόμασταν. Τώρα βλέπουμε μία αναγκαστική οπισθοδρόμηση, η οποία δεν ξέρω τελικά πόσο αρνητικό αντίκτυπο θα έχει στα φαινόμενα της κλιματικής κρίσης, τα οποία τόσο έντονα, πλέον, επηρεάζουν τον πρωτογενή τομέα.

Αυτές οι αλλαγές, λοιπόν, αλλά και νέοι όροι που μπαίνουν στην καθημερινή μας συζήτηση, έχουν μπει στη δική μας συζήτηση, αλλά δεν έχουν μπει ακόμη στον αγροτών, είναι δεδομένα που αλλάζουν, ότι είχαμε ως υφιστάμενη κατάσταση μέχρι σήμερα. Άκουσα να μιλάμε για το Χρηματιστήριο του Άνθρακα. Μπορούν να καταλάβουν, όσοι ασχολούνται με το συγκεκριμένο αντικείμενο, πόσο σημαντικό είναι για τα επόμενα χρόνια.

Άκουσα πολύ προσεκτικά να μιλάτε, κύρια συνάδελφε του Κ.Κ.Ε., για το θέμα του νερού. Αυτό το πολύ σημαντικό ζήτημα, το οποίο θα πρέπει να συνδέεται απόλυτα πια με κάθε παραγωγική δραστηριότητα τα επόμενα χρόνια. Δηλαδή, η πηγή του νερού και η νομιμότητα της χρήσης του, με κάθε παραγωγική δραστηριότητα.

Βεβαίως, μιλάμε και για την ανάγκη του μετασχηματισμού στον πρωτογενή τομέα, του ψηφιακού μετασχηματισμού, όταν, δυστυχώς, όλοι μας συνομολογούμε, ότι οι «παθογένειες» του πρωτογενούς τομέα στη χώρα μας για δεκαετίες έχουν διορθωθεί ελάχιστα. Αυτή είναι μία πραγματικότητα.

Υπάρχει λύση; Υπάρχει διέξοδος σε αυτή την κατάσταση, έτσι ώστε να μπορέσει ο πρωτογενής τομέας της χώρας μας, όχι μόνο να ανταπεξέλθει στις δύσκολες συγκυρίες της επισιτιστικής κρίσης, όπως διαφαίνεται παγκόσμια, αλλά και στην ανάγκη που είναι δεδομένη, της αύξησης της παραγωγής, μέχρι το 2050, κατά 50%, συνολικά;

Βεβαίως, ότι συμβαίνει στο μικρόκοσμο της χώρας και στην Ευρώπη, δεν είναι ποτέ ασύνδετο με ότι συμβαίνει παγκοσμίως. Αυτή τη στιγμή, από αυτό το βήμα μπορώ να πω, όπως μπορούν να σας πουν και οι επιστήμονες, ότι ζήτημα επισιτιστικής επάρκειας στη χώρα μας δεν υπάρχει και δεν διαφαίνεται. Όμως, δεν ξέρουμε, κατά πόσο όλες αυτές οι εξελίξεις το επόμενο διάστημα, θα επηρεάσουν τη λειτουργία της εφοδιαστικής αλυσίδας για παράδειγμα ή η ενεργειακή κρίση και τα κλιματικά φαινόμενα θα επηρεάσουν, παγκοσμίως, τα διαθέσιμα αποθέματα, τα οποία μετά θα επηρεάσουν όλες τις χώρες. Καταλαβαίνετε ότι η Βόρεια Αφρική, αν δεν μπορεί να ανταπεξέλθει και λόγω του κόστους αγοράς πρώτων υλών στις ανάγκες αυτές, αυτό θα επηρεάσει συνολικά την Ευρώπη.

Έχουμε μπροστά μας καινούργιες συνθήκες που έχουν διαμορφωθεί και στις οποίες πρέπει και υποχρεούμαστε να τις αντιμετωπίσουμε. Υπάρχει εθνική στρατηγική επί του ζητήματος αυτού, έτσι όπως έχει διαμορφωθεί η κατάσταση, αυτή τη στιγμή; Υπάρχουν πολλές πολιτικές και πρωτοβουλίες που είναι σε εξέλιξη, ενώ και άλλες πολλές, γρήγορα και άμεσα, πρέπει να προστεθούν. Η σημερινή συζήτηση είναι ένας απαραίτητος συνδετικός κρίκος σε όλη αυτή τη διαδικασία, η οποία είναι αναγκαίο να γίνει άμεσα.

Εγώ θα αναφέρω μερικές άμεσες λύσεις βραχυχρόνιες, οι οποίες, ήδη, είναι σε εξέλιξη, δηλαδή, είναι σε πραγμάτωση. Το ζήτημα του μικρού οικογενειακού κλήρου στη χώρα μας, τον αναφέρουμε όλοι ως ένα από τα μεγάλα αρνητικά του πρωτογενούς τομέα. Είναι μια πραγματικότητα. Λύνεται σήμερα άμεσα; Η οριστική λύση είναι ένας πολύ καλός και παραγωγικός αναδασμός. Δυστυχώς, στη χώρα μας, γίνονται λίγοι αναδασμοί τα τελευταία χρόνια και αργούν και πολύ οι διαδικασίες.

Ποιος είναι ο τρόπος, όμως, να μπορέσει τελικά μία έκταση να επεκταθεί; Να τη δει κάποιος, δηλαδή, ως μία έκταση μεγάλη και κατάλληλη για τη χρήση των νέων δεδομένων, τα οποία μας δίνει η τεχνολογία και η ευφυής γεωργία, ώστε πολύ πιο εύκολα να μπορέσουμε να έχουμε οικονομία κλίμακος στην καλλιέργεια μιας μεγάλης έκτασης και αντί για μία έκταση τριών στρεμμάτων, να έχουμε μία έκταση πενήντα και εκατό στρεμμάτων, που πολύ πιο εύκολα μπορεί να γίνει μια καλλιέργεια με μικρότερο κόστος παραγωγής που είναι και το μεγάλο ζητούμενο.

Πρέπει να έχουν συνένωση των εκτάσεων, μέσω των ομάδων παραγωγών, ίσως, σε κάποιες περιοχές, μέσω των συνεταιρισμών. Οι ομάδες παραγωγών, ουσιαστικά, είναι μία λύση, άμεση και γρήγορη, η οποία, μπορεί να ενώσει εκτάσεις. Κι εμείς δίνουμε κίνητρα, στις ομάδες παραγωγών. Ουσιαστικά κίνητρα, όχι σε ένα θεωρητικό πεδίο. Το 50% της φορολόγησης, για τα επόμενα οκτώ χρόνια, του εισοδήματος των φυσικών προσώπων που συμμετέχουν σε συνεταιρισμούς, σε ομάδες παραγωγών, και στη συμβολαιακή γεωργία, δεν είναι απλά μία άμεση βοήθεια και ενίσχυση, αλλά δείχνει και δίνει τον τόνο, την κατεύθυνση, την προτεραιότητα. Δεν μπορεί στην Ελλάδα, να διακινούνται, μέσω συνεργατικών σχημάτων, περίπου, το 18% του παραγόμενου προϊόντος και στο εξωτερικό να είναι το 65%.

Γίνεται, λοιπόν, εύκολα κατανοητό, πόσο πιο εύκολη είναι η οικονομία και στην αγορά των πρώτων υλών και στην πώληση των προϊόντων, πόσο πιο «ανθεκτικός» είναι ο παραγωγός, όταν συμμετέχει σε ένα τέτοιο συνεργατικό σχήμα.

Αυτή την προτεραιότητα, που διαπιστώνω ότι τη στηρίζουν τα πολιτικά κόμματα, ας τη στηρίξουμε ακόμη περισσότερο με συγκεκριμένες πολιτικές. Είναι δύσκολο να αλλάξουμε την κουλτούρα, δυστυχώς, πολλών αγροτών μας στον συγκεκριμένο τομέα. Φταίνε κι εδώ οι «παθογένειες» δεκαετιών. Οφείλουμε να το πράξουμε όλοι με υπευθυνότητα, γιατί είναι προς το συμφέρον του παραγωγού αυτό. Και οι ομάδες παραγωγών πια είναι πολύ ευέλικτες, είναι ολιγάριθμες. Έχουν τα προνόμια ενός συνεργατικού σχήματος, χωρίς, ταυτόχρονα, να θέλουν εκείνο το πολυδαίδαλο σχήμα που υπήρχε παλιά, το οποίο κατάντησε κάποιες φορές να λειτουργεί για κομματικά συμφέροντα κάποιων και να λειτουργεί και παρασιτικά πολλές φορές, δυστυχώς. Τα έχουμε δει, τα έχουμε απαξιώσει και θεωρώ ότι αυτός ο φάκελος πρέπει να κλείσει οριστικά. Έχουμε, λοιπόν, εκεί μία πολύ σοβαρή παρέμβαση.

Έχουμε τα ζητήματα, επίσης, των νέων αγροτών. Πρέπει να βάλουμε στην αγροτική παραγωγή νέους αγρότες, οι οποίοι, όμως, νομίζω συμφωνούν όλοι οι συνάδελφοι, θα ασχοληθούν πραγματικά με την παραγωγή. Δυστυχώς, διαχρονικά, παρατηρήθηκε, ότι πολλοί συμμετέχοντες σε πρόγραμμα νέων αγροτών, ουσιαστικά, πήραν την ωφέλεια από το συγκεκριμένο πρόγραμμα, αλλά δεν έμειναν στην παραγωγική δραστηριότητα. Έχει πολύ ενδιαφέρον και ζήτησα από τον «ΕΛΓΟ-Δήμητρα» να ετοιμάσει ένα αποτύπωμα για ποιο ποσοστό νέων ανθρώπων, που μπήκαν σε προγράμματα νέων αγροτών, μετά από μία πενταετία από τη λήξη του προγράμματος, παρέμειναν για να ασχοληθούν με την αγροτική παραγωγή.

Ξέρουμε πολύ καλά και ειπώθηκε και από συνάδελφο Βουλευτή, ότι πολλές φορές ήταν θέμα απλού συμφέροντος το να εμπλακεί κάποιος σε ένα τέτοιο πρόγραμμα. Τι κάνουμε τώρα; Παλιά, μία σοβαρή δικαιολογία ήταν, ότι είναι μικρή η ενίσχυση, μικρό το εισόδημα που μας δίνουν, για να έχουμε τα εργαλεία, ώστε να δημιουργήσουμε μία αγροτική παραγωγή, όπως τη θέλουμε. Για πρώτη φορά, λοιπόν, έχουμε 40.000 ευρώ ενίσχυση προς τον νέο αγρότη. Είναι η μεγαλύτερη που υπήρξε ποτέ, διπλάσια από τα προηγούμενα χρόνια. Σίγουρα, είναι σημαντική βοήθεια και με τη δυνατότητα χρήσης και των άλλων προγραμμάτων, τα οποία «τρέχουν» παράλληλα από το Υπουργείο μας, για να μπορεί κάποιος, που θέλει πραγματικά να ασχοληθεί με τον πρωτογενή τομέα, να ασχοληθεί.

Στο σημείο αυτό, θα μου επιτρέψετε μία μικρή παρένθεση. Δυστυχώς, τα προηγούμενα χρόνια -και σε αυτό φταίμε συνολικά όλοι ως μέλη αυτής της κοινωνίας- η επιλογή του αγροτικού επαγγέλματος ήταν μία λύση ανάγκης για κάποιους. Πρέπει να γίνει συνειδητή επιλογή σε όλο και περισσότερους. Σε κάποιους είναι συνειδητή επιλογή. Είναι αυτοί που έχουν, πραγματικά, την αίσθηση, που έχουν, πραγματικά, την πεποίθηση για τον εαυτό τους, ότι είναι αγρότες επιχειρηματίες και είναι εκείνοι που έχουν μεγάλες εκτάσεις, που ασχολούνται πραγματικά επαγγελματικά, ζουν με αξιοπρέπεια οι ίδιοι και οι οικογένειές τους, βοηθάνε τον τόπο τους, βοηθάνε την οικονομία της χώρας. Πρέπει να πείσουμε, όσα από τα νέα παιδιά έχουν αποφασίσει να παραμείνουν στα χωριά τους ή δεν έχουν την δυνατότητα να βρεθούν κάπου αλλού, ότι η επιλογή αυτή είναι μία επιλογή που μπορεί να τους δώσει πάρα πολλά οφέλη και οικονομικά, αλλά και σεβασμού απ’ όλους. Γιατί, τελικά, τον σεβασμό τον αποκτάς, μέσα από ένα επάγγελμα που κάνεις και στο οποίο προσφέρεις, ζεις με αξιοπρέπεια και η ενασχόληση με τη γη, ο μόχθος του αγρότη, έχει από μόνος του τον σεβασμό για όλους εμάς. Σε μία περίοδο, που βλέπουμε όλοι, ότι ο πρωτογενής τομέας θα έχει οφέλη για όποιον ασχοληθεί με αυτόν. Αυτή είναι η ευκαιρία.

Στην Ελλάδα έχουμε ένα εξαιρετικό ποιοτικό προϊόν. Αυτό είναι το πρώτο θετικό στοιχείο της χώρας μας. Το καλό ποιοτικό προϊόν, που προσπαθούμε να το ενισχύσουμε και μέσα από άλλα προγράμματα, όπως τα προγράμματα της βιολογικής γεωργίας και κτηνοτροφίας. Επίσης, το μεγαλύτερο πρόγραμμα που υπήρξε ποτέ, είναι σε εξέλιξη αυτή τη στιγμή, ύψους 611 εκατομμυρίων. Μεγάλο πρόγραμμα, στο οποίο θα πρέπει να συνειδητοποιήσουν και οι ωφελούμενοι την ανάγκη να το υπηρετήσουν, όσο καλύτερα γίνεται, γιατί η προστιθέμενη αξία του συγκεκριμένου προϊόντος είναι αυτή που θα δώσει τελικά προστιθέμενη αξία και στη δική τους ενασχόληση με αυτό. Πρέπει να το στηρίξουμε και όσο μπορούμε να αυξήσουμε τη δυναμική του, να αυξήσουμε την εξαγωγική του δράση, γιατί ξέρουμε πόσο ζητούν στο εξωτερικό τα συγκεκριμένα προϊόντα.

Κυρίες και κύριοι συνάδελφοι, προσπαθώ γενικά να απαντήσω, επί των σοβαρών ζητημάτων του πρωτογενούς τομέα, τα οποία τίθενται καθημερινά απ’ όλους και προσπαθούμε πραγματικά να κάνουμε πράγματα. Χρειάζονται και άλλα να γίνουν και είμαστε εδώ, για να ακούσουμε εποικοδομητικές προτάσεις προς αυτή την κατεύθυνση. Πάνω απ’ όλα, με τη βοήθεια των επιστημόνων, οι οποίοι, όσο περνάει ο καιρός, γίνεται συνείδηση όλων, πόσο αναγκαία είναι η δική τους συμβολή, πόσο αναγκαίες είναι οι μελέτες αυτές που μας προλαβαίνουν από πράγματα, μας προειδοποιούν για πράγματα που έρχονται. Θα πρέπει, μαζί με τις παλιές καλές πρακτικές των Ελλήνων αγροτών, αλλά και με τη βοήθεια της επιστήμης και τη βοήθεια των συγκεκριμένων αυτών στοχευμένων μελετών, να πορευτούμε όλοι σε ένα αύριο, στο οποίο μπορούμε να το δούμε με αδρά χαρακτηριστικά ακόμη, δεν έχει ξεκαθαρίσει ενώπιόν μας, θεωρώ εγώ, γιατί είναι όλα μεταλλασσόμενα, αυτή τη στιγμή, όπως ξέρετε, και εξελισσόμενα.

Σε ότι αφορά στο νερό, είναι πολύ μεγάλο το ζήτημα της διαχείρισης των υδάτων. Ζήτημα προτεραιότητας, ίσως, γιατί δεν μπορείς να έχεις αγροτική παραγωγή, χωρίς τη δυνατότητα να χρησιμοποιείς το νερό. Προσπαθούμε να ολοκληρώσουμε παλαιότερα έργα που είχαν ενταχθεί και δημοπρατούμε πολλά από αυτά. Θεωρώ ότι το «Ύδωρ 2.0», που παρουσιάστηκε, τα μεγάλα αρδευτικά έργα, τα οποία έχουν ανακοινωθεί και τα οποία γίνονται μέσα από σύμπραξη δημοσίου και ιδιωτικού τομέα, λειτουργούν επ’ ωφελεία των αγροτών. Το θέμα δεν είναι μόνο να γίνει ένα έργο. Δυστυχώς, στην Ελλάδα, είδαμε να γίνονται

γίνονται πολλά έργα και αρδευτικά έργα, τα οποία στη συνέχεια, για πολλούς και διαφορετικούς λόγους δεν αξιοποιήθηκαν, δεν χρησιμοποιήθηκαν, δεν λειτούργησαν. Θέλουμε, λοιπόν, να διασφαλίσουμε και την κατασκευή των έργων για την όσο το δυνατόν καλύτερη λειτουργία τους, επ’ ωφελεία των αγροτών. Βρίσκεται, λοιπόν, σε εξέλιξη μία τέτοια διαδικασία για μεγάλα έργα στη χώρα, αλλά και για μικρότερα και για αναβαθμίσεις των αρδευτικών δικτύων.

Σε ότι αφορά στην εκπαίδευση, συμφωνήσαμε όλοι στο ποσοστό των Ελλήνων αγροτών που έχουν λάβει μία στοιχειώδη εκπαίδευση και είναι 6,8%. Ίσως, δεν αναφέρθηκε κύριε Πρύτανη, αλλά στην Ευρώπη είναι περίπου 24,5%. Είναι αναγκαίο πια η ανάγκη της εκπαίδευσης και της κατάρτισης να γίνει συνείδηση στον Έλληνα αγρότη. Και να γίνει συνείδηση στον Έλληνα αγρότη, ακριβώς, επειδή η τεχνολογία πια του δίνει νέες δυνατότητες, τις οποίες πρέπει να μπορεί να αξιοποιήσει, για να καταλάβει τη χρησιμότητά τους. Οπότε αυτό είναι αναγκαίο και το κάνουμε με τον «ΕΛΓΟ-Δήμητρα», αλλά θα το κάνουμε πιο εντατικά το επόμενο διάστημα. Δεν αρκεί μόνο η ίδρυση των δημοσίων ΙΕΚ. Πρέπει να γίνουν και άλλες δράσεις και θα γίνουν πολλές, έτσι ώστε κάποια στιγμή να είναι αναγκαία η κατάρτιση, για να μπορέσει ο αγρότης μας να περάσει σε ένα άλλο επίπεδο και σε ένα άλλο στάδιο. Θα έχουμε και προτάσεις επί του συγκεκριμένου τομέα.

Ακούγεται καλή η αντιμετώπισή τους, η προσπάθεια διαχείρισής τους, η οποία θέλει σίγουρα νέες σκέψεις νέες ιδέες και νέες προσθήκες. Μένει, όμως, το επείγον. Ποιο είναι το επείγον; Το κόστος παραγωγής. Το κόστος παραγωγής, που, αυτή τη στιγμή, φέρνει σε μεγάλη δυσκολία αγρότες και κτηνοτρόφους μας, κυρίως, όμως, τους κτηνοτρόφου. Και σε αυτό το πεδίο η Κυβέρνηση δεν είναι απούσα, είναι παρούσα, και έχει διαθέσει από εθνικούς πάνω από 220 εκατομμύρια ευρώ. Είναι η στήριξη στην ηλεκτρική ενέργεια, είναι η στήριξη στο πετρέλαιο κίνησης και δεν μιλάω μόνο για την επιστροφή του ειδικού φόρου κατανάλωσης που θα γίνει τον Αύγουστο. Αναφέρομαι στο ότι οι αγρότες ωφελούνται από την έκπτωση των 0,15 ευρώ, η οποία γίνεται στην αντλία, για όλους όσοι χρησιμοποιούν πετρέλαιο κίνησης και οι αγρότες χρησιμοποιούν πετρέλαιο κίνησης. Αναφέρομαι και στην ενίσχυση για την αγορά ζωοτροφών.

Επαναλαμβάνω ότι όλες αυτές οι βοήθειες είναι από εθνικούς πόρους, γιατί, όπως έχει ανακοινωθεί, το επόμενο διάστημα, θα έχουμε τη δυνατότητα να αξιοποιήσουμε και ευρωπαϊκούς πόρους για την ενίσχυση του πρωτογενούς τομέα, ενώ, εντός του Ιουλίου, θα υπάρξουν οι σχετικές ανακοινώσεις, για να ξεκινήσει η διαδικασία για την ενίσχυση του πρωτογενούς τομέα, όσο πιο στοχευμένα γίνεται, σε αυτούς που έχουν τη μεγαλύτερη ανάγκη, γιατί θέλουμε να τους δώσουμε στήριξη. Δεν θέλουμε να στηριχθεί απλά ο πρωτογενής τομέας. Ο πρωτογενής τομέας είναι συνυφασμένος, απόλυτα, με τη ζωή στην ελληνική περιφέρεια. Πρέπει η ελληνική περιφέρεια να στηριχθεί. Πρέπει ο Έλληνας αγρότης να στηριχθεί.

Κυρίες και κύριοι, χωρίς να επιχειρήσω τοποθετήσεις, επί όλων των ζητημάτων που έχουν τεθεί για τα διακυβεύματα που έχουμε μπροστά μας, έχω θέσει ένα πλαίσιο που, μαζί με πολλά άλλα, θα μπορούσαν να αποτελέσουν ένα συνεκτικό πεδίο, επί του οποίου μπορούμε να πορευθούμε τα επόμενα χρόνια. Ένα σχέδιο που να είναι, όσο περισσότερο γίνεται, στέρεο και ρεαλιστικό. Σε όλο αυτό δεν αρκούν οι παρεμβάσεις του Υπουργείου. Χρειάζεται ωριμότητα και από τα πολιτικά κόμματα και από όλους τους ανθρώπους, οι οποίοι ασχολούνται με τον αγροτικό τομέα, έτσι ώστε να μπορέσει να περάσει στους ίδιους τους αγρότες μια αντίληψη. Αυτό που μας ενδιαφέρει, αυτό που τελικά θα κάνει βιώσιμη την

ανάπτυξη στη χώρα είναι η παραγωγή.

Βεβαίως, ο κ. Πρύτανης, είπε ότι η εντατικοποίηση της παραγωγής μπορεί να επιφέρει ζητήματα στον πρωτογενή τομέα και στις δυνατότητες της γης και το καταλαβαίνω απόλυτα. Όμως, είμαστε σε μία συγκυρία αυτή τη στιγμή, που και ο στόχος που θέτετε είναι πολύ σημαντικός, αλλά και η εντατικοποίηση της παραγωγής, αυτό το συγκεκριμένο χρονικό διάστημα, είναι ζητούμενο άμεσο, για να μην έχουμε κανένα ζήτημα επισιτιστικής κρίσης. Γι’ αυτόν, λοιπόν, τον λόγο η Ευρώπη αποφάσισε την άρση του μέτρου της αγρανάπαυσης και τη δυνατότητα να καλλιεργήσουν, όσοι θέλουν να καλλιεργήσουν. Γι’ αυτό κι εμείς ως Υπουργείο προτείναμε στις συνδεδεμένες ενισχύσεις να προστεθεί και το μαλακό σιτάρι και ο αραβόσιτος, δύο προϊόντα, στα οποία υπάρχει μεγάλη εξάρτηση της χώρας μας και μας ενδιαφέρει να περιορίσουμε την εξάρτηση της χώρας.

Επίσης, πρέπει να φύγουμε από τη λογική μόνο των άμεσων ενισχύσεων προς τους αγρότες, μία λογική που τη συντηρούμε κι εμείς οι ίδιοι μερικές φορές και να τους ζητήσουμε προτάσεις για ουσιαστικές και θεσμικές παρεμβάσεις, οι οποίες, μεσοπρόθεσμα και μακρόχρονα μπορούν να τους βοηθήσουν πολύ περισσότερο, απ’ ότι μόνο οι ενισχύσεις, οι οποίες καλές είναι, καλώς υπάρχουν, καλώς έρχονται και ενισχύουν τον αγρότη, ιδίως σε αυτή τη δύσκολη περίοδο. Προτάσεις, όμως θεσμικές, οι οποίες μπορούν να δημιουργήσουν τελικά μείωση του κόστους παραγωγής, αύξηση της προστιθέμενης αξίας του προϊόντος, μείωση διοικητικών βαρών, την οποία κάνουμε ταυτόχρονα και που όλες αυτές, τελικά, οδηγούν στη σωστή κατεύθυνση του μεγαλύτερου διαθέσιμου εισοδήματος για τους αγρότες μας, της μεγαλύτερης και καλύτερης παραγωγής, της μεγαλύτερης εξαγωγής, του οφέλους, συνολικά, για την ελληνική κοινωνία.

Από την πλευρά μου, θα ήθελα να ευχαριστήσω πάρα πολύ την Ernst &Young, όπως και το Γεωπονικό Πανεπιστήμιο και την Τράπεζα Πειραιώς, η οποία συνεργάστηκε μαζί σας. Θέλω να πω, ότι τα δεδομένα που μας δίνουν αυτές οι μελέτες, θα τα χρησιμοποιήσουμε το επόμενο διάστημα, όπως και τα δεδομένα από τη μελέτη της Παγκόσμιας Τράπεζας. Νομίζω ότι συμφωνούμε όλοι στην απόλυτη καταγραφή του προβλήματος και των δεδομένων, τα οποία εξελίσσονται συνεχώς και προστίθενται καινούργια. Απλό παράδειγμα η κλιματική κρίση και τα κλιματικά φαινόμενα, τα οποία δεν υποχρεώνουν απλά το κράτος σε αποζημιώσεις, αλλά στερούν και την αγροτική παραγωγή, όπως πολύ σωστά ειπώθηκε. Πέρυσι για τις ζημιές του 2021 από τις εισφορές των αγροτών, ο ΕΛΓΑ εισέπραξε 158 εκατομμύρια, ενώ οι αποζημιώσεις που κατέβαλε ήταν 350 εκατομμύρια.

Καταλαβαίνετε, λοιπόν, πώς η Κυβέρνηση, είναι παρούσα στο να ενισχύσει και να βοηθήσει τους αγρότες, αλλά πρέπει να βρούμε και τους τρόπους να περιορίσουμε αυτά τα αποτελέσματα με διάφορους τρόπους που υπάρχουν, έτσι ώστε να μπορέσουμε να δούμε το μέλλον με αισιοδοξία. Υπάρχουν ευκαιρίες μέσα από αυτή την κρίση, καθώς πάντα στις κρίσεις, υπάρχουν ευκαιρίες. Εγώ πιστεύω, πάνω απ’ όλα, στη δυνατότητα που έχει αυτή τη στιγμή ο πρωτογενής τομέας να αλλάξει κατεύθυνση, να πάει προς την πραγματική παραγωγή, να πάει σε καλλιέργειες, οι οποίες έχουν προστιθέμενη αξία και να γίνει συνειδητή επιλογή πολλών νέων ανθρώπων η ενασχόληση με τον πρωτογενή τομέα, μία ενασχόληση που είναι σίγουρο, ότι θα τους αποφέρει εισόδημα το επόμενο διάστημα, καθώς το αγροτικό προϊόν θα είναι ένα προϊόν με πολύ μεγάλη ζήτηση.

Ευχαριστώ, κύριε Πρόεδρε, για την εξαιρετική πρωτοβουλία που οδήγησε σε αυτές τις δύο συνεδριάσεις, θεωρώ με πολύ καλά παραγόμενα αποτελέσματα. Σίγουρα, έχουμε όλοι μας αντικείμενο προβληματισμού για το επόμενο στάδιο των κινήσεων που πρέπει να

γίνουν στον πρωτογενή τομέα. Η Κυβέρνηση παρακολουθεί τις εξελίξεις και είναι παρούσα, με βάση τις δυνατότητες που παρέχονται, στο να ενισχύει αυτές τις κατευθύνσεις και τις πρωτοβουλίες που υπάρχουν. Το επόμενο διάστημα θα είμαστε σε θέση να είμαστε ακόμη πιο ουσιαστικοί και πιο «πυκνοί» στην αντιμετώπιση όλων αυτών των μεγάλων ζητουμένων. Θεωρώ ότι στο τέλος θα δείξουν ότι ο ελληνικός πρωτογενής τομέας είναι ανθεκτικός και έχει μεγάλες ευκαιρίες και περαιτέρω ανάπτυξης.

Ευχαριστώ πάρα πολύ για την παρουσία σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς σας ευχαριστούμε, κύριε Υπουργέ. Είναι σίγουρο ότι αυτή η συζήτηση που ξεκίνησε δειλά-δειλά, πήγε καλά. Δόθηκε η δυνατότητα να ακουστούν απόψεις και για τον λόγο αυτό θέλω να ευχαριστήσω και πάλι την εταιρεία Ernst&Young, προσωπικά τον κ. Παπάζογλου, τον κ. Μαύρο και την κύρια Κουμπουρέλου, που μας τίμησαν στις δύο συνεδριάσεις, το Γεωπονικό Πανεπιστήμιο, τον Πρύτανη προσωπικά, τον κ. Κίντζιο, που παραβρέθηκε, όλους τους συναδέλφους όλων των πτερύγων που συμμετείχαν στην κουβέντα, αλλά και εσάς προσωπικά, κύριε Υπουργέ, γιατί αποδεχτήκατε από την πρώτη στιγμή αυτή την πρόταση-πρόκληση, να ανοίξουμε αυτή την κουβέντα, σε μία κρίσιμη εποχή που το αγροτοδιατροφικό θέμα είναι σε πρώτη σειρά.

Στο σημείο αυτό, λοιπόν, εκλεκτοί μας προσκεκλημένοι, κυρίες και κύριοι συνάδελφοι, ολοκληρώθηκε η συζήτηση. Ελπίζω ότι συνεισφέραμε στον προβληματισμό. Τα Πρακτικά των δύο συνεδριάσεων φυσικά υπάρχουν στη Βουλή και είναι στη διάθεση του οποιουδήποτε συναδέλφου ή του οποιουδήποτε φορέα θελήσει να τα αξιοποιήσει.

Σας ευχαριστώ πάρα πολύ. Καλή συνέχεια σε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τέλος και περί ώρα 15.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**